ﷲ އަށް ޝިރުކުކުރުމަށް ބިރުވެތިވާށެވެ! – DhiSalafiyyah\nﷲ އަށް ޝިރުކުކުރުމަށް ބިރުވެތިވާށެވެ!\n17/11/2011 ޢަޤީދާއާއި ފިރުޤާތައްއައްޝައިޚް އަޙްމަދު މިޙްސަން މުޙައްމަދު\nޝައްކެއްވެސް ނެތްގޮތުގައި މިއީ 21 ވަނަ ޤަރުނެވެ. އަޅުގަނޑުމެން މި ޤަރުނަށް މަލާމާތެއް ނުކުރަމެވެ. އަދި މި ޤަރުނުގައި އިންސާނުން ހޯދާފައިވާ ތަރައްޤީތަކަށާއި އުސްމިންތަކަށް އަޅުގަނޑުމެން އިންކާރެއް ނުކުރަމެވެ. އެހެންކަމުން މިއީ ސައިންސާއި ޓެކްނޮލޮޖީގެ ޒަމާނެވެ. ކޮންމެ އެއްޗަކަށްވެސް ދަލީލާއި ޙުއްޖަތް ވާކަމަށް މީހުން ޤަބޫލް ކުރާޒަމާނެވެ. އަދި މި ޒަމާނަކީ މިޒަމާނުގެ ތަރައްޤީގެ ނަން އަޅުވާފައި ފާޅުވެނިމިފައިވާ ޙަޤީޤަތްތަކަށްވެސް އިންކާރު ކުރާ ބަޔަކު އުފެދިފައިވާ ޒަމާނެކެވެ. މިކާއިނާތުން ފާޅުވާ އެންމެ ބޮޑުޙަޤީޤަތަކީ ﷲ ތަޢާލާގެ އެއްކައުވަންތަ ކަމުގެ ޙަޤީޤަތެވެ. އެއިލާހު ފިޔަވައި އިލާހުންތަކެއް ވީނަމަ މި ކާއިނާތް މިހާ އޮމާން ކަމާއިއެކު ކުރިޔަށް ނުދާނޭކަން ކަށަވަރެވެ. މިއަދު އަޅުގަނޑުމެން ގެނެސްގެންއުޅޭ ޑިމޮކްރަސީގައި ފެންނަގޮތުން އެއްބާރުން އަނެއްބާރާއި ތޮޅެ ހެދުމަކީ މިގޮތަށް ކުރިޔަށް ނުދާނެކަން ސިފަވެގެންދާ ކުޑަކުޑަ ނަމޫނާއެކެވެ. ހަމަކަށަވަރުން ﷲ ތަޢާލާއީ ހުރިހާކަމެއްގައިވެސް ފުދިވޮޑިގެންވާ އިލާހެވެ.\nއަޅުތަކުންނާއި މަޚްލޫޤާތްތައް ޚަލްޤުކުރެއްވުނީ ﷲ ތަޢާލާ އެއްކައުވަންތަކުރުމަށްޓަކައެވެ. އަދި ޚާއްސަކޮށް އެއިލާހަށް އަޅުކަންކުރުމުގައި އެއިލާހު އެއްކައުވަންތަކުރުމަށްޓަކައެވެ. ﷲ ތަޢާލާ ވަޙީކުރައްވާފައިވެއެވެ. (وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ)[الذاريات: 56] މާނައީ: ” ހަމައެކަނި ތިމަންއިލާހަށް އަޅުކަންކުރުމަށް މެނުވީ، ތިމަންއިލާހު ޖިންނީންނާއި، އިންސީން ނަހައްދަވަމެވެ. “ އެހެންކަމުން ﷲ ތަޢާލާ އެއްކައުވަންތަކުރުމަކީ އަޅުތަކުންގެ ކުރިމަތީގައިވާ އެންމެ ބޮޑު ލަނޑުދަނޑިއެވެ. އަޅުތަކުން ޚަލްޤުކުރެއްވުމުގެ ޙަޤީޤީ މަޤްޞަދެވެ. އެއަށްވުރެ ބޮޑުކަމެއް އަޅުގަނޑުމެންގެ ކުރިމަތީގައި ނެތެވެ. އަދި އޮވެގެންވެސް ނުވާނެއެވެ.\nއާދެ، ﷲ ތަޢާލާ އެއްކައުވަންތަ ކުރުން ނުވަތަ ތަވްޙީދުގެ އިދިކޮޅަކީ ﷲ ތަޢާލާއަށް ބައިވެރިންތަކެއް ލައިގެން އަޅުކަންކުރުމެވެ. ނުވަތަ އަޅުކަންތަކުގައި އެއިލާހު ފިޔަވައި އެހެން ފަރާތްތަކަކަށް ބައިއެޅުމެވެ. މިއަށް ކިޔަނީ ޝިރުކެވެ. ޝިރުކަކީ ރެއާއިދުވާލު އެކަމަކަށް އަރައިގަނެވިދާނެތީ އަޅުގަނޑުމެން ބިރުގަންނަންޖެހޭވަރުގެ ބޮޑުކަމެކެވެ. ޝިރުކުގެ ސަބަބުން އަޅުގަނޑުމެން އަބަދާއިއަބަދު ނަރަކައިގެ ވޭންދެނިވި ޢަޒާބުގައި ދެމިތިބެންވެސް ޖެހިދާނެއެވެ.\nﷲ ތަޢާލާ މީސްތަކުންނަށް ތަވްޙީދު އުނގައްނަވައިދެއްވުމަށް ފޮނުއްވި ނަބިއްޔުންނާއި އަޅާ ބަލާއިރު އަޅުގަނޑުމެންނަކީ ކޮންބައެއްތޯއެވެ؟ އެބޭކަލުންގެ އީމާންކަމާއި އަޅާކިޔާއިރު އަޅުގަނޑުމެންގެ އީމާންކަމަކީ އެއްވެސް އެއްޗެއްނޫނެވެ. އެހާވެސް މަދު އެއްޗެކެވެ. ﷲ ތަޢާލާ ވަނީ އެބޭކަލުންނަށްވެސް ޝިރުކުން ދުރުހެލިވުމަށް އިންޒާރުކުރައްވާފައެވެ. އެއިލާހު ވަޙީކުރައްވާފައިވެއެވެ. (وَلَقَدْ أُوحِيَ إِلَيْكَ وَإِلَى الَّذِينَ مِنْ قَبْلِكَ لَئِنْ أَشْرَكْتَ لَيَحْبَطَنَّ عَمَلُكَ وَلَتَكُونَنَّ مِنَ الْخَاسِرِينَ) [الزمر: 65] މާނައީ: ” ހަމަކަށަވަރުން، ކަލޭގެފާނަށާއި، ކަލޭގެފާނުގެ ކުރީގެ ރަސޫލުންނަށް ވަޙީކުރައްވާފައިވެއެވެ. ކަލޭގެފާނު ޝިރުކުކުރައްވައިފިނަމަ، ކަލޭގެފާނުގެ ޢަމަލުތައް ބާޠިލުވެއްޖައީސްކަން ކަށަވަރެވެ. އަދި އޭރުން ކަލޭގެފާނު ވާހުށީ ގެއްލެނިވެގެންވާ މީހުންގެ ތެރެއިންކަން ކަށަވަރެވެ. “ އަދި މި އިންޒާރަށް ސަމާލުކަން ދީގެން ޝިރުކަށް ބިރުވެތިވާ ބައެއްގެ ގޮތުގައި އަޅުގަނޑުމެންގެކުރީގެ ޞާލިޙު އަޅުންވަނީ މި ދުނިޔޭގައި އުޅެފައެވެ.\nއެހެންނަމަވެސް މިއަދު އަޅުގަނޑުމެންގެ ތެރެއިން ބައެއްމީހުން ދެކެމުންދަނީ ޝިރުކަކީ މޫނުމަތީގައި އެނބުރޭ މެއްސެއް ފޮޅާލުންފަދަ ކުޑަ ކަމެއްގެ ގޮތުގައެވެ. މިއަދު އަޅުގަނޑުމެންގެ ސައްތައިން ސައްތަ އިސްލާމީ މުޖުތަމަޢުގެ ޙާލަތަކީ ކޮބައިތޯއެވެ؟ ޝިރުކުގެ އެންމެ މައި ވަސީލަތްކަމުގައިވާ ބުދުތައް މުޅިރަށުގައި ފާޅުގައި އެތައްމިތާގައި ބެހެއްޓޭއިރު އެއާ ދެކޮޅަށް ތެދުވާންކެރެނީ މަދު ބަޔަކަށެވެ. އަދި އެއާއި ދެކޮޅަށް އެއްޗެއްބުނެލަން ކެރެނީވެސް މަދުބަޔަކަށެވެ. އަދި އެއްބަޔަކު އޭނާ އެކަން މަނާކުރީތީ ތިމަންނަ މަނާ ނުކުރާނަމޭ ކިޔައިގެން ތިބެނީއެވެ! އަނެއް ބަޔަކު އެމީހުންވެސް ބުދެއް ބެހެއްޓިޔޭ އަހަރެމެންނަށްވެސް ނުބެހެއްޓެންވީ ކީއްވެހޭ ކިޔާ ބީދައިން ތިބެނީއެވެ! އަނެއް ބަޔަކު މިވެނި އެވެނި ތަނެއްގައިވެސް އެހެރީ ބުދޭ ތީތި ތަޅަންޏާ މީތި ތަޅާށޭ، މީތި ނުތަޅަންޏާ ތީތި ތަޅައިގެން ނުވާނެ ބުނާ ބީދައިން ތިބެނީއެވެ! އަނެއް ބަޔަކު ފެންނަ މަންޒަރުވެސް ނުފެންނަ ކަމަށް ހަދައިގެން ތިބެނީއެވެ! އަނެއް ބަޔަކު އެއީ އަޅުކަން ކުރާން ބެހެއްޓި އެއްޗެއްނޫނޭ ކިޔައިގެން ތިބެނީއެވެ! އަނެއް ބަޔަކު އެއީ ބުދެއް ނޫނޭ، އެއީ މޮނިއުމެންޓެކޭ ކިޔައިގެން ތިބެނީ އެވެ! އަޅެފަހެ އަޅުގަނޑުމެން މުސްލިމުން ހޭ އަރާކަށް ނުވޭހެއްޔެވެ؟ ތަވްޙީދާއި ޝިރުކުގެ މައްސަލަތަކަކީ ކިހާ ބޮޑު މައްސަލަތަކެއްކަން ވަޒަން ނުކުރެވެނީތޯއެވެ؟\nނަމަވެސް ދުނިޔެއިން ފެންނަމުންދާ ޙަޤީޤަތް މިއަދު އަޅުގަނޑުމެންގެ ރާއްޖެއިންވެސް ފެންނަން ފަށައިފިއެވެ. ދުނިޔޭގެ ބޮޑެތި ވިސްނުންތެރި މޮޅު އިސްލާމީ މުފައްކިރުން އެބަތިއްބެވެ. އެހެން ނަމަވެސް ކިތައްމެ މޮޅަށް ކިޔެވިޔަސް ކިތައްމެ ވިސްނުން ތޫނަސް ތަވްޙީދުގެ މަތީގައި ޘާބިތުވެ ތިބުމުގެ ނިޢުމަތަކީ ކޮންމެ މީހަކަށް ﷲތަޢާލާ ދެއްވާ ނިޢުމަތެއް ނޫނެވެ. އެކަން އެ މުފައްކިރުންގެ ޢަމަލުތަކުން ފެނިގެންދާނެއެވެ. މިގޮތުން އެއްދުވަހު ޤަބުރަށް އަޅުކަން ކުރުން ހުއްދަކޮށް ބޮޑު ފޮތެއް ލިޔެފާނެއެވެ. އަނެއް ދުވަހު ޤަބުރަށް އަޅުކަން ކުރުމަކީ ޝިރުކޭ ބުނާ ޢިލްމުވެރިނަށް ރައްދުދީ ފޮތެއް ލިޔެފާނެއެވެ. އަދި ޤަބުރު ވަށައިގެން ދުޢާކޮށް ތަވާފު ކުރުމަކީ ޝިރުކު ނޫންކަމުގައިވެސް ހަމަ މުސްލިމުންގެ ގޮތުގައިތިބިކަމަށްބުނާ ބޮޑެތި ވިސްނުންތެރިން އެބަބުނެވެ. އަދި ޤަބުރު ވަށައިގެން ތަވާފުކުރާމީހުންނަކީ ޝިރުކު ކުރާ ބަޔެކޭ ޢިލްމުވެރިޔަކު ބުނެފިނަމަ އެބައިމީހުން ބުނަނީ އެ ޢިލްމުވެރިން އެމައްސަލަތަކުގައި ހައްދުފަހަނައަޅައިދަނީ ކަމުގައެވެ. ކޮންމެއަކަސް އަޅުގަނޑު މިތާގައި ފާހަގަކޮށްލަން ބޭނުންވާ ނުކުތާއަކީ ތަވްޙީދުގެ މަތީގައި ޘާބިތު ވުމަކީ ގޮނޑިޔަކުން ނުވަތަ ވަކި ޖަމާޢަތަކަށް ނިސްބަތްވުމުން ނުވަތަ ވިސްނުންތޫނު ވުމުން ލިބޭ ކަމެއް ނޫންކަމެވެ.\nއިމާމް މުސްލިމް ރިވާކުރައްވާފައިވާ ޙަދީޘްފުޅެއްގައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް ގިނަގިނައިން ވިދާޅުވެއެވެ. “އޭ ހިތްތައް ފުރޮޅުއްވާ އިލާހެވެ! ތިމަން އަޅާގެ ހިތް އިބަ އިލާހުގެ ދީންމަތީގައި ޘާބިތު ކޮށްދެއްވާނދޭވެ. ދެން ސުވާލު ކުރެވުނެވެ. އޭ ﷲ ގެ ރަސޫލާއެވެ. ހަކަމަށަވަރުން ހިތްތައް ފުރޮޅޭތޯއެވެ؟ އެކަލޭގެފާނު ޙަދީޘްކުރެއްވިއެވެ: ހަމަކަށަވރުން އަޅުތަކުންގެ ހިތްތައްވަނީ ރަޙްމާން ވަންތަ ﷲ ގެ އިނގިލިފުޅުތަކުގެ ތެރެއިން2އިނގިލިފުޅުގެ ދެމެދުގައެވެ. އެއިލާހު އިރާދަކުރައްވާ ގޮތަކަށް އެ ހިތްތަށް ފުރޮޅުއްވައެވެ. “ އެހެންކަމުން އެއިލާހު އިރާދަކުރެއްވި މީހަކު މިދީންމަތީގައި ޘާބިތުކުރައްވައެވެ. އަދި އެއިލާހު އެއަޅަކަށް ތަވްޙީދުގެ މަތީގައި ބަހާއި ޢަމަލުން ޘާބިތުވުމުގެ ނިޢުމަތް ދެއްވައިފި އަޅެއްނަމަ އެ ނިޢުމަށް ގެއްލިގެން ހިނގައިދާނެތީ ބިރުވެތިވެ އެއަށް ރައްކާތެރިވާންވާނެއެވެ. އިއްޔެ މި ބިމުގައި ބުދު ބެހެއްޓުމުން އެއަށް އިންކާރު ކުރިއަޑުތައް މިއަދު ހަމަ އެފަދަ ބުދުތަކެއް ބެހެއްޓުމުން އިންކާރުކުރާ އަޑު އަޅުގަނޑުމެންނަށް ނީވޭ ސަބަބު އަޅުގަނޑުމެންނަށް މިޙަދީޘުން ވަރަށް ރަނގަޅަށް އެނގިގެންދާނެއެވެ. އެހެންކަމުން އަޅުގަނޑުމެން އަބަދާއި އަބަދު ދުޢާކުރަންވީ އަޅުގަނޑުމެންގެ ހިތްތައް ތަވްޙީދުގެ މަތީގައި ޘާބިތު ކުރައްވާތޯއެވެ. މި ފަހަރު ބުދުތައް ބެހެއްޓުމުން އެޔަށް އިންކާރު ކުރާނެ ބަޔަކު މި ދިވެހި އުއްމަތުގައި ތިބީ ﷲ ތަޢާލާ އެބައެއްގެ ހިތްތަކުގައި ތަވްޙީދު ޘާބިތުކޮށްދެއްވާފައިވާ ހިތްތަކެއްގެވެރި އަހުލުވެރިން އަޅުގަނޑުމެންގެތެރޭގައި ތިބުމުންނެވެ.\nޝިރުކުގެ ބިރުވެރިކަން ވަރަށްބޮޑެވެ. ނަރަކައިގެ ވޭންދެނިވި ޢަޒާބުން ﷲ ތަޢާލާވަނީ ޝިރުކު ކުރާމީހުންނަށް އިންޒާރުކުރައްވާފައެވެ. އެއިލާހު ވަޙީ ކުރައްވާފައި ވެއެވެ. (إِنَّهُ مَن يُشْرِكْ بِاللّهِ فَقَدْ حَرَّمَ اللّهُ عَلَيهِ الْجَنَّةَ وَمَأْوَاهُ النَّارُ وَمَا لِلظَّالِمِينَ مِنْ أَنصَارٍ ) [المائدة: 72] މާނައީ: ” ހަމަކަށަވަރުން ﷲ އަށް ޝިރުކުކުރާ މީހާ (ދަންނާށެވެ!) ފަހެ، ހަމަކަށަވަރުން، ﷲ، އެމީހާގެ މައްޗަށް ސުވަރުގެ ޙަރާމްކުރެއްވިއެވެ. އަދި އެމީހަކު އުޅޭނެތަނަކީ ނަރަކައެވެ. އަދި އަނިޔާވެރިންނަށް (އެބަހީ: ޝިރުކުކުޅަ މީހުންނަށް) ނަޞްރުދޭނޭ އެއްވެސް ބަޔަކު ނުވެއެވެ. “ މިއާޔަތުންވެސް މިކަމުގެ ނުރައްކާތެރިކަމާއި ސުންޕާކަން ހާމަވެގެން އެބަދެއެވެ. އެހެން ނަމަވެސް އަޅުގަނޑުމެންގެ ތެރެއިން ބުދަށް ނަފްރަތުކޮށް އެކަން ސީރިޔަސް މައްސަލައެއްގެ ގޮތުގައި ނަގައި އެތަކެތި އެތަންތަނުން ނެގެން އޮތްގޮތަކަށް ނެގުމަށް މަސައްކަތްކުރީ ކިތަށްބޭފުޅުންތޯއެވެ؟ އަޅުގަނޑުމެންގެ ތެރެއިން ގިނަމީހުން ޝިރުކަށް ވެއްޓިދާނެތީ ބިރު ނުގަތް ކަމުގައިވިޔަސް އެ ބޭކަލެއްގެ އަތްޕުޅުން ބުދުތައް ތަޅާލައްވައި އެންމެ ފުރިހަމަ ގޮތުގައި ތަވްޙީދު ޤާއިމްކުރެއްވި ޙަނަފިއްޔަތުގެ އިމާމް އިބްރާހިމް ޢަލައިހިއްސަލާމް ނުވަތަ ﷲ ގެ ޚާލީލްވެސް ޝިރުކުން ރައްކާތެރިކޮށްދެއްވުމަށް އެދި ﷲ ތަޢާލާއަށް ދުޢާކުރައްވާފައިވެއެވެ. އިބްރާހިމް ޢަލައިހިއްސަލާމް އެކަމަކަށް ބިރުފުޅުގެންވަޑައިގަންނަވާކަމެއް ކަމުގައި ޝިރުކު ވީއިރު އަޅުގަނޑުމެން އެ ޝިރުކުގެ ތެރެއަށް ދިޔުމަށް ބިރުނުގަންނަންވީ ކީއްވެތޯއެވެ؟ އަޅުގަނޑުމެންގެ އީމާންކަން އިބްރާހީމްގެފާނުގެ އީމާންކަމާއި އެއްފަދަ ނުވާނޭކަން ކަށަވަރެވެ. އެއިން ސަލާމަތްވުން އެހާފަސޭހަ އެއްޗެއްނަމަ ﷲ ގެ ޚަލީލް އެކަމާއި ބިރުފުޅު ނުގެންނެވީހެވެ. އެކަލޭގެފާނު ﷲ ތަޢާލާއަށް ދުޢާކުރައްވާފައިވެއެވެ. (وَاجْنُبْنِي وَبَنِيَّ أَن نَّعْبُدَ الأَصْنَامَ)[إبراهيم: 35]. މާނައީ : ” އަދި އަޅާއާއި، އަޅުގެ ދަރިން ބުދަށް އަޅުކަންކުރުމުން ދުރުކުރައްވާނދޭވެ! “\nއިބްރާހިމް އައްތައިމިއްޔު ރަޙިމަހުﷲ ވިދާޅުވެފައިވެއެވެ. “ޝިރުކުގެ ބަލާއިން ސަލާމަތްވެގެންވާ ކަމުގެ އިޙްސާސް އިބްރާހީމްގެ ފާނަށް ލިބިގެންނުވާނަމަ ދެން އެ ހަމަޖެހުން ލިބޭނީ ކާކަށްތޯއެވެ!؟ އަދި މިއުއްމަތުގެ މީހުންގެ ތެރެއިން މާތްވެގެންވާ3ޤަރުނަށްފަހު ވަރަށް ގިނަ ބަޔަކު ވަނީ ޝިރުކުގައި ޖެހިފައެވެ. އެހެންކަމުން ޤަބުރުތައްމަތީ މިސްކިތްތައް އެޅުނެވެ. އަދި ޤަބުރުތަކުގައި ޒިޔާރަތްތައް ހެދުނެވެ. އަދި އަދި އަޅުކަންކުރުމުގައި އެ ޤަބުރުތައް ބައިވެރިކޮށް ޝިރުކުކުރިއެވެ. އަޅުކަންތަކުގެ އެކިއެކި ވައްތަރުތަކުގައެވެ. ހަމަ ޖާހިލިއްޔަ ޒަމާނުގެ މުޝްރިކުން އަޅުކަންކުރަމުންދިޔަ ގޮތަށެވެ. އަދި އެއަށްވުރެ ނުބައިކޮށެވެ. އަދި އެއީ އެބައިމީހުންގެ ދީންކަމުގައި ހެދިއެވެ. އެހެން ނަމަވެސް އެ ޤަބުރުތަކަކީ އަވްޘާން ތަކާއި އަޞްނާމްތަކެކެވެ. ޞަނަމަކީ އެއަށް ވަކި ސިފައެއް ނުވަތަ ޞޫރައެއް ދެވިގެންވާ ބުދުތަކެވެ. އަދި ވަޘަނު ތަކަކީ އެއެއްޗައްސަށް އަޅުކަންކުރެވޭތަކެތީގެ ތެރެއިން ވަކި ޞޫރައެއް ލިބިގެންނުވާ ތަކެއްޗެވެ. މިސާލަކަށް ހިލަތަކެވެ. އަދި ބިނާތަކެވެ. އެގޮތުން ޞަނަމަށް ނުވަތަ ބުދަށް ވަޘަނޭ ކިޔެއެވެ. ﷲ ގެ ޚަލީލު ވިދާޅުވިފަދައިންނެވެ.( إِنَّمَا تَعْبُدُونَ مِن دُونِ اللَّهِ أَوْثَانًا ) އަލްޢަންކަބޫތު 17 މާނައީ: ” ތިޔަބައިމީހުން اللَّه ފިޔަވައި އަޅުކަންކުރާކަން ކަށަވަރީ، ބުދުތަކަކަށެވެ.” .އެހެން ކަމުން ބުދުތަކަކީވެސް ވަޘަން ގެތެރޭގައި ހިމެނޭތަކެއްޗެވެ. އަދި މީހުން އަޅުކަންކުރާ ޤަބުރުތަކަކީވެސް ވަޘަނެވެ. އެހެންކަމުން އަވްޘާނަކީ ޝިރުކުކުރާ ތަކެއްޗަށް ބޭނުންކުރާ ޢާއްމު ނަމެކެވެ.””\nއަދި ބައެއް ޢިލްމުވެރިން ވިދާޅުވެފައިވެއެވެ. ﷲ ފިޔަވައި އަޅުކަންކުރެވޭ ކޮންމެ ފަރާތަކީ ބުދެކެވެ. އަދި ﷲ ގެ ޙަޟްރަތަށް ކުއްތަންވުމުން މީހުން ޢާފިލުކޮށް މަޝްޢޫލު ކުރުވާ ކޮންމެ އެއްޗަކީ ބުދުތަކެކެވެ. އަދި ﷲ ގެ ޚަލީލް އިބްރާހީމް ޢަލައިހިއްސަލާމް ވަނީ އެކަލޭގެފާނު ޝިރުކަށް ބިރުފުޅުގަންނަވާ ސަބަބުވެސް ބަޔާން ކުރައްވާފައެވެ. އެކަލޭގެފާނު ވިދާޅުވިކަމަށް ޤުރްއާނުގައި ވެއެވެ. (رَبِّ إِنَّهُنَّ أَضْلَلْنَ كَثِيرًا مِّنَ النَّاسِ) [إبراهيم: 36] މާނައީ: ” އަޅުގެ ވެރިރައްބެވެ! ހަމަކަށަވަރުން، އެ ބުދުތައް މީސްތަކުންކުރެ ގިނަބަޔަކު މަގުފުރައްދައިފިއެވެ. “ އެހެންކަމުން އަޅުގަނޑުމެންގެ ތެރޭގައިވެސް މިހާރުމިވަނީ ބުދުތައް ބަހައްޓާފައެވެ. އެތަކެތި އަޅުގަނޑުމެން މަގުފުރެއްދުމުގެ ކުރިން ތަވްޙީދަކީ ކޮބައިކަން ރަގަޅަށް ދަސްކުރަން އެބަޖެހެއެވެ. އަދި ކުރިޔަށްވުރެބޮޑަށް ޝިރުކަށް އެނބުރި ހިނގައިދާނެތީ އެކަމާއި އަޅުގަނޑުމެން ބިރުވެތިވެ ތައުޙީދުގެ މަތީގައި ޘާބިތުކޮށްދެއްވުންއެދި ﷲ އަށް ގިނަގިނައިން ދުޢާކޮށް ބުދުތަކާއި ޝިރުކު މި ދިވެހި ދީބުން ނައްތާލަން ކުރެވެން އޮތް ހުރިހާ ގޮތަކުން ޖިހާދުކުރަންވާނެއެވެ.


އެޑްމިން – Page 276 – Liyuntheringe Gulhun\nVisitors online  180:users  0guests  154bots  26The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nދެ ބަހުގައި ދެ މާނަ\n10 އޯގަސްޓް 2012ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 6225\nއާދަމް ނަޞީރު އިބްރާހީމް ބަހަކީ ޤުދުރަތީ އެއްޗެކެވެ. ޤުދުރަތުން އުފައްދަވައި ހިންގަވާ އެއްޗެކެވެ. މިއީ މި ޒަމާނުގެ ބަހަވީ ޢިލްމުގެ ބާނީ ކަމުގައި ބުނެވޭ ނޯމް ޗޮމްސްކީ ވިދާޅުވާ ގޮތެވެ. ހަމަ އެހެންމެ އޭނާ އަށްވުރެ މާ ކުރީން، ދިވެހިންގެ އެންމެ އުފެއްދުންތެރި އަދީބު ފަޟީލަތުއްޝައިޚު އަލްމަރުޙޫމު ޙުސައިން ޞަލާޙުއްދީނު ވެސް ވަނީ މި ނިންމުން ނިންމަވައިފައެވެ. އެ ކަން އިޢުލާނު ވެސް ކުރައްވައިފައެވެ. ދިވެހިރާއްޖޭގެ ސިންގާސަނާ\n10 އޯގަސްޓް 201211 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 7545\nއާމިނަތު ޒުލްފާ އިސްމާޢީލް، ސަޠަޙަ، ގދ. ތިނަދޫ\nފުރަމާލެ ނޫން އެހެން އެއްވެސް ރަށެއްގައި އެއްވެސް ދުވަސްވަރެއްގައި ދިވެހިރާއްޖޭގެ ވެރިކަން ކުރިކަމެއް އެނގޭކަށް ނެތެވެ. ހަމައެފަދައިން އެންމެ ގިނަދުވަހު ވެރިކަންކޮށްފައިވާ ބިމަކީ ވެސް މިހާރުގެ “ސަލްޓަން ޕާރކް” ގެ ބިން ކަމަށް ބުނެވެ އެވެ. ނަމަވެސް އެކިދުވަސްވަރު އެނޫން އެހެނިހެން ބިންތަކުގައި ވެސް ވެރިކަމުގެ ކާރޫބާރު ހިންގާފައިވެ އެވެ.\nޖިންސްގެ ތަފާތަށް ބަލަން ނުޖެހޭކަން ހާމަކޮށްދޭ ހެކިތައް އެބަހުއްޓެވެ.\n10 އޯގަސްޓް 2012ތާރީޚާއި ސަގާފަތު, ސަގާފަތުއެޑްމިން\nކިޔާފައިވާ ޢަދަދު: 4194\nދުނިޔޭގެ ތާރީޚްގައި އަންހެނުންގެ އަހަންމިއްޔަތު ހާމަކޮށްދޭ ތަފާތު ލިޔުންތައް ފެންނަން އެބަހުއްޓެވެ. ޤަދީމީ ޒަމާނުގެ ބައެއް ލިޔުންތައް ދައްކަނީ އަންހެނުން “ކަލާނގެ” ކަމަށާއި ދީނީ ކަންކަމުގައި ފަތުވާދޭ މީހުންގެ ގޮތުގައި ބައެއް ޤައުމުތަކުގައި ހަމަޖައްސައިފައި އޮތް ކަމަށެވެ. މިކަން އެނގެނީ ޢީސާގެފާނު ދުނިޔެއަށް ވަޑައިގަތުމުގެ 14 ވަރަކަށް ޤަރުނުގެ ކުރިން މިޞްރުގެ ޤަދީމީ ފައްޅިއެއްކަމަށްވާ “ހޯލީ ވަން” ގައި ބިންވަޅު ނަގައިފައިހުރި ލިޔުމަކުންނެވެ. މިކަން އޮސްޓްރޭލިޔާގެ ލިޔުންތެރިޔާ ފުރެންކްލިން ވޮޓްސް ލިޔުނު ފޮތް “ޖިންސްގެ އެއްވަރުކަން” މި ފޮތުން އެނގެން އެބައޮތެވެ. ލޭ ބޯ ފަނި (3)\n9 އޯގަސްޓް 2012ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 8962\n(3 އޮގަސްޓް 2012 (ހުކުރު) ގުޅޭ)\nވިސްނަން އިނދެފައި ކުއްލިއަކަށް ސިއްސައިގެން ދިޔައެވެ. ކަމެއް ހަނދާން ވީމައެވެ. އޮނަކީ ފުމެން ހުންނަ އެއްޗެކޭ، ކޮއްކޮއަށް އެ ޙައްޤު ދޭށޭ ފީރޯޒާ ގާތު ބުނެވުނީ ހަމަ ދެންމެ އެވެ. އޭނާ މިހާރު އެ އުޅެނީ އަމިއްލަ ގޭގައި ނޫން ކަމާއި، ފިރިމީހާގެ ގޭގައި ކަމާއި، މިހާރު ފިރިމީހާގެ ޢައިލާ އާ މެދު ވިސްނަން ވާނެކަން އޭނާގެ ހަނދާނުން އިރުކޮޅަކަށް ކެހިގެން ދިޔައީއެވެ. އޭނާގެ ބައްޕައާއި ކޮއްކޮގެ މިޒާޖާއި، އާދަ ހުންނަ ގޮތް އޭނާއަށް ވަރަށް ރަނގަޅަށް އެނގެއެވެ.\n9 އޯގަސްޓް 2012ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 7231\nޒަކާތުލް ފިޠުރި ދެއްކެވުމަށް ސަމާލުވެ ތިއްބަވަންވާނޭ\nޒަކާތްނެރެ އޭގެ އަހުލުންނަށް ދެވޭތޯ ބައްލަވަންވާނޭ\nފުރާފުރިހަމަ ވުމަށް އެދިގެން ހިފާރޯދައިގެ މަތިވެރިކަން\nމުރާދު ފުދޭނެހެން އެކަމަށް ސަމާލުކަމެއް ދެވެންވާނޭ\nރިލޭ ވާދަ، ފަލްސަފީ ވިސްނުމަކުން\n8 އޯގަސްޓް 2012ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 9782\nކުޅިވަރު މުބާރާތްތަކުގައި ރިލޭ ރޭހަކީ ވަރަށް ފޯރިގަދަ ރޭހެކެވެ. ބަލަން ތިބޭ ބަޔަކުވެސް މާ ޝައުގުވެރިކަމާއެކު ހިތްވަރުދޭ ރޭސްތަކެއްކަން ފާހަގަ ކުރެވެއެވެ. މި މަޒްމޫނު ވިދާޅުވާ ބަޔަކު، ވިސްނުމުގައި ދުވުމުގެ ރިލޭ ރޭހެއް ތަސައްވަރު ކުރެއްވުން އެދެމެވެ. ރިލޭ ޓީމެއްގައި ތިބޭނީ ނިސްބަތުން އެންމެ ހަލުވި، ދެން ހަލުވި އަދި އެމީހުންގެ ނިސްބަތުން މިގޮތަށް ތިނެއް ހަތަރެކެވެ.\n7 އޯގަސްޓް 20121 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5322\nއަޙްމަދު ނާފިޢު، ބ. ދަރަވަންދޫ\n”މަދުރަސީ ދައުރު ނިމުމަށްފަހު ފަޒީލް ހިޔާލުކުރީ އިތުރަށް ކިޔެވުމަށެވެ. ނަމަވެސް ފަޒީލްގެ އާއިލާއަކަށް އޭނާއަށް ކިޔަވައިދޭނެހާ ތަނަވަސްކަމެއް ލިބިފައެއް ނެތެވެ. ދުވަސްތައް ވޭތުވަމުންދެއެވެ.\n7 އޯގަސްޓް 2012އިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 6569\nއިންސާނާ ކުރަންޖެހޭދަތުރުގެ މެދުތެރޭ މަންޒިލަކީ ދުނިޔެއޭ މިކިޔާ ތަނެވެ. ދަތުރުގެ އެ މަންޒިލަށް ދާންޖެހެނީ މަތިވެރި ﷲ ސުބްޙާނަހޫ ވަތަޢާލާގެ ޙަޟްރަތުންނެވެ. އަދި އެ މަންޒިލުން އެނބުރި ދިޔުންއޮތީ ވެސް ހަމަ އެ މަތިވެރި ޙަޟްރަތަށެވެ. (ދުނިޔޭގައި އިންސާނާގެމިސާލަކީ ވައިގެމަގުން މާލެ- ގަން- މާލެއަށް ދަތުރުކުރަންޖެހޭ މީހަކު ގަމުގައި މަޑުކޮށްލުން ފަދަ ކަމެކެވެ.\n5 އޯގަސްޓް 2012ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6988\nނަރަކައިން ނަޖާވުންއެދި މިމާތް ފަހުދިހަ ހިނގާށޭ ދިރުވަމާ ބަރަކާތް ލިބޭ މަތިވެރި ދުވަސްތައް ދޫނުކޮށް ހިތްވަރުލަމާ\nގިނަގުނަ ސަވާބުގެ ދަރުމަތައް ޙާޞިލުވެދާ އަގުމާތްވިރޭ\nގުނަކޮށް ނަސީބަށް އެދި އަލުން ފުރުޞަތުގެ ބޭނުން ކޮށްލަމާ\nމައިކަލް އެޗް ހާރޓްގެ “ދި ހަންޑްރެޑް” …. އަވަސްކަޅިއަކުން\n5 އޯގަސްޓް 20123 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 11173\nއަޙަމަދް ސަމީރު ޢަލީ\n1978 ވަނަ އަހަރުގެ މެދެއްހާ ހިސާބުން ދިވެހިން ހައިރާންވި ޚަބަރެއް ރާއްޖޭގައި ފެތުރިގެން ދިޔައެވެ. ރާއްޖޭގެ ރައިސުލް ޖުމްހޫރިއްޔާގެ މަގާމުގައި ދިހަވަނަ އަހަރު ފުރިހަމަ ކުރައްވަމުން ވަޑައިގަންނަވާ ރައީސް، އިތުރު ދައުރަކަށް ހުންނެވުމަށް ބޭނުންފުޅު ނުވާ ކަމުގެ ޚަބަރެވެ. ނަތީޖާ އެއްގެ ގޮތުން ސިޔާސީ މަސްރަހަށް މުޅިން އައު ރައީސެއް މި ޖުމްހޫރިއްޔާގެ ވެރިކަމަށް ދިވެހިން އިސް ކުރާނޭ ކަން ހާމަވެގެން ދިޔައެވެ.


ކްލެމެންސީ ބޯޑުން ރެކޯޑު އަދަދަކަށް މައްސަލަތައް ނިންމައިފި | Atoll News\nކްލެމެންސީ ބޯޑުން ރެކޯޑު އަދަދަކަށް މައްސަލަތައް ނިންމައިފި\nޝާއިޢުކުރީ: މުޙައްމަދު އަފްރާޙް ޖުލައި 9, 2021, 12:26\nމަޢާފުދިނުމާއި އަދަބު ލުއިކޮށްދިނުމަށް އެދި ރައީސުލްޖުމްހޫރިއްޔާއަށް އިލްތިމާސް ހުށަހެޅުމުން، އެ އިލްތިމާސް ދިރާސާކޮށް ޢަމަލުކުރުމަށް ފެންނަގޮތުގެ ލަފާދިނުމަށް އެކުލަވާލާފައިވާ ކްލެމެންސީ ބޯޑުން މިއަހަރުގެ ޖޫންގެ ނިޔަލަށް ރެކޯޑު އަދަދަކަށް މައްސަލަތައް ނިންމަވައިފި އެވެ.\nކްލެމެންސީ ބޯޑުގެ ތަފާސްހިސާބުތަކުން ދައްކާ ގޮތުން މިއަހަރުގެ ޖޫންގެ ނިޔަލަށް 429 މައްސަލަ ބޯޑުން ވަނީ ނިންމާފަ އެވެ. މިއީ ފާއިތުވި 11 އަހަރުގެ ތެރޭގައި މިހާ ގިނަ އަދަދަކަށް މައްސަލަތައް ނިންމި ފުރަތަމަ ފަހަރެވެ.\nވޭތުވެދިޔަ 11 އަހަރު އެވްރެޖުކޮށް ނިންމި މައްސަލަތަކާ ބަލާއިރު މިއީ 250 ޕަސެންޓް އިތުރުވުމެކެވެ.\nކްލެމެންސީ ބޯޑުގެ ތަފާސް ހިސާބުތަކުން ދައްކާ ގޮތުން މިއަހަރާއި ވޭތުވެދިޔަ ދެ އަހަރު އެ ބޯޑުން ބާއްވަން އެޖެންޑާކުރި އެއްވެސް ޖަލްސާއެއް ކޯރަމް ހަމަނުވެގެން ކެންސަލްކުރަން ޖެހިފައެއް ނުވެއެވެ.\nކްލެމެންސީ ބޯޑަކީ 11 މެމްބަރުންގެ މައްޗަށް އެކުލެވޭ ބޯޑެކެވެ. ބޯޑުގައި ހިމެނެނީ ޤާނޫނީ ދާއިރާއިން މީހަކާއި ތަޢުލީމީ ދާއިރާގެ މީހަކާއި އިޖުތިމާއީ ދާއިރާގެ މީހަކާއި ޞިއްޙީ ދާއިރާގެ މީހަކާއި ދީނީ ޢިލްމުގެ މީހަކާއި މަދަނީ ޖަމްޢިއްޔާއެއްގެ މީހެއްގެ އިތުރުން ޕެރޯލް ބޯޑުގެ މެންބަރެކެވެ.\nކްލެމެންސީ ބޯޑަކީ މަޢާފުދިނުމާއި އަދަބު ލުއިކޮށްދިނުމުގެ ޤާނޫނުގެ ދަށުން ރައީސުލްޖުމްހޫރިއްޔާ އުފައްދަވާފައިވާ ބޯޑެކެވެ.\nކްލެމެންސީ ބޯޑު ޙަރަކާތްތެރިވާނީ އެޓަރނީ ޖެނެރަލްގެ ބެއްލެވުމުގެ ދަށުން ނެވެ. ބޯޑުގެ ރައީސަކީ އެޓަރނީ ޖެނަރަލް އެވެ.


ތާޅަފިލި: އޯލެވަލް ހަދާފަތިބި ކުދިންނަށް ފޯމެއް ފުރަންވެސް ނޭނގުނު!\nރައްޔިތު އަލިފު 10 ޖޫން 20190ކޮމެންޓް ރިޕޯޓް، ކޮލަމް،\nނަމާދުން ފައިބައިގެން މަޑުކޮށްލައިގެންހުރީ ތައްޚާނުބޭ އާއި ދިމާނުވާތާ ގިނަދުވަސް ވީމަ އެވެ. ތައްޚާނުބެ ނަމާދުންފޭބި ގޮތަށް އަހަރެންނާދިމާލަށް އަތުވެއްޖެ އެވެ. ދިމާނުވެ ގިނަދުވަސް ވީމާ ތައްޚާނުބެ ހުރީ ވަރަށް އުފަލުންނެވެ. ތައްޚާނުބެ އަހަރެންނާ ސަލާންކޮށްލި އެވެ. އަދި އަތުގައި ހިފައިގެން ހޮޅުއަށްޓާ ދިމާލަށް ހިނގަންފެށި އެވެ. "މިރާއްޖޭގައި މިހާރު ޖީސީ ހަދާކުދިންނަށް ލިޔަންކިޔަން ނޭންގޭ ނޫންހޭ" ހިތްތަމަ ނުޖެހިފަ ހުރެ ތައްޚާނުބެ ބުންޏެވެ.\nތައްޚާނުބޭގެ ވާހަކަ ފެށިއްޖެ އެވެ. ޖީސީހަދާ ކުދިންނަށް ލިޔަންކިޔަންނޭންގެނީ ކީއްވެތޯ އަހަރެން އެހީމެވެ. ތައްޚާނުބެ ހީވީ ރުޅިއައިސްގެން ފަޅައިގެން ހިނގައިދާނެހެންނެވެ. "މިހެން ނުބުނާވަރެއް ނޫނޭ" ތައްޚާނުބެ ބުންޏެވެ. ތައްޚާނުބޭގެ ވާހަކަ ވަރުގަދައަށް އަޑުގަދަކޮށް ދަންކަން ފަށައިފި އެވެ. ކިޔަވާ ލޯނު މިފަހަރު ލިބުނު ކުއްޖަކު މިރާއްޖޭގައި ނޫޅޭ ބުންޏެވެ. އެހާވެސް މަދު ކަމަށް ތައްޚާނުބެ ބުންޏެވެ. އެކަމެއް މިވީ ގޮތެއް ކަމަށް މިވަނީ ހުށަހެޅި ކުދިންނަށް ފޯމް ފުރަން ނޭންގިގެންކަމަށް އެމިނިސްޓްރީ ބުނިކަމަށްވެއެވެ. ތައްޚާނުބޭގެ ދަރިފުޅުވެސް އެލޯނަށް އެޕްލިކޭޝަން ލިއެވެ. ނަމަވެސް ނުހޮވެ އެވެ.\nމިވެގެން އުޅޭގޮތެއް ބެލިއިރު ތައްޚާނުބެ މިދެއްކީ އެކަމަކާމެދު ވިސްނާލައިފިނަމަ ވަރަށް ބޮޑު ތެދުވާހަކައެކެވެ. ކިޔަވަންދާން ބޭނުންވާކުދިން ނެތީއެއް ނޫނެވެ. ހުށަހެޅި ކުދިން ފަހެ މަދީކީވެސް ނޫނެވެ. ފޯމްފުރުމުގައި އުޅޭ މައްސަލައަކުން ލޯން ލިބުނު ކުދިންގެ އަދަދު މިފަހަރު ބޮޑުތަނުން މަދީކަމަށް އެކަމާގުޅޭ ވުޒާރާއިން ހާމަކުރެއެވެ. މިއީ މިކަން ހިނގައިގެންވާނެ ގޮތެއް ނޫނެވެ. އަލުން މިކަން ބަލާ ލުއިފަސޭހަގޮތަކަށް ގިނަކުދިބަޔަށް ކިޔަވަން ލޯނު ލިބޭނެގޮތް ހަމަޖެއްސުމަކީ ކަމާގުޅޭ ވުޒާރާއިން ކުރަންމުހިންމު އެހާމެ ބޭނުންތެރި ކަމެކެވެ. ކިޔަވާލޯނުގައި ކިޔަވަންދާންތިބި ކުދިންގެ ހައްޤުގައެވެ. އެދަރިންގެ މައިންބައިފައިންއެކުދިންނާ މެދު ކުރާއުއްމީދާވެސް އެކުއެވެ.\n* ތާޅަފިލި މިއީ ރައްޔިތު އަލިފު ލިޔާ ކޮލަމެކެވެ. މި ކޮލަމުގެ ލިޔުންތައް ބައްޓަންކޮށްފައި ހުންނާނީ ރައްޔިތު އަލިފުގެ ވިސްނުމާއި ފިކުރުގެ މައްޗަށެވެ.


އަދާލާތު ޕާޓީގެ އިންތިޚާބު ފަސްކޮށްފި | Sandhaanu\nއަދާލާތު ޕާޓީގެ އިންތިޚާބު ފަސްކޮށްފި\nއަދާލަތު ޕާޓީގެ އެތެރޭގެ އިންތިޚާބު ބޭއްވުން ފަސްކޮށްފި އެވެ.\nއަދާލަތު ޕާޓީން ނެރުނު އިއުލާނެއްގައިވާގޮތުން އެ ޕާޓީގެ ދާއިރާތަކާއި ގޮފިތަކުގެ މަގާމުތަކަށް މީހުން ހޮވުމަށް ބޭއްވުމަށް ހަމަޖައްސާފައިވާ އިންތިޚާބު ބޭއްވުން މިހާރު ޑިސެމްބަރު 19 އަށް ވަނީ ލަސްކޮށްފައެވެ. އެޕާޓީން ކުރިން އިއުލާން ކޮށްފައިވަނީ ޑިސެމްބަރު ފަހެއްގައި އިންތިޚާބު ބޭއްވުމަށެވެ.\nއިންތިޚާބު ބާއްވާނެ ތަންތަން ކަނޑައެޅުން ވެސް އެޕާޓީންވަނީ ލަސްކޮށްފައެވެ. އިންތިޚާބު ބާއްވާނެތަންތަން ކަނޑައަޅުން މިހާރުވަނީ މި މަހު 25 އަށް އިތުރުކޮށްފައެވެ. އެޕާޓީން އިންތިޚާބު ބާއްވާނެ ތަންތަން ކަނޑައަޅާނީ އެ ތަނެއްގައި ޕާޓީ މެންބަރުން ތިބި ނިސްބަތުންކަމަށް ވެސް އެޕާޓީން ހާމަކުރެއެވެ.\nއިންތިޚާބު ބާއްވާނެ ދުވަސް ފަސްކުރި ކަން އަދާލަތު ޕާޓީން އިއުލާން ކުރި ނަމަވެސް ލަސްކުރި ސަބަބު އެ ޕާޓީން ހާމަކޮށްފައި ނުވެއެވެ.\nއަދާލަތުން ވަނީ އެޕާޓީގެ އިންތިޚާބަށް މިހާތަނަށް ހުޅުވާލައިފައިވާ ދާއިރާތަކާއި ގޮފިތައް އިއުލާން ކޮށްފައެވެ. އެގޮތުން މިހާތަނަށް 23 ދާއިރާއެއް އިއުލާން ކޮށްފައިވާއިރު 83 ގޮފި ހިމެނޭކަމަށް އެޕާޓީން ހާމަކުރެއެވެ.\nދާއިރާތަކުގެ ރައީސުންގެ މަގާމުތަކަށް އިންތިޚާބު ކުރުމަށް ކަނޑައެޅިފައިވަނީ އެ ދާއިރާއެއްގައި 100 މެންބަރުން ހަމަވުމުން ކަމުގައި އެ ޕާޓީން މަޝްވަރާ މަޖިލީހުން ވަނީ ފާސްކޮށްފަ އެވެ.\nއަދާލަތު ޕާޓީން ބުނީ އިންތިޚާބީ ދާއިރާއެއްގައި ޕާޓީގެ 100 މެންބަރުން ހަމަވާނަމަ ޕާޓީގެ މެންބަރުންގެ ތެރެއިން މި މަގާމަށް ޝަރުތު ހަމަވާ ކޮންމެ މެމްބަރަކަށް އެ ދާއިރާއެއްގެ ރައީސްކަމަށް ކުރިމަތިލެވޭނެކަމަށެވެ.\nއެޕާޓީން ހާމަކުރިގޮތުގައި ކޮންމެ ރަށެއްގައި ޕާޓީގެ 30 މެންބަރުން ހަމަވެއްޖެނަމަ އެ ރަށެއްގައި ޕާޓީގެ ގޮތްޕެއް ހުޅުވޭއިރު ކޮންމެ ރަށެއްގައި ވެސް ރަޖިސްޓްރީ ކުރެވޭނީ އެއް ގޮއްޕެވެ. ނަމަވެސް އެއް ރަށެއްގައި އިންތިޚާބީ ދާއިރާ އެކަކަށް ވުރެ ގިނަ ދާއިރާ ހިމެނޭނަމަ 30 މެންބަރުން ހިމެނޭ ކޮންމެ ދާއިރާ އަކަށް ވަކި ގޮތްޕެއް ރަޖިސްޓްރީ ކުރެވޭނެކަމަށް ވެސް އަދާލަތުން ހާމަކުރެއެވެ.\nމިއިންތިޚާބާ ގުޅޭ ގޮތުން އެއްވެސް މައުލޫމާތެއް ސާފު ކޮށްލަން ބޭނުންވާ ފަރާތްތަކުން އަދާލަތު ޕާޓީގެ 3342671 އަށް ގުޅުއްވުމަށް ނުވަތަ [email protected] އަށް މެއިލް އަކުން ހުށަހެޅުމަށް އެ ޕާޓީން އެދެއެވެ.\nމަންމަނު ނޮވެމްބަރ 25, 2020 At 6:18 އމ\nކުރީގެ ހުށައެޅުންތަކަށް ވީ ކިހެނެއްބާ ! އެ ހުށައެޅުންތައް ހުށައެޅިބޭފުޅުން އަނެއްކާވެސް ހުށައަޅަންޖެހޭނެބާ…!


ދީން | Vaadhoo Beevaa\nޢުމުރުން ދުވަސްވެފައިވާ މީހާ ބަލިޙާލަތު ހުރިގޮތުން ރޯދަ ނުހިފޭނަމަ ޢަމަލުކުރާނެ ގޮތް\nސުވާލު :ދުވަސްވެ މުސްކުޅިވެފައިހުރިމީހެއްގެ ބަލިހާލަތު ހުރިގޮތުން ރޯދަނުހިފޭނަމަ އޭނާޢަމަލުކުރަން ޖެހޭނީކިހިނެތްތޯ؟ ޖަވާބު:الحمد لله، والصلاة والسلام على نبينا محمد وعلى آله وصحبه وسلم وبعد: ފަސޭހަވާނެ ކަމުގެ އުއްމީދެއް ނެތް ބަލީގައިވާ މީހާ ގެ މައްޗަށް ރޯދަ ހިފުމެއް ނެތެވެ. އަދި ގެއްލުނު ރޯދަ ގަޟާ ކުރުމެއްވެސް ނެތެވެ. އޭގެ…\nރަމަޟާން މަހުގެ ރޯދަ\nރޯދަ ފަރުޟު ކުރެއްވުމުގެ ޙިކުމަތް މާތްﷲ ޞުބުޙާނަހޫ ވަތާޢާލާ އަޅުންގެ މައްޗައް ކަމެއް ފަރުޟުކުރައްވައިފިނަމަ އެކަމެއްގައި ޙިކްމަތެއް ލައްވައެވެ. ހުރިހާ އަޅުކަމެއްގައި ޙިކްމަތެއް ލެއްވިފަދައިން ރޯދައިގައި ވެސް ވަރަށް މަތިވެރި ޙިކްމަތެއް ލެއްވިއެވެ. ރޯދަވެރިޔާ…\nދީނީ ނަޞޭޙަތް ދިނުމުގެ ޕްރޮގްރާމެއް ވާދޫގައި ހިންގައިފި\nޤައުމީ ޔުނިވަރސިޓީގެ ފެކަލްޓީ އޮފް ޝަރީޢާ އެންޑް ލޯ އާއި ގދ. އަތޮޅު ކައުންސިލް ގުޅިގެން ހިންގާ ދީނީ ނަޞޭޙަތް ދިނުމުގެ ޕްރޮގްރާމެއް ވާދޫގައި ހިންގައިފިއެވެ. “އިސްލާމީ ދިރިއުޅުން” މި ނަމުގައި ހިންގުނު ޕްރޮގްރާމްގެ…


ގައިގެ ހަމުގައި ޖެހުމުން ތަދުވާހާ ބާރުމިނުގައި އައި ބޮޑުތިކި ވާރޭގަނޑާއެކު ގޯޅިން ނުކުތް މީހާ އިސްދަށަށް ޖަހައިގެން ހިނގާފައި ދެ އެވެ.\nމޭމަތީގައި ތުނބުޅި ކާއްތަމުންނެވެ. ތެމި ފޯވަމުން ދާއިރު އޭނާއާ ވާކަމެއް ވެސް ނޫނެވެ. ލައިގެން ހުރި ފަޓުލޫނުގެ ފައި ކުރިން ބިންމަތި ކުނިކަމުން ދިޔައީ ރާގަކަށް ތުނބުން ފުމެމުންނެވެ:\nލޯބީގެ ދިރުމެއް ނެތީމާ\nސަހަރާއަށް މިދަނީ އޭ!\nލޯބިވާ އާޝިގާ ބީވީމާ\nދާއިމީ ވޭނުގައި ނިމިދަނީއޭ!\nމަގު ކޮޅުން އައީ ބިދޭސީ އެކެވެ. ދަބަރު ގުޅައަކަަށް ވެފައިވާ ބުރަކި ނެތް ބައިސްކަލެއްގަ އެވެ. ބޮޑު ދޮރާއްޓެއް ކަހަލަ ހުންގާނުގައި ތިން ހަތަރު ކުނި ގޯނި އެލުވާލައިގެނެވެ. ވާރެ އިން ރެކެން ބާރަށް ދުއްވާލި އެވެ. އެ ދުވެލީގައި ގޮސް މަތަ ނުވެގެން ލައިގަތީ ތެމި ފޯވެގެން މަގު މެދަށް މެދުން އައި މީހާގެ ގައިގަ އެވެ.\nވިއްސައިގެން ގޮސް މަގު މައްޗަށް ވެއްޓިފައި އޮތް މީހާ އަތުން ހަރަކާތްތަކެއް ކުރެ އެވެ. ވަރަށް ބާރަށް ގޮވާލި އެވެ:\n"ޒާހިޔާ އެވެ. އަހަރެން މި މަރުވަނީ އެވެ... މިހާރު މިދަނީ އެވެ. ކަލާއާ ގާތަށެވެ. ކަލާގެ ދުނިޔެއަށެވެ. އަބަދުގެ އަބަދަށެވެ... އަހަންނަށް މާފު ކުރާށެވެ.."\nއެ މީހާ އަށް ލިބިފައި އެއޮތީ ހާދަ ބޮޑު އަނިޔާ އެކެވެ. ބޯވަނީ ފަޅައިގެން ގޮހެވެ. ލޭތައް ބޮކި ޖަހަނީ އެވެ. އެ ހާލުގައި އޭނާ ގޮވަމުން ދަނީ ވެސް މަރު ގޯހެވެ. އެއީ ކާކު ހެއްޔެވެ؟ އެއީ މޮޔައެކެވެ. އެކަމަކު އެއްއިރެއްގައި ހޭ ބުއްދި ހުރި މީހެކެވެ. ރީތި ނަލަ މީހެކެވެ. މާލޭގެ އެންމެ ނަލަ މީހާ އެވެ.\nއެންމެން ސިއްސައިގެން ހިނގައްޖެ އެވެ. އެމީހުންތައް ޖަމާވެއްޖެ އެވެ. ބިދޭސީ ކަލޭގެ ހިފަހައްޓައިފި އެވެ؛ މަގުގެ ނުބައި ކޮޅަށް ދުއްވީތީ އެވެ؛ މީހަކަށް އަނިޔާއެއް ދިނީތީ އެވެ.\nއެކަކު، ރުޅިއަރައިގަނެގެން ބުންޏެވެ: "މިއީ އަހަރެމެންގެ ރަށެވެ. އަހަރެމެންނަށް ނުދެވޭ ކޮޅަކަށް ކަލެއަށް ދެވުނީ ކީއްވެގެން ހެއްޔެވެ؟ ކަލޭގެ ބޭނުމަކީ ދިވެއްސަކު މަރާލުމެވެ. އަދަކު އަހަރެމެން ކަލޭ ދުލެއް ނުކުރާނަމެވެ."\nއަދި އެހެން މީހަކު އަޑުގެ ކޮޅަށް ގޮވައިލި އެވެ: "ކަލޭނޭ އެވެ. އަތް އުރާލައިގެން އަދިވެސް ތިބެނީ ހެއްޔެވެ؟ މީނާގެ މައިންބަފައިން ކޮބައި ހެއްޔެވެ؟ އަނބިދަރިން ކޮބައި ހެއްޔެވެ؟\nއަލަށް އައި މީހަކު ތަން ފޭކުރަމުން ތޮރުފިގަނެފައި ބުންޏެވެ: "ތިޔައީ އެހެރަގޭ ހައިކަލް އެވެ. ދުވަހަކު ވެސް މީހަކާ ނުއިނދެ އެވެ. ހުންނަނީ ދުނިޔެއިން މޮޔަވެފަ އެވެ. އަތްދަނޑިމައްޗަށް ނަގައިގަންނާށެވެ. އޭނާއަށް ރަހުމް ކުރާށެވެ. ތިޔައީ ބަލި މީހެކެވެ. ސިކުނޑި ހަމައެއް ނުޖެހޭނެ އެވެ. ލޯބީގައި ދިމާވި ގޮތުންނެވެ. އަވަހަށް ޑޮކްޓަރަށް ގެންދާށެވެ."\nސަހަރާގެ ހިނަވާގޭގެ އަށިމަތީގައި ފަސްތަނުން ބަނދެ ސަންދޯކު އަޅާފައިވާ ޒާހިޔާ ފެނުމުން ހައިކަލް ބަޑިފަޅައިގެންދިޔަ އެވެ. ލޮލުން އޮހިގަތް ކަރުނަ އިން މޫނު ދޮވެވެން ފެށި އެވެ. ކެތެއް ނުކުރެވުނެވެ.\nފުރާނަ ނެތް މަސްގަނޑު އޭނާއާ ދިމާ އަށް ބުނާ ކަހަލަ އެވެ: ހައިކަލް އެވެ. އަހަރެން ދަނީ އެވެ. އެހެން ދުނިޔެ އަކަށެވެ. އެކަމަކު އަހަރެންގެ ދަރިފުޅު ކަލާއާ ހަވާލުކޮށްފަ އެވެ. ދެރަ ގޮތެއް ނުހަދައްޗެވެ. އަޅާލައްޗެވެ. އެއީ ހަމަ ހައިކަލް އެވެ. އެއީ ކަލޭގެ ވެސް މޭގެ އެތިކޮޅެކެވެ.\nހައިކަލްއަކަށް ނުހުރެވުނެވެ. ސުވާލުތައް ކުރަން ފެށި އެވެ. މޮޅިވެރި މޫނުތަކެއްގައި ތިބި މީހުންގެ ތެރޭގައި ހުރެ އެވެ.\nޒާހިޔާ ވިހެއީ ހެއްޔެވެ؟ މަރުވީ ވިހާފައި ހެއްޔެވެ؟ އޭނާ އަކަށް ޖަވާބެއް ނުލިބުނެވެ. އެންމެން ކަރުނަ އަޅަނީ އެވެ. ހައިކަލް މޮޔަ ހެއްޔެވެ؟ އެ ކުރީ ކޮންކަހަލަ ސުވާލެއް ހެއްޔެވެ؟\nއޭނާ އަކަށް ނުހުރެވުނެވެ. ހިނގައިގަތެވެ. ދަރިފުޅު ދެކިލާށެވެ. އޭނާގެ ހިތަށް އަރަމުން ދެ އެވެ: ޒާހިޔާ ވިހާނީ އަހަރެން ދަރިއެކެވެ. އަހަންނަށް މާ ދުރުގައި އުޅެވުނީ އެވެ. ޒާހިޔާ އާދޭސް ކުރި އެވެ. އަހަރެން އުޅުނީ އަޅައި ނުލަ އެވެ. ފޯނު ކުރެ އެވެ. އަހަރެން ފޯނު ކަނޑައިލަނީ އެވެ. އެސްއެމްއެސް ފޮނުވަ އެވެ. އަހަރެން ޑިލީޓް ކޮށްލަނީ އެވެ. ސިޓީ ފޮނުވަން ފެށި އެވެ. އެއް ސިޓީ އެވެ. ދެ ސިޓީ އެވެ. އަހަރެން ނުކިޔަމެވެ. ވަތް ގަނޑަށްލީ އެވެ.\nހައިކަލް ސަހަރާއިން ނުކުތްތާ ކިތަންމެ އިރެކެވެ. ގަޑި ބަލައިލި އެވެ. އަކުރު ދިއްލޭ ގަޑިއެއް ނޫނެވެ. އެހެންވެ ސާފެއް ނުވި އެވެ. އެކަމަކު އިރު އޮއްސެނީ އެވެ. ހާދަ ދުރަކަށް ހިނގައިފި އެވެ. ދެ ފަޔަށް ހިރަފުސް އަރައިފި އެވެ. އޭނާ އަށް ވަދެވިއްޖެ އެވެ. ގެއަށެވެ. ހާވާން ފެށި އެވެ. ފެނިއްޖެ އެވެ. ކިޔަން ފެށި އެވެ. ޒާހިޔާގެ ސިޓީ ތަކެވެ. ރޮވެން ފެށި އެވެ. އިބާރާތަކުންނެވެ. ހައިކަލް ކިޔަމުން ދިޔަ ފުރަތަމަ ސިޓީގައި ޒާހިޔާ ލިޔެފައިވެއެވެ:\nލޯބިވާ ހައިކަލް އަށް،\nހެޔޮ ދުއާ ސަލާމް ބަރުތީލަ ކުރަނީ ހިތުގެ ފުނުންނެވެ.\nހައިކަލް އެވެ. ކަލާ ތިޔައީ އަހަންނަށްޓަކައި "މުޅި އުމުރަށް ވެސް ބިޒީ" މީހެއްކަން މިހާރު ޔަގީން ވެއްޖެ އެވެ. ވަރަށް ބޮޑަށް ޝުކުރިއްޔާ އެވެ. އެކަމަކު މާތް ﷲ ހައިކަލް އަށް ހަމަ ނޭވާ ލެވޭނެ ފުރުސަތެއް މިންވަރު ކުރައްވާށި އެވެ!\nކުރިން އަހަރެން ޔަގީންކުރީ ތިޔައީ ގޮނޑަކުން އަހަންނަށް ފެނުނު މުތެއް ކަމަށެވެ. އެކަމަކު ހައިކަލް އެވެ. ހުހަށް އޮތް އަހަރެންގެ ހިތް ކަލާ ހަލާކު ކޮށްފީމު އެވެ. ކަލާގެ "ސަޅި ބައިސާ" ވާހަކަތަކާއި ކިޔައިދިން "ލޮނު ހެޔޮވަރު ފަރިހި" ތަކުންނެވެ. ފޯނުން ފޮނުވައިދިން މާމުއިގެ ފޮނިކަން އިހުސާސްވާ ފަދަ، ހިތަށް ލައްޒަތު ލިއްބައި ދިން ލޯބީގެ އެސްއެމްއެސް ތަކުންނެވެ. ބުނެ ބަލާށެވެ. މިއީ ދޮގެއް ހެއްޔެވެ؟\nއަހަރެން މި އުޅެނީ ކުޑަކުޑަ މާލޭގެ އެވެ. އެކަމަކު އެ ރެއަށް ފަހު ފޯނުން ވާހަކައެއް ނުދެއްކެ އެވެ. އެއީ ކޮން ރެއެއް ކަން ކަލާ އަށް އެނގޭނެ އެވެ. މަގެއް މަތިން ފެނި ނުލެވެ އެވެ. ބިޒީ ކަމުންނެވެ. އަވަދިނެތި އުޅެން ހަދައިގެނެވެ. ހައިކަލް އަހަރެން ގާތުގައި އެންމެ ތެދެއް ވެސް ހަދާފައެއް ނުވެ އެވެ. ތިއީ ބޮޑު ދޮގު ބަނޑިޔަލެކެވެ. ތެދަށް ބުންޏަސް އަހަންނަށް ކުރެވޭނީ ކީއްހެޔެވެ؟\nހައިކަލް އަށް ނިކަމެތިންގެ އިހުސާސްތައް ނޭނގޭކަން އަހަންނަށް މިހާރު އެނގެ އެވެ. އެކަމަކު ހަނދާން ކުރާށެވެ. އަހަންނަށް ތިޔަދިނީ ވަރަށް ބޮޑު އަނިޔާ އެކެވެ. ކުށަކާ ނުލައި އަހަރެންގެ ހިތުގައި ތަޅައިފީމު އެވެ. އަމިއްލަ ނަފުސަށް ވިސްނާލައްޗެވެ. ނިކަމެތިންގެ ހިތާ ކުޅެލުމަކީ ވަރަށް ބޮޑު ގޯހެކެވެ. އަހަރެންގެ ހިތަށް ކިހާ އަނިޔާ އެއް ދިނިން ހެއްޔެވެ؟ ކިހާ ވަރަކަށް އަހަރެން ހިތުގައި ޖެއްސިން ހެއްޔެވެ؟ ކަލާގެ ނަޒަރުގައި ލޯބިވަނީ ކީއްކުރަން ހެއްޔެވެ؟ ލޯބި ސިފަވަނީ ގާތްގޯޅި ވުންތަކަކުން އެކަނި ހެއްޔެވެ؟ އެހެން ކަމަށްވާ ނަމަ އަހަރެންމެންގެ ލޯބީގެ ނިޝާން ވަރަށް އަވަހަށް ދުނިޔެއަށް ނޭވާލައިފާނެ އެވެ. އެއީ އަހަރެމެން އެންމެ ފަހުން ބައްދަލުވި ރޭގައި ދިއްލުނު ހުޅުކޮޅެވެ.\nއަހަރެން ކަލާ އަށް އިންތިޒާރު ކޮށްކޮށް ވަރުބަލިވީ އެވެ. ކަލާ އަހަރެން ދެކެ ލަދުގަންނަން ޖެހުނީ ކީއްވެގެން ހެއްޔެވެ؟ މީހަކަށް ފެނިދާނެތީ ހެއްޔެވެ؟ އެނގިދާނެތީ ހެއްޔެވެ؟ އެކަމަކު ބުނަން ހެއްޔެވެ؟ ހައިކަލް އަހަންނާ ރައްޓެހިވިއިރު ވެސް އަހަރެން ހުރީ މިގޮތަށެވެ.\nއަހަރެންގެ ޝަކުވާއެއް ނެތެވެ. ހިތަބަރު ކަމެއް ވެސް ނެތެވެ. ހައިކަލް ބުނާހެން ވެދިޔަތަން މަރުވީ އެވެ. އިއްޔެ ވަނީ މާޒީގެ ތެރޭގަ އެވެ. މާދަމާ އޮތީ ނޭނގުމެއްގެ ތެރޭގަ އެވެ. ކޮންމެ ކަމެއް ވެސް ވާނީ ރަނގަޅަކަށެވެ.\nހައިކަލް އެވެ. ތުނޑު ހަސަނާ އަވަލި މީދާހެން ހައިކަލް ދިރިއުޅުމުގެ ތެރެއަށް ފުންމާލަކަށް އަހަރެން ނެތީމެވެ. ތޮށަލި ތަކުރާ ޖެހުނު ވިގަނިހެން ކަލާއަށް ތުރާ ކުރާކަށް ވެސް ނެތީމެވެ. އަހަރެންގެ ވެސް އޮތީ ހިތެކެވެ. އެ ހިތުގައި އޮތީ ކަލާ އަށް ހެޔޮ އެދުމެވެ.\nހައިކަލް އެވެ. ކަނޑުން ނަމަ ކަނޑު ރަސްގެފާނުގެ ބޭކަނބަލަކާ ވިޔަސް، ހަވާއިން ނަމަ ޕަރީޒާދަކާ ވިޔަސް ބިންމަތިން ނަމަ ރެހެންދި ކަނބާއަކާ ކައިވެނި ކުރިއަސް ކަލާއަށްޓަކައި އަހަރެންގެ ހިތް ބިއްލޫރި ހާ ސާފެވެ. ކަލާ އަށް ބާއްޖަވެރި ހަޔާތެއް ދެއްވާށި އެވެ.\nނަގާހާ ވިލައަކުން ވާރެއެއް ނުވެހެ އެވެ. ކިޔާ ކޮންމެ އަޑަކީ ރެނދެއްލާނެ އަޑެއް ވެސް ނޫނެވެ. މާޒީ ނިއުޅާކަށް ނެތީމެވެ. ވެއްޓު ކޮއްތު ނަގަން އުޅުމަކީ މޮޔަ ކަމެކެވެ. ހިތިކަދޫ ވެލުގެ ބުޑަށް ފެން ކަމުގައި މާމުއި އެޅިއަސް އެ ގަހުގެ ވަސް ބަދަލެއް ނުވާނެ އެވެ.\nއަހަރެންގެ ހަޔާތައް ތޫފާން ގެނެސްދިން "މިސްޓަ ބިޒީ" އެވެ. ތިޔަ ބިޒީ ކަމުގެ ތެރޭން ރެޑް ލައިނުން އަންޑަލައިން ކޮށްފައިވާ "އިންތިހާ ބިޒީ ވަގުތު" ތަކުގައި ދިމަދިމާ އިން ކަލާ އަށް ފިރުމުންތަކާއި ލައްޒަތުތައް ލިބޭކަން އެނގެ އެވެ. އެ ލޯބީގެ ރާހަތްތަކަށްޓަކައި އަހަރެން ވެސް އުފާ ކުރަމެވެ. އެކަމަކު ދެން ފަހަތަކުން ނުދާނަމެވެ. ދުވާ މަހެއްގެ ނިގުލުގައި ހިފަން އުޅެނީ މޮޔައިންނެވެ. އެކަމަކު އެ މަސް ވެސް ކޮންމެވެސް އެއް ދުވަހަކު ވަރުބަލިވާނެ އެވެ. އަޒަލުގައި އެ މަހަށްވާނެ ގޮތް އެނގޭނީ ކިހިނެއް ކާކަށް ހެއްޔެވެ؟ ހައިކަލް އެވެ. ވިދާ ކޮންމެ އެއްޗަކީ ރަން ނޫންކަން ކަލާ އަށް އެނގޭނެ އެވެ. ވީއިރު ހުދު ނޫން ކޮންމެ އެއްޗަކީ ކަޅު އެއްޗަކަށް ވެސް ނުވާނެ ދޯ އެވެ؟\nހައިކަލް ވަރަށް މޮޅެވެ. ދޮގު ހަދާށެވެ. ވަރަށް ހުނަރުވެރި އެވެ. އޮޅުވާލާށެވެ. ބުނެބަލާށެވެ. ދަސްކުރީ ކިހިނެއް ހެއްޔެވެ؟ އަހަރެން ގާތުގައި ހާދަ ދޮގުތަކެއް ހެދި އެވެ. ފުރަބަދަހާ ބޮޑެއްޗެވެ. ހީކުރަނީ އަހަރެން މީ އެއްޗެއް ނުވިސްނޭ ކުޑަ ކުއްޖެއް ކަމަށް ހެއްޔެވެ؟ ޔަގީނެވެ. އަދި ވެސް ހަދާނީ ދޮގެވެ. މީހުން ބުނޭ ނޫން ހެއްޔެވެ. ބަކަރި އަށް ފުޅަފެއް މަތިން ފުންމައިގަނެއްވިއްޖިއްޔާ ކިތަންމެ ފުޅަފެއް ވެސް ގިރާކުރާނެ އެވެ. އެކަމަކު ވަސް ބަލަން ދަސް ކޮށްދޭހެން ކުއްތާ އަށް ޖެހޭނީ ފުންމަން ވެސް ދަސްކޮށްދޭށެވެ. އެ ސޮރަށް ދަސް ވެއްޖިއްޔާ ފުޅަފެއް ނޫނެވެ. އުސް ފާރުމަތިން ފުންމާނެ އެވެ.\nހައިކަލް ރީއްޗެވެ. މޮޅެވެ. އެކަމަކު ތިހާ ރީތި ތިހާ މުއްސަނދި މީހަކު ފަހުން ލަދުގަންނަން ޖެހޭ ވަރުގެ މީހަކާ ހީތާވީ ކީއްވެގެން ހެއްޔެވެ؟ އެކަމަކު ވެސް އަހަރެންގެ ޝަކުވާއެއް ނެތެވެ.\nހައިކަލް އަށް ނޭނގެނީ ހެއްޔެވެ؟ އަހަރެން ކުރި ހުރިހާ އުންމީދެއް ކަފުންކޮށް މި ވަޅުލަނީ ވަރަށް އަސަރާއެކު އެވެ. ހާދަ ވަރަކަށް ރޮއިފަ އެވެ. ހާދަ ކަރުނަ އެއް އޮއްސާފަ އެވެ. އެކަމަކު އިރާދަ ކުރެއްވިއްޔާ އަހަރެންގެ ހިތަށް ކިތަންމެ ތަދެއް ވިޔަސް ދެނެއް ހައިކަލް އަށް އުނދަގުލެއް ނުކުރާނަމެވެ. އަހަރެމެން ދެ މީހުން އެއްމަގަކުން ވެސް ދިމާ ނުވުމަށް ދުއާ ކުރަމެވެ. އަހަންނަށް ވެގެން ވާނަމަ އެއް ރަށުގައި ވެސް ނުހުރީމެވެ. ހައިކަލްގެ ހަނދާންތައް އަހަރެންގެ ހިތުން ނެރެލީމުހެވެ.\nއެންމެ ފަހު ފަހަރު ބުނަމެވެ. ކަލާ ހޭށެވެ. އަހަރެން ރޯނަމެވެ. ކަލާ އުދުހޭށެވެ. އަހަރެން ބިންމަތީގައި ލޫދޭނަމެވެ. ކަލާ އުފަލުން ފުމޭށެވެ. އަހަރެން މޮޅިވެރި ކަމާއެކު ހަމަހިމޭންކަން އިހުތިޔާރު ކުރާނަމެވެ. ހައިކަލް އަށް ސާބަހެވެ. ފިރިހެން ކުދިން ތިބޭނިީ ތިޔަހެނެވެ.\nޒާހިޔާގެ އެ ސިޓީ މޫނުގައި ޖައްސައިގެން އިރުކޮޅަކު އިނުމަށް ފަހު ހައިކަލް ދެ ވަނަ ސިޓީ އެއް ކިޔަން ފެށި އެވެ. އެއީ ކުރު ސިޓީ އެވެ. އޭގައި ވެއެވެ:\nލޯބިވާ އަށް ސަލާމް،\nއަހަރެންގެ ފިރިޔަކަށް ނުވިޔަސް އަހަރެންގެ ދަރިފުޅުގެ ބައްޕައަކަށްވާނީ ހައިކަލް އެވެ. އޭ ލޯބިވެރިޔާ އެވެ. ކަލާ އަހަރެން ގާތުގައި ހުރި ނަމަ އަހަރެން އުފަލުން ގޮސް މަރުވެދާނެކަން ނޭނގެ އެވެ. ބަނޑުން ތޮޅެނީ އެވެ. ދިމަދިމާއިން ފުއްޕަނީ އެވެ. އަހަންނަށް އަބަދުވެސް ފެންނަނީ ކަލާގެ ވެސް އެ ދަރިފުޅު ބޮޑުވެގެން އަންނަ ތަނެވެ. އަހަރެން އެންމެ އުފާ ވަނީ ކަލާގެ ދަރިއަކަށް ބަލިވެ އިނދެވުނީތީ އެވެ. ލޯބިވާ ހައިކަލް އެވެ. ލޯ މަރާލަބަލާށެވެ. އަހަރެންގެ ބަނޑުގައި އޮތީ ކޮންކަހަލަ ކުއްޖެއް ހެއްޔެވެ؟ - ޒާހިޔާ\nސިޓީ ކިޔާ ނިމުމުން ހައިކަލް ލޯ މަރާލި އެވެ. އޭނާގެ ހިތަށް ސިފަވި އެވެ. އަންހެން ކުއްޖެކެވެ. ދޮނެވެ. ކަންފަތް ރަތެވެ. ފުފިފައިވާ ދެ ކޮލެވެ. ކުޑަކުޑަ ކޮށްޓެއްގައި އަރިއަށް އޮވެ ނިދަނީ އެވެ.\nލޯމަރައިގެން އިނދެ ހައިކަލް އަތް ދިއްކުރި އެވެ. ދަރިފުޅާއޭ ގޮވާލެވުނެވެ. އަތެއް ނުލެވުނެވެ. ރޮވިއްޖެ އެވެ. ލޯ ހުޅުވިއްޖެ އެވެ. ހަމަ ހޭ ޖެހިއްޖެ އެވެ. އެ ހާލުގައި ހަމައެކަނި ބުނެވުނު ޖުމްލައަކީ "ލޯބިވާ ޒާހިޔާ އެވެ. ސިޓީތައް އަހަންނަށް ކިޔާލެވުނީ މާ ލަހުންނެވެ،" ދެން އޭނާގެ ބުއްދި ފިލައި ހިނގައްޖެ އެވެ. ސަހަރާއަށް ދާން ބޭނުންވި އެވެ.\nދުއާ ކުރާށެވެ. ހުސް އަނގަ ތެޅެން ފެށި އެވެ. ގަބުވެއްޖެ އެވެ. އެކަނި ވާހަކަ ދައްކަން ފެށިއްޖެ އެވެ. ލަކިޔަ ކިޔަން ފެށުނެވެ. އެންމެ ފަހުން އާވާރާވީ އެވެ. މޮޔަވީ އެވެ. މަގު މެދުގައި ހިނގަނިކޮށް އަނިޔާ ލިބި ޒަހަމް ވީ އެވެ. ވޭނަށް ކެތް ނުކުރެވޭ ހާލު، ބަލިއެނދުގައި އޮވެ މޮޔަގޮވަމުން ދުނިޔެ ދޫކުރީ އެވެ. (ނިމުނީ)\nކުރު ވާހަކަ ރޯދަ މަހާ ރޯއްޖާ ރޯދައިގެ ދަރުމަ


Dheewaana2(52 vana bai) – adduLIVE\nދީވާނާ2( ބާވަންނަވަނަބައި)\n1 Jun 05, 2019, 10:28 ޝައިން\nޝައުން އޭނާގެ އެނދުހުރަކަށް އޮތްއިރު އޭނާގެ ލޮލުގައި ކަރުނަތައް ގިނަވެފައިވެއެވެ. ދާދި ދެންމެއަކު ހާދީގެ ދުލުން އޭނާއަށް އިވުނު ނަފްރަތުގެ ބަސްތަކުން އޭނާގެ ހިތް ޒަޚަމްކޮށްލައިފިއެވެ. މީގެކުރިން ދުވަހަކުވެސް މީހަކު އޭނާއާ ދިމާއަށް އެފަދަ ބަދުބަސްތަކެއް ބުނެފައެއް ނުވެއެވެ. އޭނާއަކީ ކިތަންމެ ގޮތްދޫނުކުރާ ބޯހަރު ކުއްޖެއް ނަމަވެސް އޭނާއަކީ ސުންޕާއެކޭ އެއްވެސް މީހަކު ނުބުނެއެވެ. އޭނާގެ އާއިލާ އެންމެން އޭނާދެކެ އިންތިހާއަށް ލޯބިވެއެވެ. އޭނާގެ ރައްޓެހިންނާއި ރަހުމަތްތެރީން އޭނާދެކެ ލޯބިއެވެ. އިހުތިރާމްކުރެއެވެ. ނަމަވެސް މިއަދު، ހާދީގެ ކުރިމަތީގައި އޭނާއެވީ ނުހަނު ގޮތްކުޑަ ވިޔާނުދާ މީހަކަށެވެ.\n" ނޫން ނޫން..އަހަރެންނަކީ ގޮތްކުޑަމީހެއްނޫން…." ޝައުންއަށް މަޑުމަޑުން ބުނެވުނެވެ.\nޝައުންއަށް މިއަދު އިވުނު ބަސްތަކުގެ ސަބަބުން އޭނާގެ ހިތުގައި ހައިޖާނެއް އުފެދިއްޖެއެވެ. އެކަމާމެދު ވިސްނިވަރަކަށް އޭނާ ދެރަވެ، ރުޅިގަދަވިއެވެ. ހާދީ އޭނާގެ ބޮލުގައި ނުހައްޤުން އެފަދަ އިލްޒާމެއް އަޅުވަންޖެހުނީ ކީއްވެގެން ހެއްޔެވެ؟ އާއިން އޭނާއާ ކައިވެނިކުރަން މަޖުބޫރުކުރީއޭ އެބުނަނީ ކީއްވެގެން ހެއްޔެވެ؟ އަނެއްކާ ފަރަހަނާޒްގެ ވިސްނުންވެސް ހުރީ އެފަދައިން ބާއެވެ. އެންމެންވެސް ހީކުރަނީ އޭނާ ރޭވުމެއް ރާވައިގެން އުޅެނީ ކަމަށް ހެއްޔެވެ؟ މިހުރިހާ ކަމެއްވެސް މިވަނީ އާއިންގެ ސަބަބުންނެވެ. އާއިން އެކައިވެނިކުރަން އޭނާއަށް މަޖުބޫރުކުރީއެވެ. އާއިން ބޭނުންނަމަ އެނޫންގޮތެއްވެސް ހޯދުނީސް ނޫންހެއްޔެވެ؟ އޭނާއަށް އެހާ ހެޔޮއެދޭނަމަ އެންމެން އޭނާއާމެދުގައި ގޯސްކޮށް ދެކޭފަދަ ގޮތަކަށް ކަންތައްކުރީ ކީއްވެގެން ހެއްޔެވެ؟ ޝައުން އެގޮތުގައި ހިތާހިތާ ޝަކުވާކުރަން އޮއްވައި އޭނާއަށް ނިދުނީއެވެ.\nއާއިންމެންގެ ހަތަރުމީހުން އަތިރިމައްޗައް ފައިބައި ދޮންވެލިގަނޑުމަތީގައި ވާހަކަދައްކާލަން މަޑުކޮށްލިއެވެ.\n" އައީއަށް އެނގޭތަ، ދޮންބެއަށް ނާޒްފެނުނީ އަހަރެމެން މިތަނަށް އައި ދުވަހަކުއޭ…" ކުރީގެ ހަނދާނެއް އާކޮށްލަމުން މާޒް ބުނެލިއެވެ.\n" ތެދެއް އެއީ… ނާޒް އަހަރެމެން ފެނުނީމަ ގޮސް ފަޅުގެއަކަށްވަދެ ފިލީ…….އަދި މާޒްހީކުރީ ނާޒްއަކީ ޖިންނިއެއްކަމަށް…އޭނަހުރީ ބިރުން ހަލާކުވާވަރުވެފަ…. އެދުވަހު ނާޒް ފިލާހުރިތަނުން ނުކުތްނަމަ މާޒް ވަގުތުން ހޭނެތުނީސްކަން ޔަޤީން…" އާއިން ފުރުސަތުގެ ބޭނުން ހިފައި މާޒްއާ ދިމާކޮށްލިއެވެ.\n" އައްދެ މައެކަންޏެއްނޫން…އާންވެސްހުރީ ބިރުން…އަދި މަށާއެބަ ދިމާކުރެއެއްނު….މިއަދުވެސް ނަންނުގައްޗެއް ފެނިގެން ދުވިމީހެއްތީ….މީހުނާ ދިމާކުރަނީމި…" މާޒްވެސް ދެރައެއްނުވިއެވެ.\nއެމީހުން އެގޮތުގައި އެކި އެކި ވާހަކަ ދައްކަން ތިއްބައި، އަނެއްކާވެސް ވައިބާރުވެ ވާރޭވެހެން އުޅޭކަމުގެ އަލާމާތްތައް ފެންނަންފެށޖއެވެ. އެހެންކަމުން ގެޔަށްދިއުމަށްޓަކައި އެނބުރި ސައިކަލާދިމާއަށް މިސްރާބުޖެހިއެވެ.\nމާޒްއާއި އައިރާ އަހުސަންގެ ގެޔަށްދިއުމުން، އާއިން ފަރަހަނާޒް ގޮވައިގެން ފަހުދުގެ ގެޔަށްދިޔައެވެ. އާއިންއާއެކު އުފާވެރި ވަގުތުކޮޅެއް ހޭދަކުރެވުނީތީ ފަރަހަނާޒްހުރީ ނުހަނު އުފާވެފައެވެ.\n" ހާދަ އަޑެއްބަޑެއް ނީވެއޭ…އެންމެން ނިދީކަންނޭނގެ…" ގޭތެރެއަށް ވަދެ، ތޫބާގެ ކޮޓަރިއާ ދިމާއަށް މިސްރާބުޖަހަމުން ފަރަހަނާޒް ބުނެލިއެވެ.\n" ހޫމް މަށަށްވެސް ހީވަނީ ތިހެން…" އާއިން އައިސް ސިޓިންރޫމު ސޯފާއެއްގައި އިށީއްނަމުން ބުނެލިއެވެ.\n" ހޫމް…ނިދާފަތިބީ….ތޫވެސް ނިދާފަ…އެކަމު މަންމައެއްނެތް….މަންމަ ކޮންތާކަށްބާ ދިޔައީ…" ކޮޓަރި ބަލާލުމަށްފަހު އައިސް އާއިންގެ ގާތުގައި އިށީއްނަމުން ފަރަހަނާޒް ބުނެލިއެވެ.\n" މަންމަ އެކަނި ތާކަށް ނުދާނެ….ވެދާނެ ނާޒްގެ ބައްޕައާއެކީ ރަށުތެރެ ބަލާލަން ނުކުތީކަމަށްވެސް….." އާއިން އޭނާއަށް ހީވާގޮތަށް ބުނެލިއެވެ.\n" ހޫމް އަހަރެންނަށްވެސް ހީވަނީ ތިހެން….އަހަރެން ގޮސްލަންތަ ގެބަލާލަން؟…މިހާރު ނޭނގެ ވާވެގެން ގޯތިތެރެއަށް ވަދެވޭނެ ކަމެއްވެސް….ދިއުމުގެކުރިން އެތަން ސާފުކޮށްލަންވެސް އަހަރެން ބޭނުން…" ކުއްލިއަކަށް ގެމަތިން ހަނދާންވެގެން ފަރަހަނާޒް ބުނެލިއެވެ. ފަރަހަނާޒްގެ އެދުމަށް އާއިން އޭނާއާއެކު ފަރަހަނާޒްގެ ގެ ބަލާލަން ދިޔައެވެ.\nރޭގަނޑުގެ ވަގުތެވެ. ޝައުންއަށް ހޭލެވުނީ މީހަކު ދޮރުގައި ޓަކިދޭއަޑު އިވުމުންނެވެ. އޭރު ކާންނުކުތުމަށް އެދި އާއިން ގޮވާއަޑު އިވެއެވެ. ނަމަވެސް އޭނާ އޮތީ ތެދުވަން ބޭނުންނުވެފައެވެ. ބަނޑުހައިވީނަމަވެސް ކާންދާންވެސް ބޭނުމެއްނުވިއެވެ. މިއަދު އޭނާއަށް އަޑުއިވުނު ވާހަކަތައް ހަނދާންވުމުން، ހާދީ ފެންނަ ހިސާބަށް ދާންވެސް އޭނާހުރީ ޖެހިލުންވެފައެވެ. އަނެއްކާވެސް ހާދީގެ ނުރުހުމުގެ ބަހެއް ނޫނީ ނަޒަރެއްވެސް އޭނާއާ އަމާޒުވާކަށް އޭނާ ނޭދެއެވެ. އެހެންކަމުން އޭނާ ބަނޑުހައި ނުވާކަމުގައި ބުނެ ކާންދިއުމަށް އިންކާރުކުރިއެވެ. ނަމަވެސް އާއިން ގޮތްދޫނުކޮށް ޝައުންއަށް ގޮވަން ފެށުމުން އޭނާ ދޮރުހުޅުވިއެވެ.\n" ކިހިނެއްވީ؟…ކީއްވެ ނުކާނަމޭ ތިބުނީ؟…" ޝައުން ދޮރުހުޅުވުމާއެކު އާއިން އެހިއެވެ.\n" މިބުނީނު ބަނޑުހައެއް ނުވެއޭ….ބަނޑުހައިނުވަންޏާ ކެވޭތަ؟…" ކުޑަކޮށް ހިތްހަމަ ނުޖެހިފައި ޝައުން ބުންޏެވެ.\n" ބަނޑުހައިނުވިއަސް އަހަރެމެންނާއެކު ބައިވެރިވުމަށް ދެވިދާނެއްނު….އެހެންނޫނީ ފަހުދުމެން ދެރަވާނެއްނު….އެމީހުން ސުވާލުވެސް ކުރާނެއްނު…" ޝައުން ވިސްނައިދިނުމަށްޓަކައި އާއިން އުޅުނެވެ.\n" އާން އަބަދުވެސް ވިސްނަނީ އެހެންމީހުނާމެދު، އެމީހުން ދެރަވެދާނެތީ، އެމީހުން އެއްޗެއް ހީކޮށްފާނެތީ…އަހަރެންމީ އެއްވެސް މީހެއްނޫންތަ؟…އަހަރެން އެދޭގޮތަކީ އެއްވެސް ގޮތެއްނޫންތަ؟…އެހެންނޫނަސް އަހަރެން ދިޔައީމަށްވުރެ ނުދިޔައީމަ އުފާވާމީހުން ގިނަވާނީ….އެހެންވީމަ އަހަރެން ބޭނުމެއްނޫންދާކަށް….އާންދޭ…" ޝައުން އޭނާގެ ހިތުގައިވީ ޝަކުވާތައް ބޭރުކޮށްލުމަށްފަހު އާއިންއަށް ފުރުސަތެއްވެސް ނުދީ ދޮރުލައްޕާ ތަޅުލިއެވެ. ޝައުން އެހައި ހިތްހަމަ ނުޖެހިގެން ވާހަކަ ދެއްކީތީ އާއިން ހުރީ ހައިރާންވެފައެވެ. އޭނާ މަޑުމަޑުން އައިސް ސޯފާގައި އިށީނެވެ. ކޮންމެވެސް ކަމެއް ގޯސްވެއްޖެއޭ އޭނާގެ ހިތްބުނަމުން ދިޔައެވެ.\n" ކިހިނެއްވީ؟…ކޮބާ ޝައުން…" ކާންދިއުމަށްޓަކައި ތައްޔާރުވެގެން ނުކުތް ފަރަހަނާޒްއަށް އާއިން ސިޓިންރޫމުގައި އިންދައި ފެނުމުން ސުވާލުކުރިއެވެ.\n" ބަނޑުހައެއް ނުވެޔޯ ބުނީ…." ކުރުގޮތަކަށް އާއިން ޖަވާބުދިނެވެ.\n" ކޮބާ ޝައުން…އޭނާ ނުދޭތަ؟…." އެންމެން ވޭނަށް އެރުމުން ފަހުދު އެހިއެވެ.\n" ޝައުން ބުނީ ބަނޑުހައެއްނުވެޔޭ….އެހެންނޫނަސް ރޭގަނޑު ވަރަށް ނުކާނެ އޭނަ…" އާއިން އަވަހަށް ބުނެލިއެވެ.\n" އެހެންދޯ…ކެއުމަށް ބަލައިގެން އުޅޭތީދޯ އެހާ ރީތިކޮށް އެހުންނަނީ…" ހީލަމުން ފަހުދު ޝައުންއަށް ތައުރީފުކޮށްލިއެވެ. އާއިންވެސް ފަހުދުއާއި އެއްބައިވުމުގެ ގޮތުން އާނއެކޭބުނެ ހިނިތުންވެލިއެވެ.\nޝައުން އަންނަން އިންކާރުކުރީ ކީއްވެގެންކަން އަމީލާއަށް އެނގެއެވެ. އޭނާ ކޮޓަރިން ނުކުތް ވަގުތު އާއިންއާ ދިމާއަށް ޝައުންބުނި ޖުމްލަތައް އޭނާއަށް އަޑުއިވުނެވެ. ޝައުން އެހެންއެބުނީ މިއަދު ހާދީ ކަންތައްކުރި ގޮތުންކަންވެސް އޭނާއަށް ވިސްނުނެވެ. އޭނާ އެވާހަކަ އާއިންގާތުގައި ބުނަން ހިތަށްއަރާފައިވެސް މަސްލަހަތަށްޓަކައި އޭނާ ހިމޭނުންއިނެވެ. ނަމަވެސް ޝައުންހުރީ ދެރަވެފައިކަން އެނގޭތީ އޭނާ ހަމްދަރުދީ ވެސްވިއެވެ.\nޝައުން އޭނާގެ އެނދުގައި އޮވެ ވިސްނަމުން ދިޔައެވެ. އޭނާއަށް ކަންތައް މިކުރެވުނީ މުޅިން ރަނގަޅަކަށް ނޫނޭ ހިތަށްއަރައި ދެރަވެސްވިއެވެ. އޭނާ ފޯނުނެގުމަށްފަހު އާއިންއަށް ގުޅާލަން ހިތަށްއެރިއެވެ. ނަމަވެސް އޭރުންވެސް މަސްލަހަތު ރަނގަޅުނުވާނެއޭ ހިތަށްއެރިއެވެ. އެންމެނާއެކީ ނުގޮސް އާއިންއާއެކީ ވަކިންދާން ބޭނުންވެގެން އުޅެނީކަމުގައިވެސް އެހެންމީހުން ހީކޮށްފާނެއެވެ. އެވިސްނުމުގައި އޭނާއޮއްވައި އިޒްޔަން ގުޅިއެވެ.\n" ކޮބާ..ކިހިނެއްތަ ހަނީމޫން ދަތުރު؟…" ޝައުން ފޯނުނެގުމާއެކު ހެވިފައި އިޒްޔަން އެހިއެވެ.\n" ހަމަ އޯކޭ…ކިހިނެއްތަ ތިކޮޅު؟ ދޮންބެ ދައްތަ ރަނގަޅުތަ؟…" ޝައުންވެސް އޭނާގެ އަޑަށް އުފާވެރިކަން ގެންނަމުން ވާހަކަދެއްކިއެވެ.\n" ވަރަށް ފޫހިވެގެން އުޅެނީ….އެހެންދޯވާނީ އެންމެން އޭނަ އެކަނިކޮށްފަ ދިޔައީމަ…" ޝަކުވާގެ ރާގެއްގައި އިޒްޔަން ބުނެލިއެވެ.\n" ހޫމް…މިއަދު ވައިބާރއިންވެސް އަހަރެންނާ ވަރަށް ވާހަކަދެއްކި….ވަރަށް ޝަކުވާކުރި…ބުނީ އަހަރެން ބަނޑުބޮޑުވީމައޭ ކިޔާފަ ވަކި ކީއްވެހޯ ނުގެންދަންވީ….ތިރަށުގަ ހުއްޓަސް ވިހާ ވަގުތު ޖެހުނީމަ ވިހާނެނޫންހޯ….ވިހާކަށް ވަކިތަނެއްނޯންނާނެ ނޫންހޯ….އެކަމު ދޮންބެ މާވަރަށޯ ބިރުގަންނަނީ…." ޝައުން ހީހީފައި އުޝާ ދެއްކި ވާހަކަތައް އިޒްޔަންއާ ހިއްސާކުރިއެވެ. ދެކުދިން އެގޮތުގައި އެކި އެކި ވާހަކަދައްކަން ތިބުމަށްފަހު، ފޯނު ބޭއްވިއެވެ. އިޒްޔަންއާ ވާހަކަދައްކާ ލެވުމުން ޝައުންގެ ހިތަށް ލުއިކަމެއް ލިބުނެވެ.\nކެއުމުގެ ވަގުތުގައިވެސް އާއިން އިނީ ހިމޭނުންނެވެ. އޭނާއަށް ވިސްނެމުންދިޔައީ ޝައުންއާމެދުގައެވެ. ކުއްލިއަކަށް ޝައުން އެހައިބޮޑަށް ހިތްހަމަ ނުޖެހުނު ސަބަބަކާމެދުގައެވެ. އާއިންގެ ހިމޭންކަމުން ފަރަހަނާޒަށް އުނދަގޫވަމުން ދިޔަނަމަވެސް އޭނާ ސުވާލުކުރާކަށްވެސް ބޭނުމެއްނުވިއެވެ. އާއިން ވިސްނަމުން ދަނީ ޝައުންއާ މެދުގައިކަން އޭނާއަށް އެނގެއެވެ. ވީއިރު ސުވާލުކުރުމުގެ ބޭނުމެއްވެސް ނެތެވެ.\n" މާޒް ކައިނިމުނީދޯ….ދާންވީނު ޝައުންބަލާ! ޝައުން ގޭގަ އެކަނި ބައިންދާކަށް ނުވާނެއްނު…" ކައިނިމިގެން ތެދުވި މާޒްއަށް ބަލާލަމުން އާއިން ބުންޏެވެ. މާޒްއަށް އާއިންއާ ދިމާބަލާލެވުނީ ސުވާލުގެ ނަޒަރަކުންނެވެ.\n" ބަނޑުހައެއް ނުވެޔޭ ކިޔާފަ ނާންނަން އެހުރީ….އެކަމު އެކަނި ހުންނާކަށްވެސް ނުކެރޭނެ…އެންމެނަށް ކައިނިމިގެން ދެވޭއިރު ވަރަށް ލަސްވެފައެއްނު ހުންނާނީވެސް…" މާޒްގެ އެބަލާލުމުގެ މާނަ ވިސްނިގެން އާއިން އަވަހަށް ޖަވާބުދިނެވެ. މާޒް އިތުރު ސުވާލެއް ނުކޮށް ޝައުން ބަލާދިއުމަށްޓަކައި އަވަސްވެގަތެވެ. އާއިން ނުގޮސް މާޒް ފޮނުވަން ޖެހުނީ ކޮންމެވެސް ދެބަސްވުމެއް އެދެމެދުގައި ހިނގުމުން ކަމުގައިވެސް އޭނާގެ ހިތް ބުންޏެވެ.\n" މާޒް ކޮންތާކަށް ތިދަނީ؟…" ސައިކަލު ތަޅުދަނޑި ހިފައިގެން ބޭރަށް ނުކުންނަން ފެށުމުން ފަހުދު ސުވާލުކުރިއެވެ.\n" އެބައަންނަން…" މާޒް އެހެން ބުނެލަމުން އަވަހަށް ގެއިން ނުކުތެވެ.\nޝައުން އޭނާގެ ފޯނާއި ކުޅެން އޮއްވައި ސިހުނީ ކޮޓަރި ދޮރުގައި މީހަކު ޓަކިދިނުމުންނެވެ. އޭނާއަށް ގޭގައި މިއޮވެވުނީ އެކަނިކަންވެސް ރޭކާލީ ދެނެވެ.\n" ކާކު؟.." ބިރުން އޮވެ ޝައުން ސުވާލުކުރިއެވެ.\n" އަހަރެން…ދޮރުހުޅުވަބަލަ!…" މާޒް ޖަވާބުދިނެވެ.\n" މާޒް…ކިހިނެއްވީ؟…" ހައިރާންވެފައި ޝައުން ސުވާލުކުރިއެވެ.\n" ކުއްޖަކަށް ޝައުން ނެތިގެން ނުކެވިގެން މިއައީ….ދެންވެސް ހިނގާބަލަދާން…" މަޖާވެލާފައި މާޒް ބުންޏެވެ. ޝައުން އިންކާރުކުރަން ބޭނުންވި ނަމަވެސް އާއިން ގޮތްދޫނުކުރާނޭ ހިތަށްއެރުމުން އޭނާ ދާން އެއްބަސްވިއެވެ.\nޝައުން ގޮވައިގެން މާޒް އައިއިރު، ގިނަމީހުންތިބީ ކައިނިމިގެން ސިޓިންރޫމުގައެވެ.\n" ޝައުން ބަލާދޯ ތިދިޔައީ؟…" މާޒްއާއެކު އައިސް ޝައުން ވަތްތަން ފެނުމުން ފަހުދު ބުނެލިއެވެ.\nޖެހިލުންވެހުރެ އައިސް ޝައުން ސޯފާގައި އިށީނެވެ.\n" ޝައުން އާދޭ އަހަރެމެންނާއެކު ކާން….އަދި އަހަރެމެންވެސް ނުކަމޭ…." އަމީލާ ޝައުންއަށް ގޮވާލަމުން އެހެންބުނުމުން ޝައުން ހައިރާންވެފައި ބަލާލިއެވެ. މީގެކުރިން އަމީލާ އިސްވެ އެންމެ ފަހަރަކުވެސް ޝައުންއާ ވާހަކައެއް ނުދައްކައެވެ. އެހެންކަމުން ތޫބާވެސް އިނީ އެމަންޒަރު ފެނި ހައިރާންވެފައެވެ. ނަމަވެސް އާއިންގެ ހިތަށް އެކަމުން އުފާވެރިކަމެއް ލިބުނެވެ. އޭނާގެ މަންމައާއި ޝައުންގެ ގުޅުން ރަނގަޅުވުމަށް އޭނާ އަބަދުވެސް އެދެއެވެ. އަމީލާގެ އެދުމާއި ދެކޮޅުހަދަން ނުކެރިގެން ޝައުން ކާކޮޓަރިއަށް ގޮސް އެމީހުނާ އެކުގައި ކެއުމުގައި ބައިވެރިވިއެވެ. ފަހުދުގެ އަންހެނުން ޒަހުރާވެސް އެމީހުނާ ބައިވެރިވިއެވެ. އަމީލާއާއި ޒަހުރާ އެކި އެކި ވާހަކަތައް ދައްކަމުން ދިޔައިރު، ތޫބާއާއި ޝައުންތިބީ ހިމޭންކަން މަތީގައެވެ. ތޫބާ ޝައުންދެކެ ރުޅިއަންނަކަން ޚުދު ޝައުންއަށްވެސް އެނގޭތީ އޭނާއިނީ ތޫބާގެ ކުރިމަތީގައި އިންނަންވުމުންވެސް އުނދަގޫވެފައެވެ. މިއެންމެންގެ މެދުގައި އޭނާއަށް އަދިވެސް ބީރައްޓެހިކަން އިހުސާސްކުރަން ޖެހެއެވެ.\nއެންމެން ކައިނިމިގެން އެއްތަންވުމުން ދަތުރު ދިއުމުގެ މައުލޫއު ފެށުނެވެ ދަތުރުދާނެ ތަނަކާއި ދުވަހަކާމެދު މަޝްވަރާކުރެވެން ފެށުނެވެ. މޫސުން ރަނގަޅުނަމަ ޖެހިގެން އަންނަ ހޮނިހިރު ދުވަހު ކައިރި ފަޅުރަށަކަށް ދަތުރަކު ދިއުމަށް އެމީހުން ނިންމިއެވެ. އެހެންކަމުން ދަތުރަށް ބޭނުންވާ ސާމާނުގެ ލިސްޓެއް ހެދިއެވެ.\n" ކޮބާ ހިނގާދަމާ….އަނެއްކާ ވާރޭވެހެން އުޅޭހެން ހީވަނީ…އަވަހަށް ދިޔައީމަ ގެޔާހަމައަށް ފޯރާނީ…" ބޭރުބަލާލަމުން ފަހުދު ބުންޏެވެ.\n" ޝައުންދޭ އާއިންއާއެކު…އަނާ ނިދާފައޮތީ އަހަރެންދާނަން ވޭނުގަ…" ޝައުން ވޭނަށް އަރަން ދިމާކޮށްލުމާއެކު ފަރަހަނާޒް ބުންޏެވެ. އެހެންކަމުން ޝައުން މަޑުކޮށްލިއެވެ.\n" ގުޑްނައިޓް" އައިރާ ގޮވައިގެން ސައިކަލަށް އަރާފައި އާއިންއަށް ބަލާލަމުން މާޒް ބުނެލިއެވެ.\n" ގުޑްނައިޓް" އާއިންވެސް ހިނިތުންވެލަމުން ރައްދުދިނެވެ. ވޭން ސްޓާރޓްކޮށްލުމުން އާއިންވެސް ސައިކަލަށްއެރިއެވެ. ޝައުންވެސް ބަހެއްނެތި ހިމޭންކަމާއެކު އާއިންގެ ފަހަތަށް އަރާއިށީނެވެ.\n" އަހަރެންނަށް ޝައުން ހިތްހަމަ ނުޖެހޭގޮތަކަށް ކަމެއްކުރެވިފަ ވާނަމަ މާފަށް އެދެން…" ސައިކަލު ދުއްވާލަމުން އާއިން ބުނެލިއެވެ. އާއިންގެ އަޑުގައިވި މޮޅިވެރިކަމެއްގެ ސަބަބުން ޝައުންގެ ހިތުގައި ޖެހުނެވެ. ނަމަވެސް އޭނާ ބަހެއްވެސް ނުބުނެ އެއިންގޮތަށް އިނެވެ.\n" އަހަރެން އަބަދުވެސް މަސައްކަތް މިކުރަނީ ޝައުންވެސް ހިތްހަމަޖެހޭގޮތަށް ކަންތައް ކުރެވޭތޯ….އެކަމު އަހަރެންނަކަށް ނޭނގެ ޝައުން އެހާބޮޑަށް ހިތްހަމަ ނުޖެހެން އަހަރެންނަށް ކުރެވުނުކަމެއް….ހަވީރު ގަޑީގަ ނާޒްއާއެކު ބުރެއްޖަހާލަން ދިޔައީމަތަ ހިތްހަމަ ނުޖެހުނީ؟…ބުނެބަލަ! އޭރުންތާ ދެން އެގޮތަށް ކަންތައް ނުކުރަންވެސް އެނގޭނީ…" ސީރިއަސްކަމާއެކު އާއިން ވާހަކަދެއްކިއެވެ.\n" އާން ކިތަންމެ ވަރަކަށް ނާޒްއާއެކީ ބުރުޖެހިޔަސް އަހަރެންގެ ހިތަކަށް އެކައްޗެއްވެސް ނާރާ….އާން ތިހެންބުނީމަ ހީވަނީ އަހަރެން ބޭނުންވެގެން ކުރި ކައިވެންޏެއްހެން މިއީ…." އާއިންގެ ބުނިއެތިން ނުރުހުންވެފައި ޝައުން ޖަވާބުދިނެވެ.\n" ބޭނުންވެގެން ނޫނަސް އެހެންމީހުންގެ ކުރިމަތީގަ އުޅޭއިރު އެކަން ނުދައްކާ އުޅެވޭތޯ ބަލަންޖެހޭނެދޯ…..މިރޭވެސް އަހަރެންބުނި ގަޑީގަ އެކީގަ ދިޔަނަމަ މާޒް ނުފޮނުވާވީސްދޯ…" އާއިންވެސް ޖަވާބުދިނީ ނުރުހުމާއެކުއެވެ.\n" އަހަރެން ނުބުނަން މާޒް ފޮނުވާކަށް…އާން އަމިއްލައަށް ފޮނުވީ…އާންގާތު އަހަރެން ވަރަށް ސީރިއަސްކޮށް ބުނަންތަ ވާހަކައެއް….އާން އަހަރެން ލައްވާ ގަދަކަމުން ކަންކަން ކުރުވަން ނޫޅެބަލަ! އަދި ނާޒްގެ މައްޗަށް ބާރުފޯރުވާހެން ކޮންމެކަމެއްގަ އަހަރެންގެ މައްޗަށް ބާރުފޯރުވަން ނޫޅެބަލަ! އަހަރެން ކުރިންވެސްބުނިންދޯ އެގްރީމެންޓާ އެއްގޮތަށޭ އަހަރެން އުޅޭނީ….އާންއާ އެއްވެސް ގުޅުމެއް ބާއްވާކަށް ބޭނުމެއްނޫނޭ….ދެން މީހުންގެ ކުރިމަތީގަ އަހަރެންނަށް މާބޮޑަށް އަޅާލާކަށް ދައްކަން އުޅުމުގެ ބޭނުމަކީކޮބާ؟…އާންއަށް ނޭނގުނަސް ނާޒްވެސް ދެންތިބިމީހުންވެސް އަހަރެންނާމެދު ހިތްހަމަނުޖެހުން ފިޔަވާ އިތުރުކަމެއް ނުވާނެ….އާން އުފާކޮށްބަލަ، ނާޒްއާއެކު މިރަށުގަ ހިތްހަމަޖެހިގެން އުޅެން ވަގުތު ލިބުނީތީ…ދެމީހުން ބޭނުންވަރަކަށް ވަގުތު ހޭދަކުރިޔަސް އަހަރެންގެ ފަރުވާލެއްނެތް…އެކަމު އަހަރެން އުޅޭގޮތަށް އަހަރެން އުޅެން ދޫކޮށްބަލަ!…." ޝައުން އޭނާ ބޭނުންވާގޮތް ހާމަކުރުމުން އާއިން އިތުރަށް ރުޅިއަންނަ ގޮތްވިއެވެ. އެހެންކަމުން ކުއްލިއަކަށް އޭނާ ސައިކަލު މަޑުކުރިއެވެ.\n" ޝައުން ތިދައްކާ ވާހަކައިން އަހަރެން ހަމަ ހައިރާންވޭ…ތިބުނާ އެގްރީމެންޓަކާ އަހަރެން ދެކޮޅެއްނޫނޭ…ޝައުންލައްވާ ގަދަކަމުން ކަމެއްކުރާކަށް އަހަރެން ނުވެސްއުޅެން…އެކަމު އެންމެނާއެކު މިރަށަށް އައިސް އުޅޭކަމަށްވަންޏާ އެމީހުނާވެސް ގުޅިގެންދޯ އުޅެވޭނީ..ޝައުންއަށް ކަމުނުދޭ ތޫބާއާ ގުޅޭކަށް، މަންމައާ ވާހަކަދައްކާކަށް…ނުވިތާއަށް އައިރާއާވެސް މިހާރު ގުޅުމެއް އޮންނަހެނެއް ހިއެއްނުވޭ…ޝައުން ތިހާ އެކަނި އުޅެން ބޭނުންވާއިރު، ކީއްކުރަން އެހެންމީހުން ގެންނާށޭބުނީ…ކީއްވެ އެކަނިމިރަށަށްނައީ؟…ތިގޮތަށް އުޅުމަށްވުރެ ރަނގަޅުވާނެ އަވަހަށް މާލެ ދިޔައްޔާ…އޭރުން މީހުންގެ ކުރިމަތީގަ ފަޟީހަތްނުވެ ސަލާމަތްވާނެ…" އާއިން ހިތްހަމަ ނުޖެހިފައި ވާހަކަދެއްކި ގޮތުން ޝައުން ދެރަވިއެވެ. ނަމަވެސް އޭނާ އެކަން އަންގާކަށް ބޭނުމެއްނުވިއެވެ.\n" އަހަރެން ބުނިންދޯ މަންމަމެން އަހަރެންނާ ހިތްހަމައެއް ނުޖެހެޔޭ….ތޫބާވެސް އަބަދު ހުންނަނީ ރުޅިއައިސްފަ…ދެން ކީއްކުރަންތަ އެމީހުނާ އެއްގެއެއްގަ އަހަރެން ބެހެއްޓީ…އަނެއްގާގަ ބެހެއްޓިނަމަ އަހަރެންނަށް ހިތްހަމަޖެހިލައިގެން އުޅުވުނީސްދޯ…އަހަރެން ފެނުނަސް ތުންދަމާފަ ތިބޭ ބަޔަކާ އަހަރެން ވަކި ކިހިނެއް އެކުވެރިވާނީ…އެމީހުން ގެންނަން އަހަރެންވެސް ބުނީ އެމީހުނާ އެކުވެރިކަން އުފައްދަން ބޭނުންވާތީ….އެހެންނޫންނަމަ އެންމެން ގޮވައިގެން މިރަށަށް ނައިސް ކޮންމެވެސް އެހެންތާކަށްވެސް ދެވުނީސްދޯ….އަހަރެން ބޭނުންނުވީ ނާޒްއާ ވަކިން އާންގޮވައިގެން ތަނަކަށްދާން….އަހަރެން ހީކުރީ ނާޒްގެ ރަށަށްއައީމަ ނާޒްއާ ނާޒްގެ އާއިލާމީހުންގެ ހިތްވެސް އަހަރެންނަށް ހެޔޮވާނެކަމަށް….އެކަމު އަހަރެންނެއްނު ގޯސްމިވީ…އެހެންވީމަ މާދަމާ މާލެދާން އަހަރެންގެ ޓިކެޓް ހަމަޖައްސާ…އަހަރެން އެކަނި މާލެދާނަން…އޭރުން އާންއަށް އެހެންމީހުނާއެކު ހިތްހަމަޖެހިގެން މިރަށުގަ ވަގުތު ހޭދަކުރެވޭނެއްނު" ޝައުން ދެރަވީވަރުން އޭނާގެ އަޑުކުރެވުނެވެ. އޭނާއަށް ރޮވިދާނެހެން ހީވުމުން އޭނާ ސައިކަލުން ފުންމާލައިގެން ދުއްވައިގަތެވެ.\n" ޝައުން…މަޑުކޮށްބަލަ! ކޮންތާކަށް ތިދަނީ؟…" ޝައުންގެ ފަހަތުން ސައިކަލު ދުއްވާލަމުން އާއިން ގޮވާލިއެވެ. ނަމަވެސް ޝައުން މަޑުކޮށްލުމެއްވެސް ނެތި މަގުހުރިގޮތަށް ދުވަމުން ދިޔައެވެ. ކުއްލިއަކަށް ގޯޅިން ނުކުތް ވެހިކަލެއްގެ އަލިއެޅުމުން ޝައުންއަށް ހުއްޓެވުނެވެ. ބާރުދުވެލީގައި އައި ވޭން ފެނިފައި ޝައުންއަށް ހަޅޭއްލަވައިގަނެވުނެވެ.


Adeeb Male' genes fulus offihah haaziru koffi | Mihaaru\nކުރީގެ ނައިބު ރައީސް އަހްމަދު އަދީބު ކަނޑުމަގުން އިންޑިއާ އަށް ގޮސް ފިލަން އޫލެނިކޮށް ރާއްޖެ ގެނެސް ފުލުހުންގެ ވެހިކަލެއްގައި ކޯޓަށް ގެންދަނީ. -- ފޮޓޯ: ނިޝަން އަލީ/މިހާރު\n04 އޯގަސްޓް 2019 - 22:32 40 comments\nއަދީބު މާލެ ގެނައީ ފުލުހުންގެ ބެލުމުގެ ދަށުން، ސިފައިންގެ އުޅަނދެއްގަ އެވެ. އިންޑިއާ އަށް އެތެރެވުމުގެ ފުރުސަތު ނުދީ ދިވެހި ފުލުހުންނާ އަދީބު ހަވާލުކުރީ އިއްޔެ އެވެ.\nއެމްއެމްޕީއާރުސީގެ 1.3 ބިލިއަން ރުފިޔާގެ ޚިޔާނާތާއި ބޮޑެތި އެހެން މައްސަލަތަކުގެ ތުހުމަތު އެޅިފައިވާ އަދީބު މިދިޔަ ހޮނިހިރު ދުވަހު ފިއްލެވީ ހުރިހާ ހުކުމްތަކުން މިނިވަންވެފައި ވަނިކޮށެވެ. ތިން މައްސަލައެއް ސާބިތުވެ އެމަނިކުފާނުގެ މައްޗަށް 33 އަހަރުގެ ޖަލު ހުކުމް އިއްވި އެވެ.\nއެކަމަކު މި ހުރިހާ ހުކުމްތަކެއް ކޯޓުތަކުން ކުއްލި ގޮތަކަށް ބާތިލްކުރީ އެވެ.\nއިތުރު ލިޔުންތައް ކުށްކުރުން ޕޮލިސް ކްރިމިނަލް ކޯޓް ސުޕްރީމް ކޯޓް ކަރެކްޝަނަލް ސާވިސް ނައިބު ރައީސް ހައްޔަރުކުރުން


REPORT: Mi vaguthu igthsoadhah beynumee kon kameh?\nމި ވަގުތު އިގްތިސާދަށް ބޭނުންވަނީ ކޮން ކަމެއް؟\nހުޅުމާލޭގައި ފްލެޓް އެޅުމުގެ މަސައްކަތްތަކެއް ކުރިއަށް ގެންދަނީ: އިގްތިސޯދަށް ވަނީ ލޮޅުން އައިސްފައި -- ފޮޓޯ އަވަސް\nޗައިނާ އިން ނުކުތް ކޮރޯނާ ވައިރަސް މުޅި ދުނިޔެއަށް ފެތުރިގެންފި އެވެ. އެ ވައިރަސް މުޅި ދުނިޔޭގެ އިގްތިސޯދު ވެސް "ބަލި" ކޮށްލައިފި އެވެ. އެހެންވެ ދުނިޔޭގެ އިގްތިސޯދުތައް މިހާރު ތަޖުރިބާ ކުރަމުން ދަނީ 2008 ގައި ދުނިޔެއަށް ކުރިމަތިވި އިގްތިސޯދީ ހީނަރުކަމަށް ފަހު އެންމެ ބޮޑު ގެއްލުމެވެ. ދުނިޔޭގެ ބޮޑެތި ހިއްސާގެ ބާޒާރުތައް "ކްރޭޝް" ވަމުންދާއިރު، ދުނިޔޭގެ ތެޔޮ ކޮންޓްރޯލް ކުރާ ބޮޑެތި ގައުމުތަކުގެ އަތުން ތެލުގެ ލަގަން ވެސް ދޫވެއްޖެ އެވެ.\nގައުމުތަކުގެ ބޮޑެތި އިގްތިސޯދުތައް އޮތް ސިޓީތައް ކަރަންޓީނު ކުރަމުން ދިއުމުގެ ނަތީޖާއަކީ ދަތުރު ކުރާ މީހުންގެ އަދަދު މަދުވެ ދުނިޔޭގެ އެއާލައިން ސިނާއަތަކަށް ބިލިއަން ޑޮލަރުގެ ގެއްލުން ވަމުން ދިއުމެވެ. އެހެންވެ މިކަމުން އަރައި ގަނެވޭތޯ ދުނިޔޭގެ ގައުމު ތަކުން ދަނީ ގިނަ ފިޔަވަޅު ތަކެއް އަޅަމުންނެވެ.\nކޮރޯނާ ވައިރަހުން ރައްޔިތުން ސަލާމަތް ކުރަން މަސައްކަތް ކުރުމާއެކު މުސްތަގުބަލަށް ވިސްނައި ހަރުދާ ފިޔަވަޅު ތަކެއް ދުނިޔޭގެ ގިނަ ގައުމުތަކުން ދަނީ އަޅަމުންނެވެ. ގައުމުތަކުން އިގްތިސޯދު ސަލާމަތް ކުރަން ބައެއް ސަރުކާރު ތަކުން ވިޔަފާރިތަކަށް ލުއި ދީ ހާއްސަ ޕެކޭޖުތަކެއް ތައާރަފު ކުރަން ވެސް ފަށައިފި އެވެ. މި ހާލަތާއެކު މުސްތަގުބަލުގެ ފޯކާސްޓް ދައްކާ ގޮތުގައި ރާއްޖެއިން ވެސް މިފަދަ ގިނަ ފިޔަވަޅުތަކެއް އަޅަން ޖެހޭނެ އެވެ. މި ވަގުތު ދިވެހި ވިޔަފާރިތައް ވެސް އޮތީ ދުނިޔޭގެ އެހެން ގައުމުތަކެކޭ އެއް ހާލަތުގަ އެވެ. ނޫނީ އެއަށްވުރެ ނާޒުކު ހާލަތެއްގަ އެވެ.\nރާއްޖޭގެ އިގްތިސޯދު ސަލާމަތަށް މި ވަގުތު އެޅޭނީ ކޮން ފިޔަވަޅު ތަކެއް ހެއްޔެވެ؟ މި ހާލަތުގައި ސަރުކާރަށް ދެވޭނީ ކޮން އެހީތެރި ކަމެއް ހެއްޔެވެ؟ ރާއްޖޭގެ ވިޔަފާރި ތަކުން ބޭނުން ވަނީ ކޮން ކަމެއް ހެއްޔެވެ؟\nސަރުކާރާއި ވިޔަފާރިވެރިންގެ މަޝްވަރާ\nމި ވަގުތު ސަރުކާރު ވެސް އަމިއްލަ ވިޔަފާރިތައް ވެސް ތިބީ "ހާލު" ގައެވެ. ގައުމުގެ އިންޖީނަށް ތެޔޮ އެޅޭނީ އަމިއްލަ ވިޔަފާރިތައް ހިނގައިގެންނެވެ. ސަރުކާރު ހިންގޭނީ ވިޔަފާރިވެރިން ދައްކާ ޓެކުހުގެ ފައިސާ އިންނެވެ. ވިޔަފާރިތައް އޮވެގެން ނޫނީ އާއްމު މީހާގެ ޖީބަށް ފައިސާ ފޮއްޗެއް ގިނަވާނެ ގޮތެއް ނެތެވެ. އަމިއްލަ ވިޔަފާރިތައް ހިންގައިގެން ނޫން ގޮތަކަށް އިގްތިސޯދަށް ހިނގައިގަނެވޭނެ ގޮތެއް ނެތެވެ.\nއެހެންކަމުން މި ވަގުތު ކުރަން ޖެހޭ ކަމަކީ ޕްރައިވެޓް ސެކްޓާ އާއި ސަރުކާރުން ފުޅާ ދާއިރާއެއްގައި އަވަސް މަޝްވަރާތަކެއް ފެށުމެވެ. ގައުމީ ފެންވަރުގައި މިކަން ކުރަން ޖެހެ އެވެ. އޭގެ ބޭނުމަކީ ވިޔަފާރިތަކުން ބޭނުންވަނީ ކޮން އެހީތެރިކަމެއް ތޯ ބެލުމެވެ. ސަރުކާރަށް މިހާލަތުގައި ކޮށްދެވޭނެ ކަންކަމަކީ ކޮބައިތޯ ބެލުމެވެ.\nބިމު ކުލި ދެއްކުމުގައި ލުއި ދިނުން\nހދ އަތޮޅުގައި ފުރަތަމަ ހުޅުވި ހޮނޑާފުށި އައިލެންޑް ރިސޯޓް ޓޫރިޒަމް ސިނާއަތަކަށް ވެސް އެހީ ބޭނުންވޭ\nރާއްޖޭގެ އިގްތިސޯދުގެ 70 ޕަސެންޓް އޮތީ ޓޫރިޒަމަށް ބަރޯސާ ވެފަ އެވެ. ޓޫރިޒަމުން ދައުލަތުގެ އާމްދަނީއަށް އަހަރެއްގެ މައްޗަށް ތިން ބިލިއަން ޑޮލަރުވަރު ލިބެ އެވެ. ޓޫރިޒަމް ސެކްޓާއިން ސަރުކާރުން ނަގާ ބިމު ކުއްޔަކީ އެޑްވާންސް ރެންޓެކެވެ. ދައުލަތަށް މި އާމްދަނީ ނަގަމުން ދަނީ ކުރިއަށް އޮތް ކްއާޓަރުގެ ބިމު ކުލި ދުރާލައި ނަގައިގެނެވެ. އެހެންކަމުން ބިމު ކުލި ދެއްކުމުގައި ލުއި ތަކެއް ދިނުމަކީ ސަރުކާރަށް މިހާރު ކޮށް ދެވިދާނެ ކަމެކެވެ.\nޖޫރިމަނާ އިންސްޓޯލްމަންޓުން ދެއްކޭނެ ގޮތެއް\nޓެކްސް ދެއްކުމުގެ މައްސަލާގައި ބައެއް ވިޔަފާރި ތަކަށް ބޮޑެތި އަދަދު ތަކުގެ ޖޫރިމަނާ އަރާފައި ވެއެވެ. އަދި މިހާރުވެސް ދަނީ އަރަމުންނެވެ. މި ވަގުތަކީ ހުރިހާ ވިޔަފާރިއެއް ވެސް ވަޅު ޖެހިފައިވާ ވަގުތަކަށް ވުމާއެކު މިގޮތަށް އަރާފައިވާ ޖޫރިމަނާ ދެއްކުމުގައި ލުއިތަކެއް ދިނުން ނުވަތަ މި ހާލަތަށް ބަލައި ޖޫރިމަނާ ބަހާލައިގެން ދެއްކޭނެ އިންތިޒާމެއް ހަމަޖެއްސުމަކީ ރަނހަޅު ކަމެކެވެ.\nސަބަބަކީ މިހާރުގެ ފޯކާސްޓް ދައްކާ ގޮތުން އިގްތިސޯދު ދަށް ވެގެން ދިއުމާއެކު ވިޔަފާރި ތަކަށް ލިބޭނެ އާމްދަނީ މަދު ވެގެންދާނެތީ އެވެ. ޖީއެސްޓީ އާއި ޓީޖީއެސްޓީ ނުވަތަ ގްރީން ޓެކްސް ވެސް ދެއްކޭނީ ޓޫރިސްޓުން އައިސްގެންނެވެ. ވިޔަފާރި ހިނގާ މިންވަރަކުންނެވެ.\nއިންޓްރެސްޓް ރޭޓަށް ދެވޭނެ ލުއިތަކެއް ހޯދުން\nބޭންކުތަކުން ދޫކުރާ ލޯނުތަކުގެ އިންޓްރެސްޓް ރޭޓަށް ލުއިތަކެއް ދެވޭނެ ގޮތެއް ބަލަން ވެސް ޖެހެ އެވެ. މިހާރުވެސް ދުނިޔޭގެ އެހެން ގައުމުތަކުގައި އެ ބަދަލު ދަނީ ގެންނަމުންނެވެ. ރާއްޖޭގެ ބޭންކް ތަކުގެ އިންޓްރެސްޓް ރޭޓަކީ މަރުކަޒީ ބޭންކަށް ކުޅެވޭ އެއްޗަކަށް ނުވުމުން، އެކަން ކުރަން ދަތިވެދާނެ އެވެ.\nނަމަވެސް އިންޓްރެސްޓް ރޭޓް ނުވަތަ އިކުއިޓީ ނަމަވެސް ދަށްކޮށްފި ނަމަ އެކަން ވާނީ ހަމަ ޕޮޒިޓިވް ކަމަކަށެވެ. އިގްތިސޯދު ކުރިއަށް ޖައްސަން ބޭނުންނަމަ އިމާރާތް ކުރުމުގެ ދާއިރާ އެކްޓިވް ކުރަން ވެސް ޖެހެ އެވެ. މިކަން ކުރުމަށް ވެސް އިންޓްރެސްޓް ރޭޓަށް ބަދަލު ގެންނަން ޖެހެ އެވެ.\nރާއްޖޭގެ އެންމެ ބޮޑު ބޭންކް ބޭންކް އޮފް މޯލްޑިވްސް (ބީއެމްއެލް) އިން ދާދި ފަހުން ވަނީ މި ފަދަ ކުޑަ އެކަމަކު ހެޔޮ ބަދަލެއް ގެނެސްފަ އެވެ. ހައުސިން ލޯނުތަކުގެ އިކުއިޓީ ވަނީ 30 ޕަސެންޓުން 20 ޕަސެންޓަށް ބަދަލުކޮށްފަ އެވެ. މިއީ ހެޔޮ ބަދަލެެކެވެ. ސަރުކާރު މިކަމުގައި ޕްރޯއެކްޓިވްކޮށް ހަރަކާތްތެރިވެ މި ބަދަލު ގެންނަން މަސައްކަތް ކުރެވިދާނެ އެވެ.\nމާލީ އެހީވެސް ބޭނުންވޭ\nރާއްޖޭގެ މަސްވެރިކަމުގެ ސިނާއަތުގެ ބޮޑު ބައެއް ހިއްސާކުރާ ފެލިވަރު: މަސްވެރިންނަށް މިވަގުތު އެހީ ބޭނުންވޭ\nކޮވިޑް-19 އިން ސަލާމަތްވެ، އިގްތިސޯދު ހަމައަކަށް އަޅުވަން ފަގީރު ގައުމުތަކާއި މެދު ފަންތީގެ ގައުމުތަކަށް އިންޓަނޭޝަނަލް މަނިޓަރީ ފަންޑް (އައިއެމްއެފް) އިން ވަނީ 50 ބިލިއަން ޑޮލަރު އަދި 12 ބިލިއަން ޑޮލަރުގެ އެހީ ޕެކޭޖުތަކެއް ނެރެފަ އެވެ. ބޭނުމަކީ ކޮވިޑް-19 ގެ ސަބަބުން އިގްތިސޯދަށް ކުރާ އަސަރު ކުޑަ ކުރަން އެހީވުމެވެ.\nއެ ފައިސާ ގައުމުތަކަށް ދޭނީ ވަރަށް ދިގު މުއްދަތުން ދައްކާ ލުއި ލޯނުގެ ގޮތުގަ އާއި ހިލޭ އެހީގެ ގޮތުގަ އެވެ. މިއީ މިވަގުތު ރާއްޖެއަށް މުހިންމު އެހީއަކަށް ވާނެ އެވެ. ބޮޑެތި ވިޔަފާރިތަކަށް މާލީ އެހީ ނުދިން ނަމަވެސް ކުދި އަދި މެދު ފަންތީގެ ވިޔަފާރިތަކަށް މި އެހީ ހޯދައިގެން ފައިނޭންޝަލް ޕެކޭޖެއް ދެވިދާނެ ކަމަށް މާހިރުން ދެކެ ވަޑައިގަންނަވަ އެވެ. ސަބަބަކީ ކުރިއަށް އޮތް ހަ އެއްކަ މަހުގެ ތެރޭގައި އިގްތިސޯދަށް ކުރާ އަސަރުގެ ވޭން އެންމެ ބޮޑަށް އިހުސާސް ކުރަން ޖެހޭނެ ބަޔަކީ ކުދި ވިޔަފާރި ތަކަށް ވާނެތީ އެވެ.\nހިދުމަތް އަވަސްކޮށް ފަސޭހަ ބަދަލު\nސަރުކާރުގެ އެންމެ ގިނަ މުވައްޒިފުން މަސައްކަތްކުރާ އޮފީސްތައް ހިމެނޭ ވެލާނާގެއިން ބަޔަކު ނުކުންނަނީ: ސަރުކާރުގެ އެފިޝެންސީ ރަނގަޅު ކުރަން ޖެހޭ\nއިންވެސްޓަރުން އަބަދު ވެސް ތިބޭނީ އިގްތިސޯދު ތަކަށް ބަލަހައްޓައިގެންނެވެ. އިންވެސްޓަރުން ހަމައެކަނި ބަލާނީ ނިޔޯކް ނޫނީ ޖަޕާނުގެ ހިއްސާގެ ބާޒާރުގެ މުއާމަލާތް ތަކަށް އެކަންޏެއް ވެސް ނޫނެވެ. ރާއްޖެ ފަދަ ގައުމުތަކުން މިފަދަ ހާލަތްތަކުގައި އަޅާ ފިޔަވަޅު ތަކަށް ބަލާނެ އެވެ. ހާއްސަކޮށް ވިޔަފާރިއަށް ފަސޭހައަަށް މިވަގުތު ދޭ ލުޔަކީ ވެސް މުސްތަގުބަލުގައި ޕޮޒިޓިވް ކަމަކަށް ވާނެ އެވެ.\nމިވަގުތު ސަރުކާރުގެ އެފިޝެންސީ ރަނގަޅު ކުރަން އެބަ ޖެހެ އެވެ. ސަރުކާރު އޮފީސް ތަކުން ދޭ ހިދުމަތްތައް ޒަމާނީކޮށް، ހެޔޮ ބަދަލު ގެންނަން ޖެހެ އެވެ. ސަރުކާރު އޮފީހަކަށް އިންވެސްޓަރަކު ސިޓީގެ ޖަވާބު ހޯދަން ކޮންމެ ދުވަހަކު ގުޅުމާއި ޖަވާބެއް ހޯދަން ހަފުތާ ނޫނީ ދެ ހަފުތާވާ ހާލަތުގެ ނައްތާލުމުގެ ބޭނުންތެރިކަން ބޮޑެވެ.\nއާ ޓެކްސްތައް ނެގުން ފަސްކޮށްލުން\nރައްޔިތުން މަޖިލީސް: އިގްތިސޯދު ހިމާޔަތް ކުރަން ހަރުދަނާ ނިންމުންތަކެއް ބޭނުންވޭ -- ފޮޓޯ: މަޖިލީސް\nސަރުކާރު ހިންގޭނީ ޓެކްސް ނަގައިގެނެވެ. ނަމަވެސް އާމްދަނީ ދަށްވެގެން ދާ ވަގުތު އާ ޓެކުހެއް ނެގުން ބުއްދިވެރިއެއް ނޫނެވެ. ސަރުކާރުން ދަނީ އިންކަމް ޓެކުސް ނަގަން ތައްޔާރު ވަމުންނެވެ. އަދި ޓެކުހަކަށް ނުވި ނަމަވެސް މިނިމަމް ވޭޖް ތައާރަފު ކުރަން ވެސް މަސައްކަތް ކުރަމުންނެވެ. މިވަގުތަކީ އާ ޓެކްސްތަކެއް ގެނައުމަށް ރަނގަޅު ވަގުތެއް ނޫނެވެ. ސަބަބަކީ އިގްތިސޯދު ހީނަރުވާ ވަގުތެއްގައި މިކަން ކޮށްފިނަމަ ދަތިތަކާ ކުރިމަތިވުމުގެ ފުރުސަތު އޮތުމެވެ. ވިޔަފާރިތައް އިތުރަށް ހަލާކު ވެގެން ގޮސް ވަޒީފާ ނެތް މީހުންގެ އަދަދު އިތުރު ވެގެންދާނެ އެވެ.\nތައްޔާރަށް އޮތް ކަމުގެ ޔަގީންކަން\nކޮވިޑް-19 އާ ގުޅިގެން ދެ މުވައްޒަފުން މާސް އަޅައިގެން: ކޮވިޑް ރޯގާ އަށް ފުރިހަމައަށް ތައްޔާރުވެފައި ތިބި ކަމުގެ ޔަގީންކަން ބޭނުންވޭ\nކޮވިޑް-19 ރާއްޖެއިން ފެނިފައިވީ ނަމަވެސް، މި ބަލި ފެތުރުން ކޮންޓްރޯލް ކުރަން ސަރުކާރުން ފިޔަވަޅު ތަކެއް ދަނީ އަޅަމުންނެވެ. ދުނިޔޭގެ އެހެން ގައުމުތަކުގެ ތަޖުރިބާއަށް ބަލައިގެން ފިޔަވަޅުތަކެއް އަޅަން ޖެހެ އެވެ. ހާއްސަކޮށް އެންމެ ނުރައްކާތެރި ހާލަތަށް އިގްތިސޯދު ތައްޔާރު ވެފައި އޮތްކަމުގެ ޔަގީންކަން އިންވެސްޓަރުންނަށް ލިބެން ޖެހެ އެވެ. އެންމެ ނުރައްކާތެރި ވަގުތު މުޅި ގައުމު ލޮކްޑައުން އަކަށް ދާން ޖެހުނު ނަމަވެސް އެކަން ކޮށްގެން ވެސް ސަލާމަތް ވާނެ ކަމުގެ އިހުސާސް ވާން ޖެހެ އެވެ.\nރާއްޖެއަކީ އިމްޕޯޓަށް ބަރޯސާވެފައި އޮންނަ ގައުމަކަށްވުމުން މި ހާލަތަށް އައިނަމަވެސް ހިފަހައްޓާ ލެވިދާނެ ކަމުގެ ޔަގީންކަން ދޭން ޖެހެ އެވެ. އެފަދަ ހާލަތެއްގައި ދުނިޔޭގެ ގައުމުތަކަށް އެހީއަށް ދާއިރު ވަކި ގައުމެއްގެ އެހީއަށް ބަރޯސާ ނުވާނެ ކަމުގެ ޔަގީންކަން ވެސް ދޭން ޖެހެ އެވެ. ސަބަބަކީ މިފަދަ ވަގުތުތަކަކީ ގައުމުގެ މިނިވަންކަމާ ވެސް ގުޅިފައިވާ ވަގުތަކަށްވާތީ އެވެ.\nއިގްތިސޯދު ޓޫރިޒަމް މަސްވެރިން + އިމާރާތް ކުރުން ދައުލަތުގެ އާމްދަނީ ކޮރޯނާ ވައިރަސް ކޮވިޑް-19 މަސީ މަޓީ


MTCC Ge Hihsaage Faidhaa Maadhamaa In Feshigen Bahan Fashanee - Vaguthu\nއެމްޓީސީސީގެ ހިއްސާގެ ފައިދާ މާދަމާ އިން ފެށިގެން ދޫކުރަން ފަށަނީ\nއެމްޓީސީސީގެ ކުރީގެ މެނޭޖިން ޑިރެކްޓަރ ޒިޔަތު ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: އިބްރާހިމް ޝާބިލް\nއެމްޓީސީގެ މިދިޔަ އަހަރުގެ ޙިއްޞާގެ ފައިދާ 19 ޖޫން 2018 ވާ އަންގާރަ ދުވަހުން ފެށިގެން ދޫކުރަމަށް ހަމަޖެހިފައިވާ ކަމަށް އެކުންފުނިން ބުނެފިއެވެ.\n2017 ވަނަ އަހަރުގެ ފައިދާ އަށް ދޫކުރުމަށް ހަމަޖެހިފައިވަނީ، ޙިއްޞާ އަކަށް -/2.60 ރުފިޔާ އެވެ. އަދި 1981 ވަނަ އަހަރުން ފެށިގެން މިހާތަނަށް ފައިދާ ނުނަންނަގަވާ ތިއްބެވި ޙިއްޞާދާރުން ފައިދާ ނުނަންގަވާ ހުރި އަހަރުތަކުގެ ފައިދާ ނެންގެވުމަށް އެމްޓީސީސީ އިން ވަނީ އިލްތިމާސް ކޮށްފައެވެ.\nއެމްޓީސީސީ އިން ކުރި އިއުލާނެއްގައި ވަނީ ޙިއްޞާގެ ފައިދާ ނެންގެވުމަށް ޙިއްޞާދާރަކު ވަޑައިގަންނަވާއިރު ޙިއްޞާގެ ސެޓްފިކެޓް އާއި އައިޑެންޓިޓީ ކާޑު ގެންނަން ވާނެއެވެ. ބަދަލުގައި އެހެންފަރާތެއް ފޮނުއްވާނަމަ، އެފަރާތަކާއި ފައިދާ ނެންގެވުމަށް ޙަވާލު ކުރެއްވި ކަމުގެ ސިޓީ އަކާއެކު ވެރިފަރާތުގެ އައިޑެންޓިޓީ ކާޑު ނުވަތަ ކާޑުގެ ފޮޓޯކޮޕީ އަދި ޙިއްޞާގެ ސެޓްފިކެޓް ފޮނުއްވަންވާނެ އެވެ. މިގޮތުން ފައިދާ ނަންގަވަން ވަޑައިގަންނަވާ ފަރާތުގެ އައި.ޑީ.ކާޑު ވެސް ގެންނަވަަންވާނެއެވެ. ޙިއްޞާދާރަކީ ކުޑަ ކުއްޖެއްނަމަ އޭނާގެ ފަރާތުން ސިޓީ ފޮނުއްވާނީ އެ ކުއްޖާގެ ބެލެނިވެރިޔާއެވެ.\nބޭންކް އެކައުންޓަށް ޙިއްޞާ ފައިދާ ޖަމަޢަކުރުމަށްްް އެދިވަޑައިގެންފައިވާ ފަރާތްތަކުގެ ޙިއްޞާގެ ފައިސާ،ފައިދާ ދޫކުރަން ފަށާތާރީޚުން ފެށިގެން 1 މަސް ދުވަހުގެ ތެރޭގައި ޖަމާކޮށް ދެވޭނެ ކަމަށް އެމްޓީސީސީ އިއުލާނުގައި ވެއެވެ.\nޙިއްޞާގެ ފައިދާ ބޭންކަށް ޖަމާކުރެއްވުމަށްް ބޭނުންފުޅުވެވަޑައިގަންނަވާ ފަރާތްތަކުން މިކުންފުނިން ދޫކުރާ "ބޭންކަށްް ޙިއްޞާގެ ފައިދާ ޖަމާކުރުމަށްްއެދޭ ފޯމް" ފުރުއްވުމަށްްފަހު އައި.ޑީ.ކާޑު. ގެ ކޮޕީ، އަދި ޙިއްޞާގެ ސެޓްފިކެޓްގެ ކޮޕީ އަދި ބޭންކް އެކައުންޓް އެގޭނެ ލިޔުމެއް އެމްޓީސީސީ އަށް ހުށަހެޅުއްވުމުން އެފަރާތްތަކުގެ ޙިއްޞާގެ ފައިދާވެސް ބޭންކަށް ޖަމާކުރެވޭނެ އިންތިޒާމް ހަމަޖެހިފައިވާ ކަމަށް އެމްޓީސީސީ އިން މައުލޫމާތު ދެއްވައެވެ. މި ފޯމް އެމްޓީސީސީގެ ވެބްސައިޓުންނާއި މައި އޮފީހުން ލިބެން ހުންނާނެއެވެ.\nޙިއްޞާގެ ފައިދާ ދޫކުރަމުން ގެންދާނީ ރަސްމީ ބަންދުނޫން ކޮންމެ ދުވަހަކު ހެދުނު 8.30 ން 3.00 އަށް އެމްޓީސީސީ ހެޑް އޮފީސް،7ވަނަ ފަންގިފިލާ، އެމްޓީސީސީ ޓަވަރުންނެވެ.\n1981 ؟ ހަމަ ރަގަޅަށްތަ؟


SunOnline: India - Maldives carrom test series Muli gai fashaifi\nއިންޑިއާ - މޯލްޑިވްސް ކެރަމް ޓެސްޓް ސީރިސް މުލީގައި ފަށައިފި\nޢަބްދުﷲ އައިމަން 06 Oct 2019, 15:30\nއިންޑިއާ އިން ރާއްޖޭގެ ގައުމީ ކެރަމް ޖޫނިއާ އަދި ސީނިއާ ޓީމްތަކާ އެކު ކުޅޭ ފަސް މެޗްގެ ޓެސްޓް ސީރީސް މިއަދު މ. މުލީގައި ފަށައިފި އެވެ.\nމިއަދު ހެނދުނު ފެށި މި ސީރީސްގައި ރާއްޖޭގެ ކުޅުންތެރިންނާ ވާދަކުރުމަށް އިންޑިއާގެ ކެރަމް ޓީމުގައި ޖުމްލަ 20 ކުޅުންތެރިންނާއި ފަސް އޮފިޝަލުން ވަނީ ރާއްޖެ އައިސްފަ އެވެ. އެއީ ސީނިއާ 10 ކުޅުންތެރިންނާއި ޖޫނިއާ 10 ކުޅުންތެރިންނެވެ.\nރާއްޖެއާ ދެކޮޅަށް ޓެސްޓް ސީރީސް މެޗުތައް ކުޅުމަށް އައިސްފައިވާ އިންޑިއާގެ ޓީމުގައި މޮޅެތި ކުޅުންތެރިންތަކެއް އެކުލެވެ އެވެ. އޭގެ ތެރޭގައި ދުނިޔޭގެ ސިންގަލްސް ރޭންކްގެ އެއް ވަނަ ޕްރަޝާންތް މޯރޭ އާއި ގިނަ ފަހަރުތަކެއްގައި ދުނިޔޭގެ ތަށި ހޯދައިފައިވާ ރަޝްމީކުމާރީ ވެސް ހިމެނެ އެވެ.\nޓެސްޓް ސީރީސްގައި ޖުމްލަ ފަސް މެޗު ކުޅޭ އިރު، އޭގެ ތެރެއިން ތިން މެޗު ގެންދާ ޓީމެއް މޮޅުވާނެ އެވެ. ޓެސްޓް ސީރީސްގެ މަގްސަދަކީ 2024 ވަނަ އަހަރު ދުނިޔޭގެ ޗެމްޕިއަންކަން ހޯދުމަށް ރާއްޖެއިން ކުރަމުންދާ މަސައްކަތުގެ ތެރެއިން ދިވެހި ކުޅުންތެރިންނަށް ދުނިޔޭގެ އެންމެ މޮޅު ކެރަމް ކުޅުންތެރިންނާ އެކު ގިނަ މެޗްތަކެއް ކުޅުމުގެ ފުުރުސަތު ހޯދައި ދިނުމެވެ.\nސަރުކާރުގެ އެންމެ ބޮޑެތި ވައުދުތަކުގައި ހިމެނޭ ކުޅިވަރުތައް މާލެއިން ބޭރު ކުރުމުގެ ސިޔާސަތުގެ ތެރެއިން މިފަހުން އަންނަނީ ގިނަ ބައިނަލް އަގުވާމީ މުބާރާތްތަކެއް ވެސް ރާއްޖޭގެ އެކި ކަންކޮޅުތަކުގައި ބާއްވަމުންނެވެ. އެގޮތުން 21 އަހަރުން ދަށުގެ ސައުތު އޭޝިއަން ރީޖަނަލް ބެޑްމިންޓަން މުބާރާތް އައްޑޫ ސިޓީގައި އިއްޔެ ވަނީ ފަށައިފަ އެވެ.


Palestine ge dharivaraku America ah nuvahdhaa fonuvaalaifi | Mihaaru\nހާވަޑް ޔުނިވާސިޓީން ބުނީ މައްސަލަ ހައްލު ކުރަން މަސައްކަތް ކުރާ ކަމަށް. --ފޮޓޯ:ގެޓީ އިމޭޖަސް\nފަލަސްތީނުގެ ދަރިވަރަކު އެމެރިކާ އަށް ނުވައްދާ ފޮނުވާލައިފި\n29 އޯގަސްޓް 2019 - 17:176comments\nލުބުނާނުގައި ދިރިއުޅޭ އިސްމާއިލް އައްޖާވީ ބުނީ އޭނާ ބޮސްޓަން އެއާޕޯޓަށް ފޭބުމުން އެތައް ގަޑިއިރެއް ވަންދެން ސުވާލު ކުރި ކަމަށެވެ. އައްޖާވީ، 17، ބުނީ ވިސާ ކެންސަލް ކުރީ އިމިގްރޭޝަން އޮފިޝަލުން އޭނާގެ ފޯނާއި ލެޕްޓޮޕް ބަލާ ޗެކް ކުރުމަށް ފަހު ކަމަށެވެ. އެމެރިކާ އަށް ވަނުމުގެ ހުއްދަ އައްޖާވީ އަށް ނުދިނީ އޭނާގެ ރަހުމަތްތެރިންގެ ސޯޝަލް މީޑިއާގައި ހުރި ވާހަކަތަކުގެ ސަބަބުންނެވެ.\nއައްްޖާވީ ބުނީ އޭނާގެ ރަހުމަތްތެރިން ސޯޝަލް މީޑިއާގައި ލިޔާ އެއްޗަކާ ގުޅޭ ގޮތުން އޭނާ ކުރާނެ ކަމެއް ނެތް ކަމަށެވެ.\nއެމެރިކާގެ ކަސްޓަމްސް އެންޑް ބޯޑާ ޕްރޮޓެކްޝަން (ސީބީޕީ) ގެ ތަރުޖަމާން ބުނީ އައްޖާވީ އެމެރިކާ އަށް ވަނުމުގެ ހުއްދަ ނުދޭން ނިންމީ ސީބީޕީގެ އިންސްޕެކްޝަނުގައި ލިބުނު މައުލޫމާތާ ގުޅިގެން ކަމަށެވެ. އިތުރު ތަފްސީލެއް ތަރުޖަމާން ނުދެ އެވެ.\nހާވަޑް ޔުނިވާސިޓީގައި ކިޔަވަން ސްކޮލާޝިޕެއް ލިބުނު އައްޖާވީ މިހާރު ވަނީ އެނބުރި ލުބުނާނަށް ގޮހެވެ. ހާވަޑް ޔުނިވާސިޓީން ބުނީ ސެޕްޓެމްބަރު3ގައި ކްލާސްތައް ފެށުމުގެ ކުރިން، ދަރިވަރުގެ އާއިލާ އާއި އެމެރިކާގެ ކަމާބެހޭ ފަރާތްތަކާ ގުޅައިގެން މައްސަލަ ހައްލު ކުރެވޭތޯ ބަލަމުން އަންނަ ކަމަށެވެ. އެމެރިކާގެ އަމިއްލަ ޖަމާއަތަކުން ދަނީ އައްޖާވީ އަށް ގާނޫނީ އެހީތެރިކަން ވެސް ދެމުންނެވެ.\nސްޓޭޓް ޑިޕާޓްމަންޓުން ޖޫން މަހު ބުނެފައި ވަނީ އެމެރިކާގެ ވިސާ އަށް އެދޭއިރު ސޯޝަލް މީޑިއާއާ ގުޅޭ ހުރިހާ މައުލޫމާތެއް ހުށަހަޅަން ޖެހޭނެ ކަމަށެވެ.


Kate ah inaam libunee furathama dhe meehun maabondeegai nuhifumun!\nކޭޓްއަށް އިނާމް ލިބުނީ ފުރަތަމަ އައި ދެ މީހުން މާބޮނޑީގައި ނުހިފުމުން!\nކޭޓް (މ) ގައި ފުރަތަމަ ޓޫރިސްޓަކަށްވީ އިނާމު ލިބުނު މީހާ ގަބޫލު ނުކުރުމުން\nއިއްޔެ ހެނދުނު އިބްރާހިމް ނާސިރު އިންޓަނޭޝަނަލް އެއާޕޯޓް (އައިއެންއައިއޭ) އަށް ސައުދީން އައި އޮމާން އެއާގެ ފްލައިޓަކީ އަހަރުގެ ފުރަތަމަ ފްލައިޓެވެ. އޭރު ބޮޑު އިންތިޒާމެއް ރާވައި މާބޮނޑިތަކާއި ބޮޑުބެރު ގްރޫޕާއެކީ ތައްޔާރުވައި އޮތީ އަހަރުގެ ފުރަތަަމަ ފަތުރުވެރިޔާއަށް މަރުހަބާ ކިޔާށެވެ. އަހަރުގެ ފުރަތަމަ ފަތުރުވެރިޔާއަށް ބޮޑެތި އިނާމުތަކާއެކު ހޫނު މަރުހަބާއެއް ކިޔެ އެވެ. އެ ނަސީބުވެރިޔަކަށްވީ އިނގިރޭސި ރައްޔިތެއް ކަމަށްވާ ކޭޓް ހޯމްސް އެވެ. އޭނާއަށް އައުޓްރިގާ ކޮނޮއްޓަ ރިސޯޓުގައި ހިލޭ ހުރެވޭނެ އެވެ.\nމި ހާއްސަ ނަސީބުވެރިޔާއަށް ކޭޓް ހޯމްސް ވީ ކިހިނެއްހެއްޔެވެ؟ އަހަރުގެ އެންމެ ފުރަތަމަ ޓޫރިސްޓްގެ ލަގަބު ދޭން ހަމަޖެހިއޮތީ ޖެނުއަރީ އެއްވަނަ ދުވަހު ފުރަތަމަ އަންނަ ފްލައިޓުން ރާއްޖެ އަންނަ ފަތުރުވެރިންގެ ތެރެއިން އެންމެ ފުރަތަމަ އެއާޕޯޓް އިމިގްރޭޝަނުން ވިސާ ޖަހާ މީހާ އަށެވެ. ކޭޓީ ހޯމްސް އަށް އެ ނަސީބު ލިބުނީ އެންމެ ފުރަތަމަ ވިސާ ޖަހައިގެނެއް ނޫނެވެ. އޭނާއަކީ މި އަހަރު ރާއްޖެ އައި ތިންވަނަ ފަތުރުވެރިޔާ އެވެ. އެންމެ ފުރަތަމަ އަށް ރާއްޖެ އައި ފަތުރުވެރިޔަކީ ކަޅުހެދުމުން މުޅި ހަށިގަނޑާއި މޫނު ނިވާކޮށްފައި ހުރި އަރަބި އަންހެނެކެވެ. ދެވަނަ ފަތުރުވެރިޔާއަކީ އޭނާގެ ފިރިމީހާ އެވެ.\nއަރަބި އެ އަންހެންމީހާއަށް އެ ޝަރަފު ނުލިބުނީ އެއް ނޫނެވެ! އޭނާ ބޭނުން ނުވީ އެވެ. އޭނާގެ ފިރިމީހާވެސް ބޭނުން ނުވީ އެވެ. ކިއޫގައި ދެން ހުރީ ކޭޓް ހޯމްސް އަށްވުމުން އޭނާގެ ކަރަށް މާފަތި "ވެއްޓުނީ" އެވެ.\nނޫސްވެރިންގެ ކުރިމަތީގައި ފުރަތަމަ އައި ފްލައިޓުން އެންމެ ފުރަތަމަ ފޭބީ އަރަބި ދެމަފިރިންނެވެ. ފުރަތަމަ ވިސާ ޖަހަން ފުރަތަމަ އިމިގްރޭޝަން ކައުންޓަރު ކައިރީ ހުއްޓުނީ އޭގެ ތެރެއިން އަންހެންމީހާ އެވެ. އޭނާ ކައުންޓަރު ކައިރީ ހުއްޓުނު އިރު ނޫސްވެރިން ދިޔައީ ވަރަށް ފޮޓޯ ނަގަމުންނެވެ. ނަމަވެސް އެ ދެމަފިރިންގެ މޫނުމަތިން ފެންނަމުން ދިޔައީ ހިތްމަ ނުޖެހުމާއި ހާސްކަމެވެ. ވިސާ ޖެހުމަށް ފަހު ކައުންޓަރު ކައިރިން ނިކުތްތަނާ އެމްއެމްޕީއާރްސީގެ މުވައްޒިފެއް މަރުހަބާ ކިޔުމުގެ ގޮތުން އަންހެން މީހާއަށް މާބޮނޑިއެއް ދިއްކޮއްލި އެވެ. ނަމަވެސް ކޮންމެސް ވަރަކަށް ވާނުވާ ނޭނގިފައި ހުރި އަރަބި އަންހެން މީހާ މަރުހާބާގެ އެ މާބޮޑި ގަބޫލެއް ނުކުރި އެވެ. އެމްއެމްޕީއާރްސީގެ މުވައްޒިފުން މަރުހަބާ ކިޔައި ފުރަތަމަ އައި ފަތުރުވެރިޔާ ކަމުގެ ލިޔުންދޭން އުޅުމުންވެސް އޭގައި ހިފާކަަށް ބޭނުމެއް ނުވި އެވެ. އެ އަންހެންމީހާ ސަލާމްކޮށްލުން ފިޔަވައި އެއްވެސް ކަމެއް ނުކޮށްދިޔައީ އެވެ.\nކަންދިމާ ކުރި ގޮތުން ތިންވަނަ އަށް ވިސާޖެހީ ކޭޓ އެވެ. ފުރަތަމަ ޓޫރިސްޓްގެ ގޮތުގައި މަރުހަބާ ކިޔުމުން ކޭޓީއަށްވީ ވަރަށް ބޮޑު ސަޕްރައިޒެކެވެ. އަރަބި އަންހެން މީހާއާ ހިލާފަށް ކޭޓް އުފަލުން އިނާމުތަކާއި ލިޔުން ގަބޫލު ކުރި އެވެ. ބައެއް ފަހަރު ނަސީބު އަންނަނީ ހީވެސް ނުކުރާ ގޮތަށެވެ.


Shalabee aai eku maadhamaa fuvahmulaku thunideegai oreedhoo maahefun\n6 މަސް, 1 ހަފްތާ,5ދުވަސް, 57 މިނެޓް, 46 ސިކުންތު ކުރިން 3670ފާތިމަތު ރިފާއަތު\nއުރީދޫގެ ފަރާތުން ހާއްސަ މާހެފުމެެއް މާދަމާ ފުވައްމުލަކު ތުނޑީގައި ބާއްވަން ނިންމައިފިއެވެ.\nމާދަމާ ހެނދުނު 8 އިން ފެށިގެން ހަވީރު6ޖަހަންދެން ކުރިއަށްގެންދާ މާހެފުމުގެ ހަރަކާތުގައި މޯލްޑިވިއަން އައިޑޮލްގެ ތަރި ޝަލަބީ އިބްރާހިމް ބައިވެރިވާނެއެވެ. އުރީދޫން ބުނީ މާދަމާގެ މާހެފުމުގެ ހަރަކާތުގައި ކުޑަކުދިންނަށް ހާއްސަ މަޑިއެރުވުމުގެ ހަރަކާތަކާއި، ފުޑް ފެސްޓިވެލްއެއް ބޭއްވުމަށް ހަމަޖެހިފައިވާ ކަމަށެވެ.\nއަދި މާދަމާ ހަވީރު4ޖަހާއިރު އުރީދޫގެ ވަރަށް ހާއްސަ އިވެންޓެއް ކުރިއަށް ގެންދިއުމަށް ރާވާފައިވާ ކަމަށެވެ. އުރީދޫ މާހެފުން ހަރަކާތަކީ ފުވައްމުލަކު ސިޓީ ކައުންސިލާއި ގުޅިގެން ބާއްވާ ހަރަކާތެކެވެ. މާދަމާގެ މި މާހެފުމުގެ ހަރަކާތުގައި ވީހާވެސްް ގިނަ ބަޔަކު ބައިވެރިވުމަކީ އުރީދޫގެ ވަރަށް ބޮޑު އެދުމެއްކަމަށް އުރީދޫއިން ބުނެއެވެ.\nފުވައްމުލަކު ތުނޑީގައި ކޮންމެ ރަމަޟާން މަހާއި ދިމާކޮށް އޮންނަ މާހެފުމުގެ ހަރަކާތަކީ އިޖްތިމާއީ ގުޅުމުގެ އާދަޔާ ހިލާފު މިސާލެއް ފެނިގެންދާ އިޖްތުމާއީ ބޮޑު އެއްވުމެކެވެ. އެތައް ސަތޭކަ ބަޔަކު އެއްވެ މޫދަށް އެރި ކައިބޮއި ހަދާ އެކުވެރިކަމުގެ ލާމަސީލު މިސާލެއް ފެނިގެންދާ ހަރަކާތެކެވެ. ފާއިތުވި އަހަރުތަކަށް ބަލާއިރު ފުވައްމުލަކުގައި އޮންނަ މާހެފުމުގެ ހަރަކާތަކީ ވަރަށް ފޯރިގަދަކޮށް ކުރިއަށްގެންގޮސްފައިވާ ހަރަކަތެއްކަން ފާހަގަވެއެވެ.\nފުވައްމުލައް ސިޓީ ތުނޑި\n6 މަސް ކުރިން 367 0


Chelsea season salaamaiy kuran, Mourinho hamajehifai | Mihaaru\n19 މެއި 2018 - 08:38\nލަންޑަން (މެއި 19) - އިނގިރޭސި އެފްއޭ ކަޕް މިރޭ ކާމިޔާބުކޮށް ސީޒަން ސަލާމަތްކުރަން ޗެލްސީގެ ކޯޗު އެންޓޯނިއޯ ކޮންޓޭ އަމާޒު ހިފާފައި ހުރިއިރު، މެންޗެސްޓާ ޔުނައިޓެޑްގެ ކޯޗު ހޯސޭ މޮރީނިއޯ ބުނަނީ މި މެޗުގެ ނަތީޖާ ކޮންމެ ގޮތަކަށް ނުކުތް ނަމަވެސް ސީޒަނާ މެދު ހިތްހަމަ ޖެހޭނެ ކަަމަށެވެ.\nފުރަތަމަ ސީޒަނުގައި ޗެލްސީ އަށް އިނގިރޭސި ޕްރިމިއާ ލީގުގެ ޗެމްޕިއަންކަން ހޯދައިދިން ނަމަވެސް ކޮންޓޭ މި ސީޒަން ނިންމާލީ ލީގުގެ ފަސް ވަނައިގަ އޮވެ އެވެ. އެ ޓީމުގެ އަމާޒަކީ ހުސްއަތާ ސީޒަން ނިންމާނުލުމެވެ. ޔުނައިޓެޑުން ލީގުގެ ދެ ވަނައިގައި ނިންމާލިއިރު، މިއީ 2013 ވަނަ އަހަރަށް ފަހު އެ ޓީމުން ލީގުގައި އެންމެ ނަތީޖާ ރަނގަޅު ފަހަރެވެ. އެ ޓީމަށް ވެސް އަދި މި ސީޒަނުގައި ތަށްޓެއް ނުހޯދެ އެވެ.\n"މި ފައިނަލުން ވާގޮތަކުން އަހަރެން މުޅި ސީޒަނާ މެދު ދެކޭގޮތް ބަދަލެއް ނުވާނެ. މީޑިއާ އަށް ބޭނުން ގޮތަކަށް ވާހަކަ ދެއްކިދާނެ. އެކަމަކު މިހާރު ވެސް އަހަރެން މިހުރީ ހިތްހަމަ ޖެހިފައި،" މޮރީނިއޯ ބުންޏެވެ.\nމޮރީނިއޯ ބުނީ މިދިޔަ ސީޒަނުގައި ޔުނައިޓެޑާ އެކު ޔޫރޮޕާ ލީގާއި ލީގު ކަޕް ހޯދުމަކީ ރަނގަޅު ކާމިޔާބެއް ކަމަށެވެ. އަދި މި ފަހަރު ވެސް ތަށްޓެއް ހޯދިއްޖެނަމަ އެއީ ކްލަބަށް އޮތް ފައިދާއެއް ކަމަށް ބުންޏެވެ. އަދި މިހާތަނަށް ކޯޗިން ކެރިއަރުގައި 12 ކަޕް މުބާރާތް ކާމިޔާބު ކުރެވުމަކީ މި މެޗަށް އޭގެ އަސަރެއް ކުރާނެ ކަމެއްގެ ގޮތުގައި ނުދެކޭ ކަމަށް ވެސް އޭނާ ބުންޏެވެ.\n"މާޒީގައި ވެފައި ހުރި ކަންތަކާ ރެކޯޑް ފޮތްތަކުގައި ހުރި ކަންތައްތަކަކީ އެހެން ވާހަކަތަކެއް. މި މެޗަށް ނުކުންނައިރު މީގައި މުހިއްމީ 11 ކުޅުންތެރިންނާއި 11 ކުޅުންތެރިން ކުރިމަތިލައިގެން މޮޅުވާ ބައެއް،" މޮރީނިއޯ ބުންޏެވެ.\nމި ސީޒަނުގައި މޮރީނިއޯ އާއި ކޮންޓޭއާ ދެމެދު ވަނީ ބަހުގެ ގިނަ ހަމަލާތަކެއް ބަދަލުކުރެވިފަ އެވެ. މޮރީނިއޯ ބުނީ ކުރިން ވެފައި ހުރި ކަންތައްތައް އޭނާ ހަނދާނުގައި ނުބަހައްޓާ ކަމަށެވެ.\n"ޔަގީނުން ވެސް އަހަރެން އޭނަ (ކޮންޓޭ)އާ ސަލާމްކުރާނަން،" މޮރީނިއޯ ބުންޏެވެ.\nމިދިޔަ މަހު ފައިގެ ކުޑަހުޅަށް ލިބުނު އަނިޔާއަކާ ގުޅިގެން ޔުނައިޓެޑްގެ ފޯވާޑް ރޮމެލޫ ލުކާކޫ ހުރީ އަނިޔާގަ އެވެ. ފައިނަލުގައި އޭނާ ކުޅުވުމާ މެދު އަދި ޔުނައިޓެޑުން ގޮތެއް ނުނިންމަ އެވެ.\nރިޕޯޓްތައް ބުނާގޮތުން މިއީ ޗެލްސީގެ ބެންޗުން ކޮންޓޭ ފެންނާނެ ފަހު މެޗެވެ. އަދި މި ސީޒަނަށް ފަހު ކޮންޓޭ ޗެލްސީގެ ކޯޗެއްގެ ގޮތުގައި ނުފެންނާނެތޯ ނޫސްވެރިން ކުރި ސުވާލަށް އޭނާ ދިނީ ނުސީދާ ޖަވާބެކެވެ.\n"ޔަގީނުން ވެސް މިއީ މި ސީޒަނުގައި އަހަރެން އިރުޝާދުދޭނެ ފަހު މެޗު،" ކޮންޓޭ ބުންޏެވެ.\nއޭނާ ބުނީ މި ސީޒަން ދިޔަ ގޮތުން ޗެލްސީ އަށް މި ތަށި ހޯދުން ހުރިހާ ގޮތަކުން ވެސް މުހިއްމު ކަމަށެވެ.\n"އަހަރެމެން ވަރަށް އުނދަގޫ ސީޒަނެއް މި ނިންމާލީ. މި ފަދަ ސީޒަނެއް ނިންމާލާއިރު ހިތްހަމަ ޖެހޭ އެއް ކަމެއް އޮންނަންވާނެ. އެއީ ކުޅުންތެރިންނާއި ސަޕޯޓަރުން އަދި މުޅި ކްލަބަށް ވެސް މުހިއްމު ކަމެއް. މި ތަށި ހޯދުން ހުރިހާ ގޮތަކުން ވެސް މުހިއްމު،" ކޮންޓޭ ބުންޏެވެ.\nޔުނައިޓެޑާއި ޗެލްސީ ވަނީ އެފްއޭ ކަޕް ފައިނަލުގައި މީގެ ކުރިން ދެ ފަހަރެއްގެ މަތިން ބައްދަލުކޮށްފަ އެވެ. ޗެލްސީން 2007 ވަނަ އަހަރުގެ ފައިނަލް ކާމިޔާބުކުރީ 1-0 އިންނެވެ. ޔުނައިޓެޑް މޮޅުވީ 1994 ގެ ފައިނަލުގައި 4-0 އިންނެވެ. ޗެލްސީން 2007 ވަނަ އަހަރުގެ ފައިނަލުން މޮޅުވިއިރު، އެ ޓީމުގެ ކޯޗަކަށް ހުރީ މޮރީނިއޯ އެވެ.\nޔުނައިޓެޑާއި ޗެލްސީ ކުޅޭ ފައިނަލް މެޗު ފަށާނީ މިރޭ 21:15 ގަ އެވެ.\nއިތުރު ލިޔުންތައް މެންޗެސްޓާ ޔުނައިޓެޑް އިނގިރޭސި އެފްއޭ ކަޕް ޗެލްސީ ހޯޒޭ މޮރީނިއޯ


Party thakaai Mas Dhathuru thah OKEY eh noon! - vNews.mv\n16 ޖޫން 2020، މާލެ - 60 ދުވަހުގެ ދިގު ލޮކްޑައުނަކަށްފަހު ލުއިދިނުމުން، މަސްވެރިކަން ކުރަން ގޮސްތިބި ބައެއް: ދެވޭ ލުއިތަކާ އެއްގޮތަށް ރައްކާތެރިކަމުގެ ފިޔަވަޅުތައް އަޅައިގެން އުޅުމަކީ އަދިވެސް ކޮންމެހެން މުހިންމު ކަމެއް\nވީނިއުސް 04 October 2020, 21:42\nކޮވިޑް-19 ކޮންޓްރޯލްކުރަން އަޅާ ކޮންމެ ފިޔަވަޅެއްގައިވެސް ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ އޮންނަނީ އެންމެ އިލްތިމާސެކެވެ: އެންމެންގެ ރައްކަލަކަށް އަޅާ ފިޔަވަޅުތަކަށް އާންމުން އެއްބާރުލުން ދިނުމެވެ. ނަމަވެސް، ބަލީގެ ނުރައްކާ އަދިވެސް އޮތްއިރު، އާއްމުންގެ ގިނަ ބަޔަކު މިކަން ހަނދާން ނެތިއްޖެއެވެ. މިހާރު ޕާޓީތަކާއި މަސްދަތުރުތައް ބޭއްވުން އާއްމެވެ. އެކަމަކު މިއީ އަދިވެސް ކޮށްގެންވާނެ ކަންކަމެއް ނޫނެވެ.\nކޮވިޑް-19 ފަދަ ފަސޭހައިން ގައިންގަޔަށް އަރާ ބައްޔެއް ކޮންޓްރޯލް ކުރަން ކުރެވޭނެ އެންމެ ބޮޑު ކަމަކީ އިޖްތިމާއީ ގައިދުރުކަން ބެހެއްޓުމެވެ. ގިނަ މީހުން އެއްވެ އުޅޭ ތަންތަނަށް ވީހާވެސް މަދުން ދިއުމެވެ. ޒަރޫރީ ބޭނުމެއްނެތި ގިނަ ވަގުތު ބޭރުގައި ނޫޅުމެވެ.\nއެކަމަކު ބަލިން އަރައިގަނެވޭ ކޮންމެ ދަނޑިވަޅެއްގައި އަހަރުމެންގެ ފަރާތުން ފެންނަ ފަރުވާކުޑަކޮށްލުމުގެ އަމަލުތަކެވެ. މަސްދަތުރާއި ޕާޓީތައް ބޭއްވުމަކީ އެއްގޮތަކަށްވެސް ރަނގަޅު ކަމެއް ނޫންކަމަށް ތަކުރާރުކޮށް ސިއްހީ މާހިރުން ލަފާދެއެވެ. ރާއްޖެއަށް ކޮވިޑް-19 ގެ ދެވަނަ ރާޅެއްވެސް ކުރިމަތިވީ ހަމަ މިގޮތަށް ފަރުވާކުޑަކޮށްލުމުންނެވެ.\n"އެންމެ ކޭސްއެއްގެ ސަބަބުން 207 ކޮންޓެކްޓްސް އަޅުގަނޑުމެންނަށް ފެނިފައި މިވަނީ އަދި އެއީ މިހާތަނަށް ފެނުނު ވަރު. އަދި އޭގެ އިތުރުން އެއީ ގާތްގަނޑަކަށް ބަލައިފިއްޔާ ދުވާލަކު 34 މީހުނާ މީހަކު ބައްދަލުވެފައި އިނީމާ، އަޅުގަނޑުމެން މިކުރާ ގައިދުރުކުރުމޭ މިބުނާ ބުނުމަށް ކިހާ ވަރަކަށް އަމަލުކޮށްފައި ވޭތޯ ސުވާލު އުފެދޭ. ނުވާކަން މިއިނގެނީ ދެއްތޯ؟"\nމިއީ ވައިރަސް ފެށުނުއިރުގެ ހާލަތެވެ. އެކަމުން އިބުރަތް ހާސިލްކޮށް ކަންތައްތައް ރަނގަޅުކޮށް ޕާޓީތަކާއި މަސްދަތުރު ފަދަ ގިނަ ބަޔަކު އެއްވެއުޅޭ ގޮތަށް ހިންގާ ހަރަކާތްތައް ނުބާއްވަން ތަކުރާރުކޮށް އެޗްޕީއޭއިން އެންގިއެވެ. އެކަމަކު ޕާޓީތައްވީ އިތުރެވެ. މަސްދަތުރުތައްވީ ގިނައެވެ. އަލުން ޕޮޒިޓިވް ކޭސްތައް ގިނަވެ ރައްކާތެރިކަމުގެ ފިޔަވަޅުތައް އަޅަން މަޖުބޫރުވީ އެ ސަބަބާ ހުރެއެވެ.\nހައްލަކީ ފަރުދީ ޒިންމާ އަދާކޮށް ރައްކާތެރިވެ ތިބުން؛\nމިދިޔަމަހު ބޭއްވި ނޫސްވެރިންގެ ބައްދަލުވުމެއްގައި ޑރ. އަފްޒަލް ވިދާޅުވެފައިވާ ގޮތުގައި، ދުނިޔޭގެ ބައެއް ގައުމުތަކުގައި ޕާޓީތަކާއި އެކި ކަހަލަ އެއްވުންތަކަށްދާ މީހުންނާމެދު ހަރުކަށި ފިޔަވަޅުތަކެއް އެޅިނަމަވެސް، ރާއްޖޭގައި އެފަދަ ފިޔަވަޅުތަކެއް އެޅުމުގެ ވިސްނުމެއް ނުގެންގުޅެއެވެ.\n"އެހެން ނަމަވެސް ރާއްޖޭގެ ހާލަތަށް އަންނަމުންދާ ބަދަލުތަކާއި، އަޅާފައިވާ ފިޔަވަޅުތަކުގެ ސަބަބުން ކުރާ އަސަރުތަކާއި، މުޖުތަމައުގެ ތެރެއިން ފެންނަ ކަންކަމާމެދު އެޗްއީއޯސީގެ ތެރޭގައި ދަނީ މަޝްވަރާކުރަމުން، ފިޔަވަޅުތައް އިތުރަށް ހަރުދަނާ ކުރުމާ ގުޅޭ ގޮތުންވެސް ކޮންމެ ދުވަހަކު މަޝްވަރާކުރަން،"\nކޮވިޑް ހުއްޓުވުމުގެ ކޮންމެ ކަމެއްވެސް ގުޅިފައި އޮތީ، ހަރުކަށި އަދަބުތަކެއް ދިނުމަށްވުރެ ބޮޑަށް ފަރުދީ ޒިންމާ އަދާކުރުމާއެވެ. އިޖްތިމާއީ ގައިދުރުކަން ބަހައްޓައިގެން ނިއު ނޯމަލް އުސޫލުން ކަންތައްތައް ކުރުމަކީވެސް ކޮންމެ މީހެއްގެ ބޮލުގައި އެޅިފައި އޮތް ވާޖިބެކެވެ. ޕާޓީތަކާއި އެއްވުންތައް ނުބާއްވަން ލަފާ ދީފައި ވަނިކޮށް އެކަން ކުރާ ފަރާތްތަކުގެ މައުލޫމާތު ލިބޭ މީހެއް އެކަން އެޗްޕީއޭއަށް އަންގަން އާއްމުންގެ އެހީތެރިކަމަށް އެޗްޕީއޭ އިން އެދުނީވެސް އެންމެންގެ ރައްކަލަކަށްޓަކައެވެ. އެއީ ހަގީގަތުގައި، ބޭއްވޭ އެއްވުމެއްގެ ސަބަބުން މުޅި މުޖުތަމައު ނުރައްކަލަކަށް ހުށަހެޅޭތީއެވެ.\n"އާއްމުންގެ ސަޕޯޓް އަޅުގަނޑުމެން ބޭނުންވާނެ އެފަދަ ކަންކަން އަޅުގަނޑުމެންނަށް އެންގުމުގައި. އޭރުން އަޅުގަނޑުމެންނަށް އެނގޭނެ ކިހާ އަދަދެއްގެ މީހުން އެބަ އުޅޭކަން ޕާޓީ ބާއްވާ، ބޮޑެތި ގެދަރިންސްތައް ބާއްވާ. އެ ކަންކަމަށް ބަލާފައި އަޅުގަނޑުމެންނަށް ފަސޭހަވާނެ އިތުރަށް ފިޔަވަޅެއް އަޅަން. އަދި ހަރުކަށިވާއިރު ވެސް އަޅުގަނޑުމެންނަށް ބުނެވެން އޮންނާނެ މިހާތަނަށް މިގޮތަށް މިތައް ޕާޓީތަކާއި އެއްވުންތައް ބާއްވާފައިވެއޭ. އަޅުގަނޑުމެންނަށް ފެނޭ ޕާޓީތަކާއި މަސްދަތުރު ފަދަ އެއްވުންތައް ބާއްވާ މީހުންނަށް އެކަން ގޯސްކަން އެނގި ހުރެވެސް އެކަން ކުރާތަން. ހަގީގަތުގައި ޕާޓީތަކާއި މަސްދަތުރުތައް ބާއްވާތީ ގެއްލުން މިލިބެނީ ބާއްވާ މީހާއަކަށް ނޫން. އެތަނަށް ދާ ކޮންމެ މީހަކަށްވެސް ނުރައްކާ އެބަ އޮތް. މީގައި ބާއްވާ މީހާގެ ޒިންމާ އޭނާ އަދާނުކުރިޔަސް، އެތަނަށް ދާން ދައުވަތު ލިބޭ މީހާއަށް ފަރުދީ ޒިންމާ އަދާކޮށް ގޭގައި މަޑުކޮށްލެވިދާނެ."\nޒަމާނަށް އަންނަ ބަދަލުތަކާއެކު ދިވެހިންގެ އާދަކާދައިގެ ތެރެއަށް ޕާޓީ ބޭއްވުމާއި މަސްދަތުރު ދިއުންފަދަ ހަރަކާތްތައް އޮތީ ވަދެފައެވެ. މިހާރު އެކަން އޮތީ ގިނަ ބައެއްގެ މެދުގައި މަގުބޫލު ކަމަކަށް ވެފައެވެ. ގިނަބަޔަކު އެކަމުގައި ބައިވެރިވެ އުޅެނީވެސް އާދަވެފައި ހުރުމުންނެވެ.\nއެކަމަކު މިވަގުތު އެންމެ މުހިއްމީ ތިމާގެ އަމިއްލަ ހަމަޖެހުން އެކަންޏެއް ނޫނެވެ. މިވަގުތު މުހިއްމީ އެންމެންގެ ރައްކާތެރިކަމެވެ. ތިމާއަށް ބަލީގެ ނުރައްކާ ކުރިމަތިވާއިރު، އެ ބަލި އެ ހުށަހެޅެނީ ގޭގައި އުޅޭ އާއިލާގެ އެހެން މެމްބަރުންނާ ވެސްއެކުއެވެ.\nޕާޓީތަކާއި މަސްދަތުރު ފަދަ މީހުން އެއްވެ އުޅޭގޮތަށް ހިންގާ ހަރަކާތްތައް މިދަނޑިވަޅަށް "އޯކޭއެއް ނޫނެ" ވެ. "ނިއު ނޯމަލް" ގެ ތެރެއިން އަމިއްލަ ރައްކާތެރިކަމަށް މަޑުޖައްސާލަން ޖެހޭ އެންމެ ބޮޑު އެއް ކަމަކީ މިފަދަ ތަންތަނަށް ދާން ލިބޭ ދައުވަތުތަކެވެ.


ފެރީ ދަތުރުފަތުރުގެ ހިދުމަތް އަލުން ފަށައިފި\nފެރީ ދަތުރުފަތުރުގެ ހިދުމަތް އަލުން ފަށައިފި\nދީބާޖާ އިން ބ. އަތޮޅުގައި ފެރީގެ ހިދުމަތް ދޭން ބޭނުންކުރާ އުޅަނދެއް: އެ ކުންފުނީގެ ހިދުމަތް އަލުން ވަނީ ފަށާފައި– ފައިލްފޮޓޯ\nދީބާޖާ އިން ބ. އަތޮޅުގައި ދެމުން އަންނަ ދަތުރުފަތުރުގެ ހިދުމަތް މިދިޔަ މަހުގެ ތެރޭގައި ހުއްޓާލާފައި އޮތުމަށް ފަހު އަލުން ފަށައިފި އެވެ.\nމިދިޔަ މަހުގެ ތެރޭގައި ހިދުމަތް ހުއްޓާލާފައިވަނީ ކުންފުންޏަށް ފައިސާގެ ދަތިކަން ކުރިމަތިވެފައިވާތީއެވެ. ފެރީގެ ޚިދުމަތް މިދިޔަ ހަފްތާތެރޭ އަލުން ފަށާފައިވަނީ ފެރީގެ ޚިދުމަތް އަލުން ފެށުމަށް ބ. އަތޮޅު ކައުންސިލުން އެ ކުންފުންޏަށާއި ޓްރާންސްޕޯޓް މިނިސްޓްރީއަށް ގޮވާލާފައިވަނިކޮށެވެ. ދަތުރުފަތުރުގެ ހިދުމަތް އަލުން ފެށި އިރު، މިއަތޮޅު ދެކުނުބިތުގެ ދަތުރުތައް އަދި ނުފަށަ އެވެ. ނަމަވެސް ވަރަށް އަވަހަށް ދެކުނުބިތުގެ ފެރީތައްވެސް އޮޕަރޭޓް ކުރާނެކަމަށް އަތޮޅު ކައުންސިލުގެ އޮފިޝަލު ވިދާޅުވި އެވެ.\nފެރީ ހިދުމަތް ހުއްޓުމާ ގުޅިގެން އާންމު ރައްޔިތުންނަށް ބޮޑެތި ތަކުލީފްތަކެއް ވެސް އުފުލަން ޖެހި، އެކަމުގެ ޝަކުވާތައް ބޮޑުވެފައިވެ އެވެ.\nދީބާޖާއިން މި ޚިދުމަތަށް ރައްޔިތުން އަހުލުވެރިކުރުވާ މި ޚިދުމަތް މެދުކަނޑާލި ކަނޑާލުމަކީ ރައްޔިތުން ބިކަ ކުރުމަށް ކުންފުނިން ހިންގި ވަރަށް ދަށުދަރަޖައިގެ ޢަމަލެއްކަން އަތޮޅުކައުންސިލުން ވަނީ ފާހަގަކޮށްފައެވެ. އަދި ޓްރާންސްޕޯޓް މިނިސްޓްރީން މިކަމާމެދު ފިޔަވަޅެއް މިހާތަނަށް އަޅުއްވާފައިނުވާތީ، އެ މިނިސްޓްރީންވެސް މިކަމުގައި އިހުމާލުވެފައިވާ ކަމަށް އަތޮޅު ކައުންސިލުންވަނީ ފާހަގަކޮށްފައެވެ.\nފެބްރުއަރީ 18, 2013 at 1:30 pm\nފެރީގެ ދަތުރުތައް އޮންނަގޮތުގެ ޝެޑިއުލް ބައެއްރައްރަށުގެ އޮފީހުން އުޅެނީ ފޮރުވައިގެން . މިކަމާ އޮފީހުން ޒިންމާއެއް ނުނަގާ އަދި ހެއްވާކަމަކީ ބައެއްދުވަސް ދުވަހު ކޭޝިޔަރު ބަލިވާނެ ~! އަޑީ ތެޔޮފައިބާނެ އަނެއްދުވަހު ތެޔޮ ބަންދުވާނެ މީހަކު އަރާ ރަނގަޅު ނުކުރިއަސް އެމީހުން ތަދުރު ކުރަނީ ހިތަށް އެރި ދުވަހަކު ހިތަށް އެރި ގަޑިއެއްގައި މީދޮގެއްނޫން ؟\nޖެނުއަރީ 18, 2013 at 6:14 am\nދަތުރުފަތުރުގެ ހިދުމަތް އަލުން ފެށި އިރު، މިއަތޮޅު ދެކުނުބިތުގެ ދަތުރުތައް ނުފެށިފަިވާކަމީ ހިތާމަކުރަންޖެހޭ ކަމެއް.މިކަން ހައްލުކޮށްދިނުމަށް ކަމާބެހޭ ހުރިހާ ފަރާތްތަކުން މަސައްކަތް ކޮށްދެއްވުމަށް އާދޭހާއެކު ދަންނަވަން…


ޢާއްމުކޮށް އަމާޒުކުރެވޭ ސުވާލުތައް\nޢާއިލީ ޞުލްޙަވެހިންން، ޢާއިލާތައް ޙިމާޔަތްކޮށް ރައްކާތެރިކޮށްދިނުމުގައި، އަބަދުވެސް އެހީތެރިކަން ފޯރުކޮށްދެނީ ޢާއިލާތަކަށް ދިމާވާ މައްސަލަތައް ނުވަތަ ދެބަސްވުންތައް ޝަރީޢަތުގެ މަޖިލިހުންބޭރުގައި ޙައްލުކުރުމަށް އިސްކަމެއްދީގެންނެވެ. ތިރީގައި އެވަނީ ޢާއިލީ ޞުލްޙަވެހިއާމެދު ޢާއްމުކޮށް ކުރެވޭ ސުވާލުތަކާއި އޭގެ ޖަވާބުތަކެވެ.\nޢާއިލީ ޞުލްޙަވެހީގެ މައިގަނޑު މަސައްކަތަކީ ކޮބާތޯ؟\nކޯޓަށް ހުށަހެޅޭ މައްސަލަތަކުގެ ތެރެއިން ޢާއިލީ ޞުލްޙަ ވެއްސަށް ފޮނުވޭ އެންމެހާ މައްސަލަތަކުގައި، މައްސަލާގައި ހިމެނޭ ފަރާތްތަކަށް ޞުލްޙަވެރި ޙައްލެއް ހޯދާދިނުމަށް މަސައްކަތްކުރުމެވެ.\nޢާއިލީ ޞުލްޙަވެހިން ކުރިއަށްގެންދާ މައްސަލަތަކަކީ ކޮބާތޯ؟\nޞުލްޙައަށް އެދި ހުށަހަޅާ މައްސަލަތަކާއި ވަރިވުމަށް ނުވަތަ ވަރިކުރުމަށް އެދިހުށަހަޅާ މައްސަލަތަކުގެ އިތުރުން އެ މައްސަލައެއްގައި ހިމެނޭ ދެފަރާތުން ވާހަކަދައްކާ ޞުލްޙަވެރި ޙައްލަކަށް ވާޞިލްވެވިދާނެކަމަށް ކޯޓަށް ފެންނަ މައްސަލަތައް ކުރިއަށް ގެންދާނީޢާއިލީ ޞުލްޙަވެހިންނެވެ.\nޢާއިލީ ޞުލްޙަވެހިން މައްސަލަ ޙައްލުކުރުމުގައި ޢަމަލުކުރާގޮތަކީ ކޮބާތޯ؟\nފެމިލީކޯޓު ހިންގެވުމާ ޙަވާލުވެ ހުންނެވި ޤާޟީ އައްޝައިޚް ޢަބްދުﷲ އަދީބް އަށް\n• ކާވެނިކުރުމަށް އެދޭ ފޯމު ހުށަހެޅުމުގެ ކުރިން ކާވެންޏަށް ހޭލުންތެރި ކުރުމުގެ ޕޮރޮގްރާމުގައި ބައިވެރިވުން\n• މުއްދަތު ހަމަނުވާ އައިޑީ ކާޑު އޮތުން.\n• ތެލެސީމިއާ ކާޑު އޮތުން. (ކާވެނިކުރުމަށް އެދޭ ދެމީހުން ކުރެ އެކަކު ތެލެސީމިޔާ އަށް ވާރުތަކުރާ ގޮތް ނުހުންނަ ކާޑު ހުށަހެޅުމުން ފުދޭނެއެވެ)\n• ކާވެނިކުރާ ރަށް ނޫން އެހެން ރަށެއްގައި ވަލީވެރިޔާ ހުރިނަމަ ކާވެނިކުރަން އެދޭ ފޯމު ހުށަހެޅުމުގެ ކުރިން ރުހޭބަސް ހޯދުމަށް އެދޭ ފޯމު ފުރިހަމަކުރައްވައި ވަލީގެ ކަންތައް ހަމަޖެއްސުން\n• އިސްވެ ދެންނެވުނު ކަންތައްތައް ފުރިހަމަ ކުރުމަށްފަހު ފެމިލީ ކޯޓުގެ ޤަވާޢިދުގެ 91 ވަނަ މާއްދާގައިވާ ފަދައިން ކާވެނިކުރުމަށް އެދޭ ފޯމު ފުރިހަމަ ކުރައްވައި، އެފޯމުގައި ހުށަހެޅުމަށް ބުނެފައިވާ ތަކެއްޗާއެކު ފޯމު ހުށަހެޅުން.\n• ރަންކިޔާއިރު ހެކިން ފޮނުވުމަކީ ލާޒިމު ކަމެއްނޫނެވެ. ކޯޓުން ކަށަވަރު ކުރާނީ ކައިވެނިކުރަން އެދޭ ފޯމުގައި ޖަހާފައިވާ ރަނަކީ އަންހެން ކުއްޖާ ކިޔާފައިވާ ރަނެއްތޯއެވެ. އެއީ ކައިވެނިކުރަން އެދޭ ފޯމުގައި ހެކިވެރިން ހެކިވަނީ ކައިވެނީގެ ހުރިހާ ކަމަކަށްވާތިއެވެ.\n• ރަންކިޔާފައި ވަކިމުއްދަތެއް ވަންދެން ކައިވެނި ފޯމު ހުށަނާޅައި މަޑުކުރާކަށް ނުޖެހޭނެއެވެ.\n• ކާވެނިވާން އެދޭ އަންހެނާ ހުރީ މީހަކާ އިނދެގެންތޯ ނުވަތަ\n• މީހަކާ އިނދެ ވަރިކޮށް އޭނާގެ ޢިއްދާގައިތޯ ނުވަތަ\n• ވަލީވެރިޔާ ރަށުގައި ނެތްނަމަ ވަލީ ހަމަޖައްސާނީ ކައިވެނިކުރުމަށް ރުހޭ ބަސް ހޯދުމަށް އެދޭ ފޯމު ހުށަހަޅައިގެންނެވެ. ނުވަތަ ކޯޓު މެދުވެރިކޮށް ވަލީ އެހެން މީހަކާ ހަވާލުކޮށްގެންނެވެ. އަދި މީގެ އިތުރުން ރާއްޖެއިން ބޭރުގައި ވަލީވެރިޔާ ހުރިނަމަ އެޤައުމަކީ ދިވެހިރާއްޖޭގެ އެމްބަސީއެއް ހުންނަ ޤައުމެއްނަމަ އެމްބަސީ މެދުވެރިކޮށް ވަލީގެ ކަންތައް ހަމަޖައްސަން ވާނެއެވެ. ނުވަތަ ރާއްޖެއިން ބޭރުގައި ދަތުރުކުރާ ބޯޓެއްގައި ވަލީވެރިޔާ ހުރިނަމަ އޭނާ ދަތުރުކުރަންގޮސް އުޅޭ އޭޖެންސީ މެދުވެރިކޮށް ރުހޭ ކަމުގެ ލިޔުން ހުށަހަޅައިގެންނެވެ. މިގޮތަށް ހުށަހަޅާ ރުހޭކަމުގެ ލިޔުމުގައި އެތަނެއްގެ ވެރިއެއްގެ ސޮއިކޮށް ތައްގަނޑުޖަހާފައި އޮންނަންވާނެއެވެ.\n• ކައިވެނިކުރާ ރަށުގައި ވަލީވެރިޔާ ހުރިނަމަ ކައިވެނިކުރަން އެދޭ ފޯމު ހުށަހަޅަންވާނީ ވަލީވެރިޔާގެ ސޮއާ އެކުގައެވެ.\nފެމިލީ ކޯޓުގެ ޤަވާޢިދުގެ 94 މާއްދާގެ (ށ) ގައިވާ ފަދައިން ސާބިތުވެފައިވާ ޚަރަދެއް އޮވެ، އަދި އެ ޚަރަދު ފައިސާ ޤަވާޢިދުން ދައްކަމުން ނުދާނަމަ އެހިނދަށް ދައްކަންޖެހިފައިވާ ފައިސާ ދެއްކުމުން މެނުވީ ކައިވެންޏެއްނުކުރެވޭނެއެވެ.\n• ބޭރު ކާވެނި ރަޖިސްޓްރީކުރުމަށް ބޭނުންވާ ލިޔެކިޔުންތައް ފުރިހަމަވެފައިވުމާއިއެކު ޙާޟިރުކުރަންޖެހޭ މީހުން ޙާޟިރުވުމުގައި ދަތިތަކެއް ކުރިމަތި ނުވާނަމަ 03 ދުވަހުގެ މުއްދަތުގައި ރަޖިސްޓްރީ ކުރެވޭނެއެވެ.\n• އެޤައުމެއްގެ ސަރުކާރުން ޤަބޫލުކުރާ މުސްލިމް ޖަމާޢަތަކުން ކާވެނި ކޮށްފައިވާނަމަ އެ ކާވެންޏެއް ފެމިލީ ކޯޓުގައި ރަޖިސްޓްރީ ކޮށްދެވޭނެއެވެ.\nލިޔުމެއް ހިފައިގެން ދިއުމަށް މިކޯޓަކުން މަޖްބޫރެއް ނުކުރެއެވެ. އެހެންނަމަވެސް އެމީހަކު ބޭނުންނަމަ ތިރީގައިމިވާ ލިޔުންތައް މިކޯޓުން ދޫކުރާނެއެވެ.\n• އަންމެރިޑް ސެޓްފިކެޓް (ކައިވެނިނުކުރާކަމުގެ ލިޔުން)\n• މެރިޑް ސެޓްފިކެޓް (ކާވެނިކޮށްގެން އުޅޭ ކަމުގެ ލިޔުން)\n• ޢިއުތިރާޟެއް ނެތްކަމުގެ ލިޔުން\n• ވަލީވެރިޔާ އަކީ ވަލީ ދިނުމަށް ނުކުޅަދޭ މީހެއްތޯ ބެލުމަށްފަހު އެކަން ސާބިތުވާނަމަ ޙާކިމުގެ ވަލީއަށް ކައިވެނި ކޮށްދޭނީއެވެ. ޙާކިމުގެ ވަލީއަށް ކައިވެނިކޮށްދޭނީ ވަލީވެރިޔާއާ އެންމެ ގާތްތިމާގެ ދެމީހުން ކޯޓަށް ޙާޟިރުކޮށް އެދެމީހުންގެ ބަޔާނުގެ މައްޗަށް ރިޢާޔަތްކު ރުމަށް ފަހުގައެވެ.\n• ރާއްޖެއިން ބޭރުގައި ވަލީވެރިޔާ ހުރެފައި، އެ ޤައުމަކީ ދިވެހިރާއްޖޭގެ އެމްބަސީއެއް ހުންނަ ޤައުމެއް ނަމަ އެމްބަސީ މެދުވެރިކޮށް އިސްވެ ދެންނެވިގޮތަށް ވަލީގެ ކަންތައް ހަމަޖައްސާނީއެވެ


Coach gofaa ah3lakkaehhaa rufiyaa dheyn fifa in victory ah amuru koffi\nވިކްޓަރީ ރެލިގޭޓްނުވެ ސަލާމަތްވުމުން ގޮފާ ކުޅުންތެރިންނާއެކު އުފާފާޅު ކުރަނީ: އޭނާ އަށް ވިކްޓަރީން ތިން މަހުގެ މުސާރަނުދީ އޮތް.\nވިކްޓަރީން އެ ޓީމުގެ ކުރީގެ ކޯޗު ސްލޮވާކިޔާގެ ވަލްޑަމީރު ގޮފާ އަށް 296005.08 (ދެލައްކަ ނުވަދިހަ ހަ ހާސް ފަސް ރުފިޔާ އަށް ލާރި) ދޭން ދުނިޔޭގެ ފުޓްބޯޅަ ޖަމިއްޔާ ފީފާއިން އަމުރުކޮށްފި އެވެ.\nމި ފައިސާގެ ތެރޭގައި ހިމެނެނީ 2013 ވަނަ އަހަރުގެ ޖޫން ޖުލައި އަދި އޮގަސްޓް މަހު، ކޮންމެ މަހަކަށް 2500 އެމެރިކާ ޑޮލަރުގެ މަގުން މުސާރައިގެ ގޮތުގައި ދޭން ޖެހޭ 7500 ޑޮލަރާއި ޓިކެޓް ފައިސާ އާއި ޖޫރިމަނާގެ ގޮތުގައި ދޭން ޖެހޭ 5000 ޑޮލަރެވެ. އަދި ގޮފާގެ ގާނޫނީ ވަކީލަށް ދޭން ޖެހޭ 1000 ސްވިސް ފްރޭންކާއި ފީފާގެ ގާނޫނީ ޓީމަށް ދޭން ޖެހޭ 4000 ސްވިސް ފްރޭންކެވެ.\nވިކްޓަރީން މުސާރަ ނުދޭކަމަށް ބުނެ، ގޮފާ ޖެއްސި މައްސަލަ ފީފާއިން ނިންމީ މިދިޔަ އޮކްޓޫބަރު 13ގަ އެވެ. އެ ޖަމާއަތުގެ ޕްލޭޔާސް އެންޑް ގަވަނަންސް ކޮމިޓީގެ ހެޑް އޮމަރު އޮންގަރޯ ސޮއިކޮށް އެފްއޭއެމަށް ކޮޕީކޮށް، ވިކްޓަރީ އާއި ގޮފާ އަށް އޮކްޓޫބަރު 28ގައި ފޮނުވާފައިވާ ސިޓީގައި ބުނެފައިވަނީ ގޮފާއަށް ދޭން ޖެހޭ ފައިސާ 30 ދުވަސް ތެރޭގައި ދީ ހަލާސް ކުރުމަށެވެ. އަދި މި މައްސަލަ އިސްތިއުނާފު ކުރަން ބޭނުންނަމަ ވިކްޓަރީ އަށް 10 ދުވަސް ލިބޭނެ ކަމަށެވެ. ފީފާއިން މިގޮތަށް މައްސަލަ ނިންމައި ފޮނުވި ސިޓީ ގޮފާ ވަނީ އަވަސްއާ ހިއްސާކޮށްފަ އެވެ. އޭނާ ބުނީ ސިޓީ ހިއްސާ ކުރީ ވިކްޓަރީން މައްސަލަ އިސްތިއުނާފުކޮށްފައިނުވާތީވެ ކަމަށެވެ.\nވިކްޓަރީގެ ބޯޑު މެމްބަރު ޕެރިސް އަހުމަދު ނަސީމްބުނީ މިމައްސަލާގަައި އެކުލަބުން ވާހަކަ ދައްކާނީ ޗެއާމަން އަބުދުލްމުހުސިން ހަމީދު ޖޭފޯ ކަމަށެވެ. އެއީ ކުލަބުގެ ފަރާތުން ގޮފާއާ ވާހަކަދައްކަނީ ޖޭފޯކަމަށްވާތީ ކަމަށެވެ. ނަމަވެސް ޔޫތު މިނިސްޓްރީގެ ޑެޕިއުޓީ މިނިސްޓަރުގެ މަގާމުގައި ވެސް ހުންނެވި ޖޭފޯއާ ގުޅުމުން ވިދާޅުވީ ޕެރިސް ކުރެން އަހާފައި ޖަވާބު ދެއްވާނެކަމަށެވެ. ނަމަވެސް ފަހުން ތަކުރާރުކޮށް ގުޅުމުންވެސް ފޯނުނުނަންގަވައެވެ.\nވިކްޓަރީގެ އިސްއޮފިޝަލުންނާއެކު ގޮފާ (ކަނާތުން ދެ ވަނަ އަށް) 2013 ވަނަ އަހަރު ފޮޓޯއަކަށް ހުއްޓިގެން: އޭނާ ވަނީ ވިކްޓަރީން މުސާރަނުދޭތީވެ އެ ދުވަސްވަރު މީޑިޔާ އަށް ސިޓީ އެއްވެސް ފޮނުވާފައި.\nގޮފާ ރާއްޖޭގެ މީޑިޔާ އަށް ސިޓީ ވެސް ފޮނުވި\nވިކްޓަރީ އަށް 2013 ވަނަ ކޯޗުކޮށްދިން ގޮފާ އަށް އެކުލަބުން ބަރާބަރަށް މުސާރަ ދީފައިނުވުމުން އޭނާ ރާއްޖޭގައި އުޅުނީ ވަރަށް ހާލުގަ އެވެ. ބައެއް ފަހަރު ރަހުމަތްތެރިންނާއި ކުޅުންތެރިން ވެސް އޭނާ އަށް ކާންދީފައި ހުރި ކަމަށް ކޯޗު ސޮއިކޮށް އެ ދުވަސްވަރު މީޑިޔާ އަށް ފޮނުވި ސިޓީގައި ބުނެފައިވެ އެވެ.\nނިއު އާއި ހުރައަށް ދިވެހި ލީގު ކާމިޔާބުކޮށްދީ 2013 ވަނަ އަހަރު ވިކްޓަރީ ރެލިގޭޝަނުން ސަލާމަތްކޮށްދިން ކޯޗު ސޮއިކޮށް އެ ދުވަސްވަރު ފޮނުވި ސިޓީގައި ބުނެފައިވަނީ ވިކްޓަރީގެ މެނޭޖްމަންޓުން ހަދަނީ ހުސްދޮގު ކަމަށާއި އޭނާ އަށް އަބަދުވެސް ލިބޭ ޖަވާބަކީ "މަދަމާ ހަމަޖެހޭނެ،" ކަމަށެވެ. ނަމަވެސް އެބުނާ މާދަމާ އައިސްފައިނުވާ ކަމަށާއި އޭނާ އަށް ގައުމަށް ދެވޭނެ ގޮތެއް ވެސް ނެތް ކަމަށެވެ.\n"އަހަރެންގެ ޕާސްޕޯޓް ކުލަބުން އަތުލާފައިވަނީ. އަހަރެން ބުނެފިން ޕާސްޕޯޓްދޭށޭ. އެކަމަކު ނުދިން. އެމީހުން ބުނަނީ ޕާސްޕޯޓްވީ އިމިގްރޭޝަނުގައޭ. އެކަމަކު އަހަރެންގެ ވިސާ ވެސް މިހާރު ހަމަވެދާނެ. ދެން ކިހިނެތް އަހަރެން ހަދާނީ. އަހަރެން މިނިސްޓްރީ އަށް ވެސް އަދި އެފްއޭއެމުގައި ވެސް މި މައްސަލަ ޖައްސައިފިން. އެކަމަކު ހައްލެއްނުލިބޭ. ވިކްޓަރީން ބްލޭމް ކުރަނީ އެހެން ބައެއް. އެމީހުން ބުނަނީ އެފްއޭއެމުން ފައިސާ ނުދޭތީއޭ މުސާރަ ނުދެނީ،" ޕާސްޕޯޓް ނެތި އެނބުރި ގައުމަށް ފުރަން އެއާޕޯޓަށް ދިޔަ ކޯޗު ފޮނުވި ސިޓީގައި ބުނެފައި އޮތެވެ.\nސްޕޭނުގެ ގައުމީ ކީޕަރު އިކާ ކަސިޔާސްއާއެކު ގޮފާ (ވ) މަޑުކޮށްލައިގެން: އޭނާ އަކީ ރާއްޖޭގައި ވެސް ކާމިޔާބު ކޯޗެއް.\nސްޕޭނާއި ޗެލްސީގެ ފޯވަޑް ޑިއެގޯ ކޯސްޓާއާއެކު ގޮފާ (ވ) މަޑުކޮށްލައިގެން.\nއެ ސިޓީގައި އިތުރަށް އޭނާ ބުނެފައިވަނީ މުސާރަ ނުދޭ މައްސަލަ އޭނާ މީޑިޔާ ހިއްސާ ކުރުމާ ހަމައަށް ވިކްޓަރީން އޭނާ ބަހައްޓާފައިފައިހުރީ ވަރަށް ރަނގަޅު އެޕާޓްމަންޓެއްގައި (މާބްލް ހޮޓަލުގައި) ކަމަށާއި ނަމަވެސް ފަހުން ބަހައްޓާފައި ހުރީ ގެސްޓް ހައުސްއެއްގައި ކަމަށެވެ.\n"އެކަމަކު އަހަރެން ބިރުގަނޭ މިތަނަށް ފައިސާނުދީގެން އަހަރެން ބޭރުކޮށްފާނެތީވެ. ޕޮލިސް އަތުވެއްޖެނަމަ އަހަރެން އަތަކު ޕާސްޕޯޓެއް ވެސް ނޯންނާނެ. ކިހިނެތް އަހަރެން ހަދާނީ؟ އަހަންނަކީ ދެ ފަހަރު ދިވެހި ލީގު ހޯދާފައިވާ ކޯޗެއް. ރާއްޖެ އަންނަ ބިދޭސީންނާމެދު ކަންތައް ކުރަންޖެހެނީ މިހެންތަ؟ އަހަރެން ބޭނުމެއްނުވޭ ފީފާ އަށް މި މައްސަލަ ފޮނުވައިގެން ރާއްޖޭގެ ފުޓްބޯޅައިގެ ނަން ހަޑިކޮށްލާކަށް، އެކަމަކު މިނޫން ގޮތެއް ވެސް ނެތް،" ކޯޗު ބުނެފައިވެ އެވެ.\nގޮފާ އަށް ވިކްޓަރީން މުސާރަނުދީގެން ފީފާއިން އެކުލަބަށް ފައިސާ ދައްކަން އެންގިއިރު މީގެ ކުރިން ރާއްޖޭގެ ބޮޑެތި ބައެއް ކުލަބުތަކުން ވެސް ކުޅުންތެރިންނަށް މުސާރަނުދީގެން ފީފާއިން ވަނީ އިންޒާރުދިނުމުގެ އިތުރަށް އަދަބު ވެސް ދީފަ އެވެ. މި ގޮތުން އެންމެ ފާހަގަ ކުރެވެނީ ޔޮޓްޓުއާސްގެ ޗެއާމަން އަބުދުﷲ ޖާބިރު ވެލެންސިއާ ހިންގެވިއިރު އެކުލަބަށް ގެނައި ބިދޭސީ ކުޅުންތެރިންނަށް މުސާރަ ނުދީގެން ފީފާއިން ވެލެންސިއާ އަށް އަދަބުދިނުމެވެ. ފީފާ އަށް ވެލެންސިއާ ދަރާފައި އޮއްވައި އެ ދަރަނި 2014 ވަނަ އަހަރު ހަލާސްކުރީ އެފްއޭއެމުގެ މިހާރުގެ ޖެނެރަލް ސެކްރެޓަރީ ބައްސާލް އަދީލް ޖަލީލް ވެލެންސިއާ ހިންގެވިއިރު އޭނާ އެވެ.\nވިކްޓަރީ ފީފާ އެފްއޭއެމް


ޝަހަރު 29ވަނަބައި | Esfiya - Dhivehi Vaahaka Site\n“ދަރިފުޅާ އެއީ ކޮން ކުއްޖެއްތަ؟… އޭރުނެއްނޫންތަ މަންމަޔަށްވެސް އެހީތެރިކަމެއް ވެދެވޭނީ..” ނައިނާ ބުންޏެވެ. ” މަންމާ އަޅުގަނޑު ބުންޏަސް މަންމަޔަކަށް އެކަމެއް ނުވާނެ… އެއީ އެހެންމީހެއްގެ ހައްގަކަށް ވުމަށްޓަކާ ތައްޔާރުވަމުންދާ ކުއްޖެއް…” ރާވިން އެދައްކަނީ ކޮންކުއްޖަކުގެ ވާހަކަކަން ކޮންމެވެސް ވަރަކަށް ނައިނާއަށް ފަހުމް ވިއެވެ. ” ދަރިފުޅާ!.. މަލާއިންގެ ވާހަކަތަ ތިބުނަނީ..” ނައިނާ އަހާލިއެވެ. ރާވިން އަނގަޔަކުން ނުބުންޏެވެ. ނަމަވެސް އެހިތައް ކުރަމުންދާ އަސަރު އެމަންމަޔަށް އިހުސާސް ވަމުން ދިޔަކަހަލައެވެ.\n” އެކަމަކު ދަރިފުޅާ.. އެއީ ދަރިފުޅު ކުޑައިރުއްސުރެ ދަރިފުޅުގެ އެންމެގާތް އެކުވެރިޔާ ކަމުގައި ބަލަމުން އަންނަ ކުއްޖެއް ނޫންތަ؟..” ނައިނާ ބުންޏެވެ. ” ނޫން މަންމާ.. ތިބުނީ ވަރަށް ކުޑައިރުގެ ވާހަކަ… އޭގެ ފަހަކުން ނޫން..” ރާވިން ބުންޏެވެ. ނައިނާ ވިސްނަމުން ދިޔައެވެ. ކޮންމެ ގޮތެއް ވިޔަސް ރާވިންގެ އުފަލައްޓަކާ މަލާއިން އޭނާގެ އުފަލުން ގުރުބާންކޮށެއް ނުލެވޭނެއެވެ. އެއީ އެމީހުންގެ ދަރިއެއްފަދައިން ބަލާބޮޑުކުރި ކުއްޖެކެވެ. އެމީހުންގެ ހިތުން އެކުއްޖާއަށްވެސް އަމިއްލަ ދަރިއެއްފަދަ ލޯތްބާ ކުލުނު ދެވިފައިވެއެވެ. ” ދަރިފުޅާ! ދަރިފުޅަށް އެނގޭތަ ލޯތްބަކީ ވަރަށް އެހެންކަހަލަ އެއްޗެއް.. މީހެއްގެ ހިތެއް އަނެކާއަކަށް ނަގާފައެއް ނުދެވޭނެ… ދަރިފުޅަށް ގަދަކަމުން މަލާއިންއާ ކައިވެނި ކުރެވިދާނެ.. އެކަމަކު ދަރިފުޅަކަށް އެލޯތްބެއް ނުލިބޭނެ.. އޭގެ ބަދަލުގައި ލިބެމުން އަންނާނީ މަލާއިންގެ ނަފްރަތާ ރުޅިވެރިކަން… ދުވަހަކުވެސް ދިރިއުޅުމުގައި އުފާވެރިކަމެއް ނުލިބޭނެ… އޭރުން ދަރިފުޅަށް ދަރިފުޅުގެ ރަހުމަތްތެރިޔާވެސް ގެއްލިގެންދާނެ… އުފާވެރި ދިއުޅުމަކަށް ދަރިފުޅު ބޭނުންވަންޏާ ދަރިފުޅު ދެކެ ލޯބިވާނެ ކުއްޖެއް ހޯދާ… ދަރިފުޅު މަލާއިންދެކެ ލޯބިވަންޏާ މަލާއިންގެ އުފަލަށް އެދޭ…އޭރުން މަލާއިންއަށް އިހުސާސްވާނެ ދަރިފުޅު އޭނަދެކެވަނީ ހަގީގީ ލޯބިކަން.. ދަރިފުޅަށް މަލާއިން ފެނިގެން އުނދަގޫ ވަންޏާ މަލާއިން ނުފެންނަ ހިސާބެއްގައި ހުންނަން އާދަކުރޭ..އަދި ރީތިކޮށް މަލާއިންއަށްވެސް އެކަން އަންގާފަ ބަހައްޓާ.. އޭނައަކީ މީހުން ބުނާއެއްޗެއް ފަސޭހައިން ނަގައިގަންނަ ކުއްޖެއް.. ދަރިފުޅު އޭނަ ދެކެ ތިވާ ލޯތްބަށްޓަކާ އަދި އެކުވެރިކަމަށްޓަކާ މަންމަ ބުނާނީ މަލާއިންގެ އުފަލަށް ދަރިފުޅު އެދޭށޭ..” ނައިނާ އޭނާގެ ދަރިފުޅުގެ ހިތުގެ އެންމެ ފުންމިނަށް ވާސިލުވާނެ ފަދަ ގޮތަކަށް ވާހަކަ ދައްކަމުން ދިޔައެވެ. ރާވިންއަށް މަންމަ ދައްކަމުން ދިޔަ ވާހަކަ ގަބޫލު ކުރެވެއެވެ. މަންމަ ނުބުންޏަސް އޭނައަކަށް މަލާއިންގެ ލޯބި ނުލިބޭނެކަން އޭނާ ގަބޫލުކުރެއެވެ. އަދި ހިތާ ދެކޮޅަށް މަލާއިންގެ އުފަލަށް މަރުހަބާ ކިޔުމަށް ނިންމިއެވެ. އެއީ އާއިލާގެ ހަމަޖެހުމަށްޓަކައިވެސް މެއެވެ. އެދުވަހުން ފަށައިގެން ރާވިން ވަގުތު ހޭދަކުރަމުން ދިޔައީ ވީހާވެސް މަލާއިންއާ ދުރުންނެވެ. އެއްގޮތަކަށްވެސް މަލާއިންގެ ކުރިމައްޗަށް ނާރާވޭތޯ ބަލައެވެ.\nހާތިބު ވިސްނަމުން ދިޔައީ އޭނާ އައުމުން ރާވިން ކަންތައް ކުރާނެ ގޮތަކާ މެދުގައެވެ. ކޮންމެ ފަދަ ކަމެއް ކުރުމަށްވެސް ރާވިން ފަހެއް ނުޖެހޭނެކަން އޭނާވަނީ ހާތިބަށް ދައްކާފައެވެ. ހާތިބު ބޭނުންވަނީ ވީހާވެސް އަވަހަކަށް މަލާއިންއާއި ކައިވެނިކުރުމަށެވެ. ނަމަވެސް އަނެއްކާވެސް ކާފަގެ ރަށުގައި ހައްޔަރުވީއެވެ. މިތަނުގައިވެސް މަދުވެގެން ހަފްތާއަކު ނޫޅެ ގޮސްފިނަމަ ކާފަ ހިތްހަމައެއް ނުޖެހޭނެއެވެ. ވިސްނުމުގައި ހުރެ މުޅި އެސަރަހައްދު ކުޑަކުރެވިއްޖެއެވެ. އޭނަގެ އުމުރުގެ ކުދިންނާ ދިމާވެ ގާތް ގުޅުމެއްވެސް އުފެދިއްޖެއެވެ. އޭނައެއީ ކާކުކަން އެނގުމުން ކޮންމެ މީހަކުވެސް ގާތް ގުޅުމެއް ބޭއްވުމުގެ ޝައުގުވެރިކަން އުފެދިގެން ދެއެވެ. ވާދީއެކޭ ބުންޏަސް މިހާ ރީތި ވާދީއެއް ދުނިޔޭގައި އޮންނާނެ ކަމެއްވެސް ނޭނގެއެވެ. ފެހިކަންގަދަ ފެނުކޯރެއް ލިބިފައިވާ ޗާލުވާދީއެކެވެ. މުޅި ދުނިޔެއިންވެސް އިންސާނުންގެ ހިތުގައިވެސް ރަސްކަން ކުރަމުން އަންނަ ވާދީއެކެވެ. މަލާއިންއަށް މިތަން ފެނިއްޖެއްޔާ އޭނަގެ ރަށަށް ވުރެންވެސް މިތަނަށް ލޯބި ޖެހޭނެކަން ގައިމެވެ.\nމުޅި ރަށުތެރޭގައި ހިނގުމަށްފަހު ހާތިބު އެނބުރިއައީ އިރުއޮތްސުނު ފަހުންނެވެ. އޭރު އޭނަގެ އިންތިޒާރުގައި ކާފަގެ އާއިލާ އެންމެން ތިއްބެވެ. އެރޭގެ ކެއުމުގައި ހާތިބުގެ ކައިވެނި ކުރެވެން އުޅޭ ވާހަކަ ދެކެވުނެވެ. ވަކި ތާރީޚެއް ނިންމުމުން ކާފަމެނަށް އަންގާނެ ވާހަކަ ބުންޏެވެ. އެހެންވެ ހަފްތާއަކަށް މަޑުކުރުމަށް ފަހު މަންމަމެން ބަލާ ދިޔުމަށްޓަކައ އެނބުރި ދާނެ ވާހަކަ ހާތިބު ބުންޏެވެ. އެކަމާ ޝާލިމް ދެކޮޅެއް ނަހަދައެވެ. އޭނަގެ ކާފަދަރިފުޅުގެ އުފަލަށް މަރުހަބާކިޔެވެ. ހަފްތާއަކު މަޑުކުރުމަށްފަހު ވަރުދާންގެ ދެބަފައިން އެނބުރި ރަށަށް ދިއުމަށްޓަކައި އުދުއްސައިގަތެވެ. އެނބުރި ދޔައީވެސް ވަރުބަލި ފިލުވުމަށްޓަކައި ތަންތާ މަޑުކުރަމުންނެވެ. އެހެންކަމުން ރަށަށް އެނބުރި ދިޔުމަށްޓަކައި ދެމަސްވަރު ހޭދަވިއެވެ.\nވަރުދާން މެނަށް ރަށަށް އާދެވުނީ ދިޔަތާ އެއްއަހަރާ ބައި ފަހުންނެވެ. ރަށަށް އާދެވުނީ ރޭގަނޑު އެންމެން ނިދަން ވަންނަ ވަގުތާ ދިމާކޮށެވެ. އެއީނަސީބުގައި އާސިޔާމެނަށް ސަޕްރައިޒެއް ލިބުމަށް އޮތްގޮތް ކަމަށްވެސް ވެދާނެއެވެ. ނިދުމަށްޓަކައި ތަންމަތި ރީތި ކުރަން ހުރި އާސިޔާގެ ފަހަތުން މީހަކު މެދު ހަށީގައި ކުއްލިއަކަށް ބައްދާލުމުން ދިޔައީ ސިއްސައިގެންނެވެ. ޖަހަންވެގެން އަތް ހޫރުވާލަން އުޅެނިކޮށް ނޭފަތުގައި ޖެހުނީ މިދުނިޔެއިން އޭނަ އެންމެ ލޯބިވާ މީހާގެ ވަހެވެ. އަހަރަކަށްވުރެ ގިނަ ދުވަސްވަންދެން ލޮލަށް ނުފެނި ހުރެ ކުއްލިއަކަށް ފެނުމުން އާސިޔާ ލޮލުން އުފާވެރިކަމުގެ ކަރުނަތައް ނީރާލިއެވެ. ” ކިހިނެއްވި.. މިއޮތް ދުވަސްކޮށްފައި އައީމަވެސް ރޮނީތަ.. އެހެންވިއްޔާ އަނެއްކާވެސް ދަނީ…” ވަރުދާން ބުންޏެވެ. ވަރުދާން އެހެން ބުނުމުން އެނބުރިފައި އަނެއްކާވެސް ވަރުދާންގެ ގައިގައި ބައްދައިގެންފިއެވެ. އިރުކޮޅަކު އެހެން ތިބުމަށްފަހު ދެމަފިރިން ނިކުތީ ބޭރަށެވެ. އޭރު މަންމަގެ އިންތިޒާރުގައި ހާތިބު ސިޓިންރޫމްގައި ހުއްޓެވެ. މަންމަ ފެނުމުން ހާތިބުއައިސް މަންމަގައިގައި ބައްދާލައިފިއެވެ. އަދި މަންމަ މަތިން ވަރަށް ހަނދާންވާ ކަމުގައި ބުންޏެވެ. އާސިޔާވެސް އޭނަގެ ދަރިފުޅުމަތިން ވަރަށް ބޮޑަށް ހަނދާންވާ ކަމުގައި ބުންޏެވެ.\nފަތިހަށް ހޭލި ސުމައްޔާއަށް ގޭތެރެއިން ފެނުނީ އަޖައިބު ކުރުވަނިވި މަންޒަރެކެވެ. ދުވެލައިފައި އައިސް ވަރުދާންގެ ކޮނޑުގައި އެލުވިގެންފިއެވެ. އަދި ކޮއްކޮގެ ގައިގައިވެސް ބައްދައިލައިފިއެވެ. އަހަރަކަށް ވުރެ ގިނަ ދުވަސް ވަންދެން އެމީހުނަށް އިންތިޒާރު ކުރެވިއްޖެއެވެ. ހެނދުނު ސަޔަށް މަންމަގެ މީރު މުގު ސޫޕް ނުކެވޭތާ އެތަށް ދުވަހެއްވެފައިވާ ހާތިބު ހީވީ އެތަށް ޒަމާނެއްވަންދެން ބަނޑުހައިކަންމަތީ ހުރި މީހެއްހެންނެވެ. މަންމަ ކައްކައިދިން ސޫޕު ތަށި އެއްނޭވައިން ހުސްކޮށްލައިފިއެވެ. ” ހާދަ ބަނޑުފައިވެފަ.. ދަތުރުގައި އެއްވެސް އެއްޗެއް ނުކާތަ ހުރީ..” ކަންބޮޑުވުމާއެކު އާސިޔާ އަހާލިއެވެ. ” ނޫން މަންމަ ކައްކާފަ ހުރި އެއްޗެއް ކާހިތުން ކެތްމަދުވެފައި މިހުރީ… އެތައް ދުވަހަކަށް ފަހު ލިބުމުން މަޑުމަޑުން ބޮއިބޮއި ނުހުރެވުނީ…” ހިނިގަނޑެއް ޖަހާލަމުން ހާތިބު ބުންޏެވެ. ހާތިބު އެހެން ބުނި ގޮތުން އެންމެންގެ ހިނިގަނޑުވެސް ދިޔައީ ފަޅައިގެންނެވެ. ސައިބޮއިނިމިގެން އޭނަ ކުރަން ނިންމި ކަންތަކުގެ ވާހަކަ މަންމަ މެނަށް ކިޔައިދިނެވެ. އަދި އެކަމަށް ވީ އެންމެ އަވަހަކަށް ފުރައިގެން ދިޔުމަށް ބޭނުންވާ ކަމުގައި ހާތިބު ބުންޏެވެ. އާސިޔާ ހުރީ އޭނަގެ ދަރިފުޅު ދިރިއުޅުމެއް ފަށަން އުޅޭތީ ވަރަށް އުފަލުންނެވެ.\nމަންމެންނާ ކަންތައްތައް ހިއްސާ ކުރަން އުޅުމަށްފަހު ހާތިބު ދިޔައީ އޭނަގެ ރައްޓެހިންނާ ބައްދަލުކުރުމަށް ބޭރަށެވެ. އާންމުކޮށް އެމީހުން ދިމާވާތަނަށް ދިޔައިރު ހައްޔާމު ނޫން އެހެން މީހުންތިއްބެވެ. ހާތިބު ފެނުމުން ތިންމީހުން ދުވެއައިސް ހާތިބު ގައިގައި ބައްދާލައިފިއެވެ. ” ހައްޔާމު ކޮބައިތަ… މިއަދު މާލަހުން ތެދުވާ ދުވަހެއްތަ؟…” ހާތިބު އަހާލިއެވެ. ހައްޔާމުގެ ވާހަކަ އަހާލި ހިސާބުން އެމީހުންގެ މޫނުމަތީގައިވި ހިނިތުން ފޭދިގެން ހިނގައްޖެއެވެ. ” މީގެ ތިންމަސް ކުރިން އޭނައަށް ފެނުނު ކުއްޖަކާ ރައްޓެހި ވެގެން މޮޔަވެގެން އުޅެނީ… އެއީ އަހަރެމެންގެ ތެރެއިން ކުއްޖެއް ނޫން… މިހާރު އެއަންހެން ކުއްޖާގެ މީހުނަށްވެސް ހައްޔާމުގެ ހަގީގަތް އެނގިއްޖެ… ވަރަށް ކަންތައްތައް ބޮޑުވެފައިވަނީ…ހައްޔާމުގެ ބައްޕަވެސް އެކަން ހުއްޓާލުމަށް އެތައް ނަސޭހަތެއް ދީފި…އެކަމަކު ހިލާ އެކަކު ދައްކާ ވާހަކައެއްވެސް ގަބޫލު ނުކުރި… ހައްޔާމަށް ހީވަނީ އޭނަގެ އެހުރި ބާރު ބޭނުންކޮށްގެން އޭނައަށް ސަލާމަށް ވެވިދާނެހެން… އެކަމަކު އެއީ ކުއްހީއެއްކަން އެތައްފަހަރަކު އޭނަގެ ބައްޕަވެސް އޭނައަށް ވިސްނައިދީފި…” ދިފްރީސް ކިޔައިދިނެވެ. އެމީހުން ކިޔައި ދިންވާހަކަތަކުން ހާތިބު ވަރަށް ކަންތައް ބޮޑުވިއެވެ. އެތަނުން ފަސޭހަ ރަހުމަތެއްގައި ހައްޔާމުއަށް ސަލާމަތެއް ނުވެވޭނެއެވެ. އޭނަގެ ބޮޑުދައިތައަށްވެސް ވީ އެހެންނެވެ. ” ކޮންތާކުން ހައްޔާމްއާ ދިމާވާނީ؟….” ހާތިބު އަހާލިއެވެ. ” ވަރަށް މަދުން މިކޮޅަށް އަންނަނީ… އޭނަގެ ބައްޕަ ބުނެބުނެ ގޮތް ދޫ ނުކުރުމުން ކަންތައްތައް ވާނެ ގޮތަކަށް ވާން ދޫކޮށްލައިފައި އެހުރީ… އަހަރެމެން ދައްކާ ވާހަކައެއްވެސް އަޑެއް ނާހާ… މިކޮޅަށް އަޔަސް އަންނާނީ ނިދާ ވަގުތާ ދިމާކޮށް…މިކޮޅަށްވެސް އެއަންހެން ކުއްޖާ ގޮވައިގެން އާ އަހަރެމެންނާ ބައްދަލު ކުރުމަށް…” ޒަހުރާން ބުންޏެވެ.\nނަސީބު ކަންދިމާ ކުރިގޮތުން އެރޭ ހައްޔާމު ރަށަށް އައެވެ. އަދި ހާތިބު ފެނުމުން އުފަލުން އޮޅުލައިގެންފިއެވެ. ހައްޔާމުގެ ކަންތައްތައް އެނގޭ ކަމަކަށް ވެސް ނަހަދާ ހަތަރު މީހުން އެއްތަން ވުމުން ހާތިބު އޭނާގެ ކައިވެނި ކުރަން އުޅޭ ވާހަކަ ބުންޏެވެ. އަދި އޭނަ ބޭނުންވަނީ އެކުވެރިންވެސް އެއުފަލުގައި ބައިވުމަށް ދައުވަތުދިނެވެ. ” ކިހާތާކު އޮތި…” ވިސްނުމެއްގައި ހުރެ ހައްޔާމު އަހާލިއެވެ. ” ކިހިނެއްވީ.. މާދަމާ ނޫން އަނެއް ދުވަހު އެންމެން އެއްކޮށް ފުރުމަށް އަހަރެން ގަސްތުކުރަނީ…” ހާތިބު ބުންޏެވެ. ” ހާދަ އަވަހަކަށް… އަހަރެންނަކަށް ނެތް ދެވޭކަށް..” ވަގުތުން ހައްޔާމު ބުންޏެވެ. ” ނޫން ދާންވާނެ..އަހަރެންގެ އެންމެ ކުޑައިރުއްސުރެ އެކުވެރިންތީ… އަހަރެންނަށް ލިބޭ އެންމެ ބޮޑު އުފަލުގައި ބައިވެރި ނުވެއްޖެއްޔާ އަހަރެންބަލާނީ ހައްޔާމު އަހަރެން ގާތް ރައްޓެއްސެއްގެ ގޮތުގައި ނުދެކޭކަމަށް…” ހާތިބު ބުންޏެވެ. ހައްޔާމުބުނީ ވިސްނާލައިފައި ބުނާނެ ކަމަށެވެ. ހާތިބުގެ ބޭނުމަކަށްވީ ހައްޔާމު އެކަމުން ދުރު ކުރުމެވެ. އެހެން ނޫނިއްޔާ އޭނާއަށް އޭނަގެ އެކުވެރިޔާ ގެއްލިގެން ދާނެއެވެ. ހައްޔާމު ކަންތައް ކުރާނެ ގޮތަކާމެދު ވަރަށް ބޮޑަށް ވިސްނިއެވެ. އޭނަ ހާތިބާއެކު ނުގޮސްފިއްޔާ ހާތިބު ދެރަވާނެއެވެ. އަނެއް ކޮޅުން މިދުވަސް ކޮޅު އޭނަ ލޯބިވާ ކުއްޖާ ލޮލަށް ފެންނަ ހިސާބަކަށްވެސް ނުދެވެއެވެ. އެތައް މަސައްކަތެއް ކުރެވިއްޖެއެވެ. އެންމެ ފަހުން ހައްޔާމް ނިންމީ ހާތިބު އާއެއްކޮށް ދިޔުމަށެވެ. އެކުވެރިޔާގެ އުފަލަށްޓަކައެވެ. ދަތުރުގައި ހާތިބުގެ ހަތަރު އެކުވެރިންނާ އާއިލާ ބައިވެރިވިއެވެ. އުދުހިގަތުމަށްޓަކައި އެންމެންވެސް އެމީހެއްގެ ވަރަގަނޑު ރޫޅާލައިފިއެވެ. އަލަށް މަންމަގެ ވަރަގަނޑު ފެނުނު ސުމައްޔާ ހުރީ އަނގައިން ބުނާނެ ބަސްވެސް ހުއްޓިފައެވެ. ރަތް ކުލައިގެ އެވަރައިން ތަންތަންކޮޅުން ރީދޫކުލައާ ރަތްކުލައިން ދިއްލެމުން ދިޔައެވެ. ވަރަ ފުޅާކަމުން ބައްޕަގެ ވަރަޔަށް ވުރެންވެސް ބޮޑެވެ. ހާތިބުއަށްވެސް އަލަށް ފެނުނު އޭނަގެ މަންމަގެ ވަރަގަނޑު ހާ ރީތި ވަރައެއް އެހެންމީހެއްގެ ފަރާތުން ފެނިފައެއް ނުވެއެވެ. އެމީހުނަށް މަލާއިންމެންގެ ރަށަށް ދިޔުމަށް ދެމަސްވަރު ނެގިއެވެ. އަލަށް ފެންނަމުން ދިޔަ މަންޒަރުތަކުން ހާތިބުގެ އެކުވެރިންނާ ސުމައްޔާ ހުރީ އަޖައިބުވެފައެވެ. މިއަށް ވުރެ ކުރިން އެމީހުންނަށް އުޅެވުނު ތަނުގެ ކުޑަކަން އެމީހުންގެ ހިތައް އެރިއެވެ. ހައްޔާމުއަށްވެސް އެހާ ގިނަތަންތަނެއް ފެނިފައެއް ނުވެއެވެ. އެދަތުރުގެ ސަބަބުން އޭނާއަށް ކޮންމެވެސް ވަރެއްގެ ހިތްހަމަޖެހުމެއް ލިބިއްޖެއެވެ.\nmasha allah kudhu… mibaives vvv furihama\nޝަކުވާ ހިތަށް ކުރެވޭ…4\nއެހެނިހެން December 10, 2020\nހާދަ ލޯބިންނޭ 8\nހިތާމަ ލޯބި October 25, 2021


ބަންގްލަދޭޝްއިން ރާއްޖެއަށް ދަތުރުކުރާ އަދި ބަންގްލަދޭޝްގައި ދިރިއުޅޭ ދިވެހިންގެ ސަމާލުކަމަށް - MFA\nބަންގްލަދޭޝްއިން ރާއްޖެއަށް ދަތުރުކުރާ އަދި ބަންގްލަދޭޝްގައި ދިރިއުޅޭ ދިވެހިންގެ ސަމާލުކަމަށް\nމިމަހުގެ 24 ވަނަ ދުވަހުން ފެށިގެން، ބަންގްލަދޭޝްއިން ވައިގެމަގުން ސީދާ ދަތުރުކުރާ ފަރާތްތަކާއި، މިދިޔަ 14 ދުވަހުގެ ތެރޭގައި ބަންގްލަދޭޝްއަށް ޓްރާންސިޓްކޮށް ނުވަތަ ޒިޔާރަތްކޮށްފައިވާ ފަސިންޖަރުން ދިވެހިރާއްޖެއަށް އައުން ވަގުތީ ގޮތުން މެދުކަނޑާލުމަށް ސަރުކާރުން ވަނީ ނިންމާފައެވެ.\nބަންގްލަދޭޝްއިން ދަތުރުކުރާ އަދި ޓްރާންސިޓްކުރާ ދިވެހި ރައްޔިތުންނަށާއި ދިވެހި ރައްޔިތުންނާ ކައިވެނިކޮށްގެން އުޅޭ ބިދޭސީން ރާއްޖެއަށް އައުމުގައި އެއްވެސް ހުރަހެއް ނެތެވެ. އެހެން ނަމަވެސް، ރާއްޖެއަށް އަންނަ ދިވެހިންނާއި ދިވެހި ރައްޔިތުންނާ ކައިވެނިކޮށްގެން އުޅޭ ބިދޭސީން ސަރުކާރުން ކަނޑައަޅާ ތަނެއްގައި 14 ދުވަހުގެ މުއްދަތަށް ކަރަންޓީން ކުރަން ވަނީ ނިންމާފައެވެ.\nބަންގްލަދޭޝްގައި މި ވަގުތު ދިރިއުޅެމުންދާ ދިވެހި ރައްޔިތުން ބަންގްލަދޭޝްގެ ސަރުކާރުގެ ނިންމުންތަކާއި އެންގެވުންތަކަށް ސަމާލުވެލެއްވުމަށްވެސް އިލްތިމާސްކުރަމެވެ.\nއަދި ރާއްޖޭން ބޭރަށް ދަތުރުކުރާ ދިވެހި ރައްޔިތުންނާއި ރާއްޖޭން ބޭރުގައި ދިރިއުޅޭ ދިވެހި ރައްޔިތުން، މި މިނިސްޓްރީގައި ނުވަތަ އެންމެ ކައިރީގައި ހުންނަ ރާއްޖޭގެ ޑިޕްލޮމެޓިކް މިޝަންގައި ރެޖިސްޓަރ ކުރުމަށްވެސް އިލްތިމާސްކުރަމެވެ. އެގޮތުން، ބަންގްލަދޭޝަށް ދަތުރުކުރާ ދިވެހި ރައްޔިތުންނާއި ބަންގްލަދޭޝްގައި ދިރިއުޅޭ ދިވެހި ރައްޔިތުން އެޤައުމުގައި ހުންނަ ދިވެހިރާއްޖޭގެ ހައި ކޮމިޝަންގައި ރެޖިސްޓަރ ކުރުމަށް އެދެމެވެ. މީގެ އިތުރުން، ރާއްޖެއަށް ދަތުރުކުރުމުގެ ކުރިން، ދަތުރުކުރާ ފަރާތްތަކުގެ ޕާސްޕޯޓް ނަމްބަރާއި ދަތުރު ކުރާ ފްލައިޓްގެ ތަފްސީލް ދުރާލާ މިމިނިސްޓްރީއަށް ނުވަތަ އެންމެ ކައިރީގައި ހުންނަ ރާއްޖޭގެ ޑިޕްލޮމެޓިކް މިޝަނަކަށް ހިއްސާ ކުރުމަށްވެސް އެދެމެވެ.